
# Text
jonarāja and pseudo-jonarāja: rājataraṅginī
siddhe yatra sati trapākulam iva spardhābhilāṣāhater antardhiṃ vahati trilokamahitaṃ śeṣaṃ nijārdhadvayam /
snehaikībhavadāśayadvayajayākāṅkṣīva gāḍhaṃ miladdehārdhadvayam astu tad bhagavatos sadbhāvasampattaye // jrt_1 //
dātuṃ bhaktāya kalyāṇaṃ garbhaṃ bibhrad ivānvaham /
tundibho gaṇarājas sa vighnaśāntiṃ karotu naḥ // jrt_2 //
śrīgonandamukhair dharmasammukhair ā kaleẖ kila /
kaśmīrakāśyapī bhūpair apāli guṇaśālibhiḥ // jrt_3 //
teṣām abhāgyahemantaniśātamasi tiṣṭhati /
naiva kaścid apaśyat tān kāvyārkānudayāc ciram // jrt_4 //
rasamayyā girā vṛddhāṃ nityatāruṇyam āpipat /
atha śrījayasiṃhāntāṃ tatkīrtiṃ kalhaṇaẖ kaviḥ // jrt_5 //
tato deśādidoṣeṇa tadabhāgyair athāpi vā /
kavir vāksudhayā kaścin nājijīvat parān nṛpān // jrt_6 //
śrījainollābhadīne kṣmāṃ sampraty akṣati rakṣati /
jonarājābhidhas teṣāṃ udyato vṛttavarṇane // jrt_7 //
darpaglānibhavāṃ rājapānthānāṃ tāpasantatim /
hantuṃ saṃropitaẖ kāvyadrumo bhāviphalodayaḥ // jrt_8 //
upaskārarasaṃ kṣiptvā vinayāmṛtaśītalaiḥ /
sajjanair vardhanīyo 'yam api yatnena bhūyasā // jrt_9 //
magnān vismṛtipāthodhāv atītān nṛpatīn imān /
śrījainollābhadīnasya kāruṇyād ujjihīrṣataḥ // jrt_10 //
sarvadharmādhikāreṣu niyuktasya dayāvataḥ /
mukhāc chrīśiryabhaṭṭasya prāpyājñām anavajñayā // jrt_11 //
rājāvaliṃ pūrayituṃ samprati pratibhā mama /
kavināmābhilāṣeṇa na tu yasmān mamodyamaḥ // jrt_12 //
kva cuṇṭhījalavan madvāk kva ca kāvyataraṅgitam /
chāyāmātrānukāreṇa kiṃ naḍaṃ puṇḍrakāyate // jrt_13 //
antaśśūnyāṃ laghuṃ prajñāṃ tumbīm iva vahann aham /
pāraṃ rājataraṅgiṇyā gantuṃ hantodyamaṃ gataḥ // jrt_14 //
pṛthvīnāthaguṇādhyāne cāpalaṃ me na dūṣaṇam /
alaṅkārair ahaṅkārāt kurūpāpi hi valgati // jrt_15 //
kavīnām upayogyā vā madvāk svāntaraśuddhaye /
gaṅgājalaṃ jalaṃ teṣāṃ yair na pītaṃ jalāntaram // jrt_16 //
rājodantakathāsūtrapātamātraṃ kṛtaṃ mayā /
kurvantu racanām atra caturāẖ kaviśilpinaḥ // jrt_17 //
maṇīnāṃ gharṣaṇāyaiva mahāśāṇasya naipuṇam /
kāntipraṇayane teṣāṃ mukhasāramaṇes tu tat // jrt_18 //
vinaiva prārthanāṃ kāvyaṃ kaveḥ paśyanti sādhavaḥ /
kim arthitaś śaśī viśvaṃ sudhāsāreṇa siñcati // jrt_19 //
anunīto 'pi kāluṣyaṃ khalaẖ kāvye na muñcati /
sudhādhauto 'pi nāṅgāraś śubhratām eti jātucit // jrt_20 //
paśyantu matkāvyam iti ciraṃ dūraṃ gatā kaveḥ /
antaḥparamukhaprekṣibhāvadainyakadarthanā // jrt_21 //
samas syād apravīṇānāṃ gītasaṃskṛtayo rasaḥ /
vānarā yuñjate guñjāś śīte vahnikaṇabhramāt // jrt_22 //
kāvyaṃ śrutam api prītyai nābodhopahatātmanām /
hīnadantabalasyekṣur mukhe nyastaẖ karoti kim // jrt_23 //
padārthasundare kāvye darśite nirmalātmanām /
durvāraṃ guṇaratnānāṃ matsarapratibimbanam // jrt_24 //
lakṣmaṇā dūṣayann induṃ budhaṃ matsarayakṣmaṇā /
vidhātā vācyatām eti parodrekāsahāgraṇīḥ // jrt_25 //
madvāk kalhaṇakāvyāntaḥpraveśād etu carvaṇam /
naḍvalāmbu sarittoye patitaṃ pīyate na kim // jrt_26 //
1) jayasiṃha (ls 4203-4230)
jagadānandano devadvijātikṛtavandanaḥ /
kṣitisaṅkrandanas śrīmān āsīt sussalanandanaḥ // jrt_27 //
gajarājaikavāhatvaprasiddhim api bibhratī /
jayasiṃhābhidhāne śrīś citraṃ yasmin sadāvasat // jrt_28 //
vāgdevyā lālite mātrā śriyo bhoktari bhūpatau /
tayoś śvaśrūsnuṣātvena naivādarśi virodhitā // jrt_29 //
trigartādhipater vaśyaṃ mallaṃ jātu suśarmaṇaḥ /
vairinirvāsitaṃ prāptaṃ vṛttikāmaṃ nṛpo 'grahīt // jrt_30 //
sarvatrauṣadhayas tṛṇāni maṇayo grāvāṇa evākhilair manyante guṇino digantaragatās tāvaj janāḥ prākṛtāḥ /
yāvan naiva nayanti karmabhir abhidhyeyaprakarṣaprathaiś citraprāyadaśaiś ca nirmalam atisphāraṃ janaṃ rañjanam // jrt_31 //
vasudhāvāsave yāte jetuṃ yavanamedinīm /
sainyasya vallabho mallaś śauryodrekād athābhavat // jrt_32 //
hataśeṣaṃ turuṣkeśasainyaṃ tulayituṃ niśi /
śibiraṃ mallacandro 'gād ripūṇāṃ sāhasorjitaḥ // jrt_33 //
yatra na prāviśad vāyur bhītyeva subhaṭair vṛte /
dhruvaṃ mantrauṣadhibalāt praviśyātra balāntare // jrt_34 //
suptadrohāṃhaso bhīter anighnan yavaneśvaram /
upānahau svanāmāṅke nināyāsya śirastratām // jrt_35 //
upānahau parijñāya gṛhītvā cātha so 'py ariḥ /
bhūpateś śibiraṃ yātaś śriyaṃ kīrtim ivādita // jrt_36 //
dve mūrtī tapanānalāv atha tathā śaṃbhoś śaśāṅkāmbhasī netā hanta mitho gatānugatiko lokas tulāṃ tāṃ dvayīm /
sūryācandramasor yathāsvam upalaiẖ kāntair viśeṣaṃ paraṃ teṣāṃ tatpratiyogyasambhaviguṇair labdhā jano 'rocakī // jrt_37 //
triṃśe 'bde phālguṇe kṛṣṇadvādaśyāṃ bhūmivallabhaḥ /
svasaubhāgyena divyastrīdṛśam aprīṇayattarām // jrt_38 //
2) paramāṇuka (ls 4230-4240)
athābhyaṣeci tatputro jaḍais sa paramāṇukaḥ /
aṇīyaḥpattravistāraiẖ kundo māghadinair iva // jrt_39 //
avadhūya prajātrāṇam avadhīrya ca digjayam /
kartuṃ prārabhatākhinnaṃ rājā kośasya sañcayam // jrt_40 //
dātuṃ bhoktum anīśasya śrotriyasyeva sampadam /
prayāgajanakau dhūrtau rājño mumuṣatuś śriyam // jrt_41 //
tau hi svabhṛtyair nissatyau kāritai rākṣasākṛtim /
tam atrāsayatāṃ rātrau rātrau citreṇa karmaṇā // jrt_42 //
mithyātmanīnatāṃ tasya nāṭayantau kumantriṇau /
"rakṣāsūn" iti tau vittaṃ tyājayām āsatur nṛpam // jrt_43 //
sthāne bhiṣāyakasyaitāv ādiśya svānujīvinam /
tṛṇacchannaṃ mahāratnaiś caitryāṃ pūjayatas sma tau // jrt_44 //
sa punaẖ kṛtasaṅketaḥ paśyatsv atha janeṣv aho /
rājñaẖ kṛtvāśiṣaṃ rātrau sālaṅkāro yayau vanam // jrt_45 //
"bhiṣāyako baliṃ yat te gṛhītvā vyadhitāśiṣaḥ /
nirvighnaṃ bhāvi tvadrājyam" iti tau bhūpam ūcatuḥ // jrt_46 //
[ps-jrt 1]
bhiṣāyakadine bhṛtyaṃ svaṃ kṛtvā tau bhiṣāyakam /
ratnair abhyarcya vipinaṃ nītvātha pratyamuñcatām // jrt_b.47 //
"kuberas tvayi tuṣṭo 'dya nānāratnavibhūṣitaḥ /
kṛtvā tavāśiṣaṃ lokasamakṣaṃ sa tirohitaḥ" // jrt_b.48 //
ity uktvā bhūpates mugdhasya kṛpaṇasya ca / prayāgajanakau dhūrtau prasādaṃ pratyadāpitām // jrt_b.49 //
evaṃ kadīśvarasyāsya bālasyeva vibhīṣikāḥ /
sandarśya kośaṃ niśśeṣaṃ luṇṭhayāṃ cakratur viṭau // jrt_47 //
rājā sārdhān navābdān sa kṣmāṃ bhuktvā divasān daśa /
catvāriṃśābdanābhasyasitāṣṭamyāṃ layaṃ yayau // jrt_48 //
3) vantideva (ls 4240-4247)
vantidevābhidhas saptacatvāriṃśe 'tha vatsare /
bhādraśukladaśamyāṃ sa tasya putro vyapadyata // jrt_49 //
4) voppadeva (ls 4247-4256)
voppadevābhidhaḥ paurair yogyālābhān nṛpaẖ kṛtaḥ /
prāpito ghāsaracitaḥ pūjām iva bhiṣāyakaḥ // jrt_50 //
dṛṣṭvā sthūlaśilā hṛṣṭo mūḍhas so 'tha svamantriṇaḥ /
ādiśat "stanyapānena vardhyantām itarā" iti // jrt_51 //
śrutvā tatsthānamāhātmyaṃ bāliśo mantribhis saha /
āgāt sureśvarīkṣetraṃ naupathena sa jātucit // jrt_52 //
apsu svapratibimbe 'sya kurvato mukhavaikṛtam /
ruṣā capeṭāṃ dadato nyapatan maṇimudrikā // jrt_53 //
"rājñaẖ kva maṇimudre"ti pṛcchatas so 'bhyadhād iti /
"patitā sā jale rekhā tatrābhijñānam" ācaran // jrt_54 //
evaṃ nidarśanībhūya mūrkhāṇāṃ nāmarājatāṃ /
navābdāṃś caturo māsān sārdhān dve ca dine vyadhāt // jrt_55 //
5) jassaka (ls 4256-4274)
tasyānujo 'tha bhūbhāram anicchann api jassakaḥ /
svavṛddhikāmair atyajño lavanyair abhyaṣicyata // jrt_56 //
badhyante na śukā ivoditavacassaṃvādino vāyasā
bhūmiś śarkarilorvareva bhajate no gharṣaṇakṣodanam /
aśmā saindhavavan na jātu gamito niṣpiṣya cūrṇīkṛtiṃ
keṣāñcid guṇavad guṇāya mahate doṣo 'pi sañjāyate // jrt_57 //
sodarau kṣukṣabhīmākhyau dvijau tasya mahībhujaḥ /
dhūrtatvena priyāv ājñām acirād udalaṅghatām // jrt_58 //
"samarthāv atisāmarthyau sa kathaṃ nau sahiṣyate" /
bhūpaṃ matvāpi sāmarṣaṃ nānyaṃ vavratur ity amū // jrt_59 //
svayaṃ yac ca na saṃbheje tayor eko nṛpaśriyam /
lavanyotsiktatā hetur na tv anaucityaśaṅkitā // jrt_60 //
[ps-jrt 2] tatra hetur lavanyendrabhayaṃ nānaucitī punaḥ / jrt_b.63ef /
yānty aṅgasaṅgamam anaṅkuśam aṅkayanti rāgaṃ pradarśya hṛdi kampam udañcayanti /
vyāpādayanti viṣavedanayā viśeṣād viśvāsya duṣṭapiṭikā yuvatīś ca hā dhik // jrt_61 //
vārddhakakṣīṇaśaktitvād viraktā svavadhūr api /
hatvā kṣukṣaṃ viṣeṇāśu bhīmaṃ bhogam akārayat // jrt_62 //
sā devarasya saṅgena śvitrasañcitritā satī /
dānena mādhavādīnāṃ svapāpaṃ paryaṇīnamat // jrt_63 //
so 'ṣṭādaśābdān kṣmāṃ bhuktvā satrayodaśavāsarān /
yugāgāṅkābdamāghāntyadaśamyāṃ pralayaṃ yayau // jrt_64 //
6) jagadeva (ls 4274-4289)
tataś śrījagadevas tattanayo vinayorjitaḥ /
tatāna janatāharṣaṃ madhumāsa ivādhikam // jrt_65 //
parasparaviruddhānāṃ bhṛtyānāṃ tulyavṛttitā /
tatrābhūd utpalābjānām iva sandhyāgamakṣaṇe // jrt_66 //
ujjahāra mahīnāthaḥ pṛthuvijñānakauśalaḥ /
bhūtale durvyavasthānaṃ śalyaṃ śalyaharo yathā // jrt_67 //
manaśśalyāyamānas sa nissāmānyaguṇo nṛpaḥ /
kucakrikābalād deśān mantribhir niravāsyata // jrt_68 //
nigrahānugrahādhāyimantrajñaṃ guṇarāhulam /
sa prāpat sacivaṃ mitraṃ kapīndram iva rāghavaḥ // jrt_69 //
udayaprāptilobhena sūradvijapatī samam /
agātām atha kaśmīradeśaṃ tau vismayāvahau // jrt_70 //
ciraṃ bhuktāṃ śriyaṃ tyaktum anīśās samarodyatāḥ /
tanmantraujohutāśāntaḥ prāpuś śalabhatāṃ dviṣaḥ // jrt_71 //
jitvā kṣmāṃ bubhuje bhūpaś chattracāmarahāsinīm /
lakṣmīm arājalakṣmāṃ tu śrīguṇākararāhulaḥ // jrt_72 //
rājā rajjupure rājadrājatacchattradhāriṇam /
harṣeśvarasya prāsādaṃ nirmame nirmamehitaḥ // jrt_73 //
vāllabhyād dvārapatitāṃ padmenāptavatā tataḥ /
durātmanāvadhi cchannaviṣadānena bhūpatiḥ // jrt_74 //
rakṣitvā kṣitim abdān sa satryahartūṃś caturdaśa /
nandāṣṭāṅkābdacaitrāntyacaturdaśyāṃ layaṃ yayau // jrt_75 //
7) rājadeva (ls 4289-4312)
tatputro rājadevo 'tha kāṣṭhavāṭaṃ bhayād gataḥ /
āninye vāmapārśvasthair dvāreśasya virodhibhiḥ // jrt_76 //
taṃ salhaṇākhyadurgāntaḥ praviṣṭaṃ duṣṭaceṣṭitaḥ /
aveṣṭayad balaiḥ padmo maṇḍalair iva pannagam // jrt_77 //
upāyanīkṛtāpūrvapādukālokakautukāt /
pramattaṃ ko 'pi caṇḍālo dvāreśam avadhīd raṇe // jrt_78 //
abhiṣiktas tato bhaṭṭais sa bherīśaṅkhanissvanam /
praṇatānantasāmantas sevakān anvajigrahat // jrt_79 //
asāmānyo lavanyendrān sa vāstavyakuṭumbitām /
ninye kṣoṇīparivṛḍho rūḍhabhāroḍhim ādiśan // jrt_80 //
[ps-jrt 3] lavanyavanyakariṇāṃ darpanirdalanaṃ vyadhāt / narasiṃho mahātejā vanānām iva pāvakaḥ // jrt_b.84 //
mallair balāḍhyacandrasya balino lahareśituḥ /
harataś śrīnagaryardhasvāmyaṃ na prābhavat tu saḥ // jrt_81 //
puṇyaṃ rāśībhavan mūrtam ivātha svābhidhāṅkitam /
balāḍhyacandras sāndraujā nagarāntar maṭhaṃ vyadhāt // jrt_82 //
"ko 'yaṃ khaśo mṛduẖ kaścid asmābhir abhiṣicyate" /
amantrayann idaṃ bhaṭṭā rājñāvagaṇitāś cirāt // jrt_83 //
"na bhaṭṭo 'haṃ na bhaṭṭo 'haṃ na bhaṭṭo 'ham" idaṃ vacaḥ /
aśrūyatāpi bhaṭṭebhyo nirdiṣṭe bhaṭṭaluṇṭhane // jrt_84 //
tadaiva vimalācāryaś śāke kheṣunavāṅkite /
ṣaḍadrinandamāsasya malabhramam avārayat // jrt_85 //
nirmame nirmamo rājapurīṃ rājolakaṃ tathā /
rājadevas sa rājendur ājanmārjitamaṅgalaḥ // jrt_86 //
ahāni saptaviṃśāni trayoviṃśāṃś ca vatsarān /
māsatrayīṃ ca rājā sa kṣmāṃ rakṣitvā kṣayaṃ yayau // jrt_87 //
8) saṅgrāmadeva (ls 4312-4328)
saṅgrāmadevas tatputro gotrāsutrāmatāṃ bhajan /
trāsam āsūtrayad rājasiṃhaś śātravadantinām // jrt_88 //
visrambhāt sūryam anujaṃ cakre pratinidhiṃ svayam /
kucakrikas sa bhogebhyo lubhyan droham acintayat // jrt_89 //
śrutadroho mahībhartrā bhītas sa lahareśituḥ /
candrasya maṇḍalaṃ sūryaḥ prāvikṣad udayecchayā // jrt_90 //
dāruṇe raṇakāle sa sūryaṃ candrānvitaṃ tadā /
svarbhānur iva bhūbhānuś citraṃ samam amīmilat // jrt_91 //
śamālādhipatis tuṅgas sūryaṃ pārśvaṃ nayan madāt /
kṛtayātreṇa rājñātha nīcabhāvam anīyata // jrt_92 //
mārgair nirinduravibhiś cauravad rajanau bhraman /
viṭatyaktas tatas sūryo baddhvā rājñā vyapādyata // jrt_93 //
svalakṣmīṃ rakṣituṃ sākṣāt tasminn āttakṣaṇe prabhau /
akārayann ahibhayaṃ stenāẖ kalhaṇanandanāḥ // jrt_94 //
gotrajeṣu baliṣṭheṣu naṣṭāśas so 'tha bhūpatiḥ /
śiṣṭam iṣṭaṃ ca śaraṇam agād rājapurīpatim // jrt_95 //
tasmin daṇḍadhare dūraṃ yāte ḍāmarapheravaḥ /
antrāṇy api viśām āśur niśśeṣaṃ raktapāyinaḥ // jrt_96 //
rājñā sumanasā tyaktaṃ dvijaiś ca sparśadūṣitam /
bhojyaṃ ḍāmaraḍombānāṃ tad rājyānnam abhūc ciram // jrt_97 //
svamaṇḍale viśīrṇe 'tha paramaṇḍalam āviśan /
na kair anumato rājā pratyāsannanavodayaḥ // jrt_98 //
pratyakṣato rājapuryās sa ripūn samare jayan /
brāhmaṇyāt kālhaṇīn rakṣan rājyaṃ puṇyaṃ ca labdhavān // jrt_99 //
ekaviṃśatiśālaṃ sa śrīviśālaṃ viśāmpatiḥ /
godvijānāṃ nivāsāya cakāra vijayeśvare // jrt_100 //
kālhaṇapraṇidhīnāṃ sa dviṣāṃ luṇṭhanakāṅkṣiṇām /
caurāṇām iva dīpo 'bhūd dveṣaṇīyo mahīpatiḥ // jrt_101 //
śākhākrāntadigantas sa sadurāśair durāśayaiḥ /
kavikalpadrumo rājā vicchinnaẖ kalhaṇātmajaiḥ // jrt_102 //
nāyakīkṛtya taṃ bhūpaṃ kaviḥ paṇḍitayaḥśakaḥ /
svoktihāralatāṃ vidvatkaṇṭhabhūṣātvam ānayat // jrt_103 //
ṣoḍaśābdān daśāhāni sa bhuktvā kṣmāṃ vyapadyata /
jagadbhadro 'tha pañcamyāṃ bhādre 'ṣṭāviṃśavatsare // jrt_104 //
9) rāmadeva (ls 4328-4349)
rāmadevo 'tha tatputro hatvā svapitṛghātakān /
pṛthvīrāje prajābhāraṃ sarvam eva samarpipat // jrt_105 //
ledaryā dakṣiṇe bhāge sallare sa mahīpatiḥ /
svanāmāṅkaṃ vyadhāt koṭṭaṃ yaśorāśim ivāparam // jrt_106 //
pramādād bhaṅgam ānītaś śamālāvijayodyame /
tenotpalapure viṣṇoḥ prāsādo nūtanīkṛtaḥ // jrt_107 //
[ps-jrt 4] vaiśākhe māsi pakṣe śaśadharaviṣade triṃśadabde sabhaktyā dvādaśyāṃ rāmarāje kṣitim avati nijapreyasīṃ somavāre / pṛthvīrājaś śamālāvijayanasamaye dasyubhagnaṃ murāriṃ sampūrṇāṅgaṃ vidhāyotpalapuranagare svapratiṣṭhāṃ cakāra // jrt_b.112 //
puṣpaṃ candanavṛkṣasya phalaṃ caṇpakabhūruhaḥ /
apatyaṃ tasya bhūpasya hanta nākāri vedhasā // jrt_108 //
bhiṣāyakapurasthasya kasyacid brāhmaṇasya saḥ /
putraṃ lakṣmaṇanāmānaṃ putrīyām āsa bhūpatiḥ // jrt_109 //
akṛtrimapitāputraprītiṃ prītiḥ prathīyasī /
vastv ivocitam ālekhyaṃ tayor atulayattarām // jrt_110 //
śrīsamudrābhidhā devī vimudritasamudrajā /
vitastāyāṃ svanāmāṅkaṃ nagarāntar maṭhaṃ vyadhāt // jrt_111 //
trayodaśadinaṃ māsaṃ vatsarāṃś caikaviṃśatim /
kṣmāṃ bhuktvaikonapañcāśe varṣe 'sau dyām agāt svayam // jrt_112 //
10) lakṣmadeva (ls 4349-4362)
kathañcil lakṣmadevo 'tha pāṭyamānāṅgavihvalaḥ /
tām ākaṇṭakinīṃ vallīm iva kṣoṇīṃ babhāra saḥ // jrt_113 //
kṣatrīkṛto 'pi nāmuñcat svadharmaṃ dvijabhūpatiḥ /
na māṇikyaśriyaṃ dhatte rañjito 'śmāpi jātucit // jrt_114 //
vitastāyās taṭe śvaśrūmaṭhopānte maṭhaṃ navam /
niṣpaṅkā nijanāmāṅkam ahalāmahiṣī vyadhāt // jrt_115 //
kajjalena turuṣkeṇa bahir etyātha maṇḍale /
malinena prajādṛṣṭir utpāṭyāsravatā hatā // jrt_116 //
trayodaśābdān māsāṃs trīn dvādaśāhaṃ ca bhūpatiḥ /
bhuktvā dvāṣaṣṭavarṣe 'tha pauṣānte sa vyapadyata // jrt_117 //
11) siṃhadeva (ls 4362-4377)
kajjalopadravāt tasmāl ledarīmātranāyakaḥ /
siṃhadevo 'tha saṅgrāmacandreṇākṣobhi bhūpatiḥ // jrt_118 //
nagarāntar maṭhaṃ kṛtvā laharendre mṛte sati /
siṃhadevo nṛsiṃho 'tha kṣmāṃ rarakṣa kṣayākulām // jrt_119 //
siṃhadevo nṛsiṃhasya siṃhena guruṇānvitaḥ /
pratiṣṭhāṃ siṃhalagne 'tha dhyānoḍḍāre 'karot kṛtī // jrt_120 //
kartā kāryaṃ ca lagnaṃ ca gurus siṃhaś ca kovidaḥ /
patiteyaṃ bhavet tasya vrate siṃhaparamparā // jrt_121 //
sa niṣkalakṣavikrītakṣīreṇa vijayeśvaram /
ekāha eva snapayan vrataśuddhiṃ yayau nṛpaḥ // jrt_122 //
rājñā śrīśaṅkarasvāmī gurur mantropadeśakṛt /
yo 'ṣṭādaśamaṭhaiśvaryadakṣiṇābhir apūjyata // jrt_123 //
paralokajayopāyaṃ vāgdevīprābhṛtaṃ nṛpaḥ /
ātmopajñam imaṃ ślokaṃ śayyotthāyaṃ sadāpaṭhat // jrt_124 //
"pāvakanirmaladṛṣṭiṃ vibudhagaṇair arcyamānapādam aham /
śaśiśakalādarśayutaṃ gaurīśaṃ śaṅkaraṃ vande" // jrt_125 //
[ps-jrt 5]
pānthānāṃ toyadānāya pitṝṇāṃ tarpaṇāya ca /
dampatyoḥ pāpanāśāya dharmasaṃvardhanāya ca // jrt_b.131 //
nijālaṅkāradānena nipānaṃ racitaṃ pathi /
maḍavāśramagrāmānte gauryā śaṅkarabhāryayā // jrt_b.132 //
khonamoṣādhipasyāsīt kanyā prajjadvijasya sā / satyaśīlānvitā bhaktā gaurī gaurīva śaṅkare // jrt_b.133 //
duhitur duścaritreṇa yo 'bhūd daṇḍaḥ pituḥ patan /
iḍāgalyārthito rājā nartakyā taṃ nyavārayat // jrt_126 //
sa durjanapariṣvaṅgād āstikaprajñayojjhitaḥ /
dhātrīputryāṃ smarādarśe svātmānaṃ pratyabimbayat // jrt_127 //
daryākhyo bhaginīsvāmī kāmasūhopabṛṃhitaḥ /
taṃ viraktaprajaṃ muktavinayaṃ chadmanāvadhīt // jrt_128 //
caturdaśābdān ṣaṇmāsāṃs tryahanyūnān mahīpatiḥ /
bhūtvā śucau divam agāt sa varṣe saptasaptate // jrt_129 //
12) sūhadeva (ls 4377-4396)
tadbhrātā sūhadevo 'tha kāmasūhopabṛṃhitaḥ /
jaḍo 'pi sakalām eva kaśmīrakṣmāṃ vaśe vyadhāt // jrt_130 //
digantarād upāgatya bahavo vṛttilipsayā /
tam āśrayan mahīpālaṃ puṣpadrumam ivālayaḥ // jrt_131 //
[ps-jrt 6]
vṛttyai laṅkāracakko 'pi daraddeśāt tadāyayau /
santater bhāvisāmrājyaḥ prājyaṃ kaśmīramaṇḍalam // jrt_b.140 //
kramarājyābhidhe rāṣṭre trāhagrāmaṃ nṛgrāmaṇīḥ / dadau vasataye tasmai niyates sa niyogataḥ // jrt_b.141 //
pārtho 'nya iva pārtho 'bhūt pañcagahvarasīmani /
yo garbharapuraṃ cakre tatputro babhruvāhanaḥ // jrt_132 //
tadvaṃśyaẖ kuruśāho 'bhūd yadbāhūdayaparvate /
jyākiṇacchadmanā bheje yaśaś śubhratviṣaṃ niśā // jrt_133 //
"kaśmīrāḥ pārvatī tatra rājā jñeyo harāṃśajaḥ" /
ity etatpratyayāyeva yasyāsīc cakṣuṣāṃ trayam // jrt_134 //
kaśmīreṣu hi sāmrājyaṃ kuruśāhasya santatiḥ /
śaṃśadīnamukhī mukhyā khyātakīrtiẖ kariṣyati // jrt_135 //
tāharājo 'janiṣṭāsmād yasya cāpalatāśritā /
muhurmuhur aho maurvī śrutyantam agamattarām // jrt_136 //
śāhameras svavīryoṣmagrīṣmo bhānus tato 'jani /
yasya vairivadhūvāṣpaiḥ pratāpāgnir adīpyata // jrt_137 //
vane viharatas tasya śāhmerasya kadācana /
mṛgayā prathamaṃ dṛṣṭiṃ paścān nidrā vyalobhayat // jrt_138 //
"rājyam ā santater bhāvi kaśmīreṣu tave"ti saḥ /
svapne vāksudhayā tatra mahādevyābhyaṣicyata // jrt_139 //
pañcāgnyarkamite śāke navāṣṭāṅkitavatsare /
tatas saparivāras sa kaśmīrān aviśac chanaiḥ // jrt_140 //
sakuṭumbaṃ tam āyāntaṃ vṛttidānena bhūpatiḥ /
anujagrāha sotkarṣaṃ cūtadruma ivālinam // jrt_141 //
ḍalacākhyaẖ karmasenacakravarticamūpatiḥ /
kaśmīrān sa tadaivāgāt siṃho mṛgaguhām iva // jrt_142 //
ṣaṣṭigrāmasahasreṣu svāmyaṃ dātum ivātra saḥ /
tāvatsaṅkhyasahasrāṇi svasainye sādino 'vahat // jrt_143 //
ḍalcaṃ dhanaprayogena nivivartayiṣur nṛpaḥ /
sarveṣām eva varṇānāṃ durvarṇo daṇḍam akṣipat // jrt_144 //
prāṇāhutyā prabhoẖ kope tatpratigrahasāṃhasaḥ /
prāyasthā brāhmaṇāḥ prāyaścittīyāṃ cakrur akramam // jrt_145 //
[ps-jrt 7] daṇḍaduẖkhena viprair yaś śāpo datto mahībhujaḥ / bhaviṣyan vaṃśavicchedo dhruvaṃ tasyaiva tat phalam // jrt_b.156 //
tadaiva kālamānyākhyair bhauṭṭair ghaṭṭitavairibhiḥ /
sabandhur gotrajo vyājād bakatanyo nyahanyata // jrt_146 //
[ps-jrt 8] svadeśe vakatanyākhyo gotrajasyātmajo hataḥ // jrt_b.157cd //
mānyo 'sāmānyadhīẖ kālamānyavaṃśadavānalaḥ /
avāśiṣyata tatputro daivād ekas sa riñcanaḥ // jrt_147 //
vyālaṭakkamukhair mantrasūtrasaṃyojitair atha /
baddhvā saṃhatikanthāṃ sa tāñ jaḍāñ jetum iṣṭavān // jrt_148 //
"nipāsyamānakośaṃ māṃ bhṛtyatve vṛṇute"ti saḥ /
tān pratyaśrāvayad dūtamukhena svātatāyinaḥ // jrt_149 //
nṛsiṃhas sa nadītīre sikatāsthagitāyudhaḥ /
tān pratyaikṣata raktasya na tu kośasya pītaye // jrt_150 //
vyālādyair āgatās tatra kālamānyā nirāyudhāḥ /
sikatāntarniviṣṭasya paraśvagnes tṛṇīkṛtāḥ // jrt_151 //
prakṣālya vairiraktena pitṛdroharajomalam /
śeṣānekāribhītyāgāt kaśmīrān bandhubhis saha // jrt_152 //
pūrṇasya rāmacandrasya rucihānyai dharāryamā /
nīlāśābhre riñcarāhor udayaṃ so 'tha soḍhavān // jrt_153 //
hetibhis tāpayaty āśā ḍalace kṛṣṇavartmani /
kāśmīrikair janais sarvaiś śalabhatvam alabhyata // jrt_154 //
ruddhayor ḍalcariñcābhyāṃ prācyudīcyor bahur janaḥ /
vasateḥ paścimām āśāṃ prāg yamāśām athāgamat // jrt_155 //
adho ḍalcāmbupūrād bhīr girau riñcanamārutāt /
chāyājuṣāṃ phalāḍhyānāṃ puṃnāgānām abhūt tadā // jrt_156 //
pakṣiśāvam iva sthānacyutaṃ cillollasadrayā /
balaśrī raiñcanī lokaṃ kāśmīrikam apāharat // jrt_157 //
dhanāmbu prāpya bhauṭṭebhyaẖ kāśmīrajanavikrayāt /
garjann āśāḥ pyadhāt sarvās tadā riñcanavāridaḥ // jrt_158 //
[ps-jrt 9]
turuṣkatājikamlecchasainyacchāditabhūtalaḥ /
ḍulucyo nagaraṃ prāpad athāgastya ivārṇavam // jrt_b.170 //
mṛgās siṃham ivodagraṃ garutmantam ivāṇḍajāḥ /
tam āpatantam ālokya palāyanta puraukasaḥ // jrt_b.171 //
baddhāḥ palāyinas tena māntrikeṇeva pannagāḥ /
kecit palāyitā bhītyā praviṣṭā girigahvaram // jrt_b.172 //
rājāpi kvāpi sañchanno bhītyā ghūkavad āsta saḥ /
itareṣāṃ tu lokānāṃ kā kathā tatra vāsinām // jrt_b.173 //
vipraśāpo narendrāṇāṃ vṛthā jāto na jātucit /
salakṣmā rājayakṣmā hi nāhatvā vinivartate // jrt_b.174 //
gūḍhārthaṃ dāpitāḥ pūrvaṃ gāḍhayā bandhapīḍayā /
vikrītā vājibhiḥ paścāt turuṣkair hastagā janāḥ // jrt_b.175 //
viddhāẖ kecit pare baddhā virāddhās tena kecana /
ploṣaṃ kecit pare śoṣaṃ doṣaṃ yānty analād drumāḥ // jrt_b.176 //
jatruvedhena baddhānām ekayā carmavadhrayā /
teṣāṃ durāpam apy āsīd anyo'nyamukhadarśanam // jrt_b.177 //
ghāsendhanādisambhāraḍhaukanāya kṣaṇaṃ kṣaṇam /
baddhā mlecchair amucyanta biḍālair iva mūṣakāḥ // jrt_b.178 //
yeṣām anne jugupsābhūd biḍālasparśadoṣataḥ /
mlecchocchiṣṭaṃ gavāṃś cāsthi tair baddhair bhakṣitaṃ kṣudhā // jrt_b.179 //
vaitastam api ye vāri na papuḥ paṅkasaṅkulam /
baddhair maruṣu tair nītair mūtraṃ pītaṃ bhṛśaṃ tṛṣā // jrt_b.180 //
"kva mlecchānnaṃ kva vaṃśo no dussahā kṣuc chrutena kim /
nidrā nādyāpi mārgeṇa" te 'ntar evam acintayan // jrt_b.181 //
gacchatāṃ tiṣṭhatāṃ teṣām aśnatāṃ jalpatām api /
so 'bhūn naiva kṣaṇo yatra na te kāryam asādhayan // jrt_b.182 //
mlecchaiẖ kecit khaśaiẖ kecid daradbhir apare tathā /
bhoṭṭaiẖ kecit turuṣkaiś ca kecid bandīkṛtā janāḥ // jrt_b.183 //
annaṃ gṛhe vane vittaṃ mārge bandhūn vihāya ca /
palāyām āsur apare turuṣkabhayasambhramāt // jrt_b.184 //
karuṇāgauravaghṛṇā drutaṃ gantum aśaktiṣu /
bālavṛddhābalāsv ete tyaktavantaḥ palāyinaḥ // jrt_b.185 //
na bhuktaṃ kṣudhitair mārge na pītaṃ tṛṣitair api /
kim anyad bhayasaṃbhrāntaiḥ paścāt tair nāpi vīkṣitam // jrt_b.186 //
kṣudhā kecit tṛṣā kecid bhiyā kecit pare hriyā /
bhayād biladarīṣv eva praviśyāntar vipedire // jrt_b.187 //
bilapraviṣṭāṃs tāñ chrutvā tato niṣkāsanecchavaḥ /
niṣkāruṇyās turuṣkās te dhūmaṃ bilamukhe daduḥ // jrt_b.188 //
dhūmenāntar vipannānāṃ narāṇām asthirāśayaḥ /
dṛśyante 'dyāpi dhūmotthaṃ mālinyaṃ ca guhāmukhe // jrt_b.189 //
rājāpacāram akarot prajāsu phalitas tu saḥ / nārīṇāṃ capalā dṛṣṭir dantair gaṇḍas tu khaṇḍyate // jrt_b.190 //
nāśitāśeṣadeśo 'tha sphītaśītabhayākulaḥ /
ḍalcaẖ kaśmīratas tārabalamārgeṇa niryayau // jrt_159 //
janāẖ kāśmirikā durgabilebhyo mūṣakā iva /
ḍalacotau gate bandīkṛtaśeṣā viniryayuḥ // jrt_160 //
nālabdha pitaraṃ putraḥ pitā taṃ ca na kañcana /
bhrātṝṃś ca bhrātaro ḍalcarākṣasopaplavātyaye // jrt_161 //
mitalokā khilakṣetrā nirbhojyā darbhanirbharā /
sargārambha iva prāyas tadā kaśmīrabhūr abhūt // jrt_162 //
samarthān nyagrahīd ḍalco riñcanaḥ prābhavat punaḥ /
viśvam andhayati dhvānte sukhabhājo 'bhisārikāḥ // jrt_163 //
ḍalcarāhuvinirmuktaṃ rājānaṃ tuṅgimaspṛśā /
arurutsat sa śṛṅgeṇa riñcanāstācalas tataḥ // jrt_164 //
dṛṣṭvā gaganagiryagre bhāsvantaṃ riñcanaṃ sthitam /
aśaṅkyata na kai rājñaḥ pratyāsanno 'stasaṃstavaḥ // jrt_165 //
riñcanaśyenarājasya jihīrṣor nagarāmiṣam /
kulacandro rāmacandro vighnaṃ cakre pade pade // jrt_166 //
bhauṭṭāṃl laharakoṭṭāntaḥ paṭṭavikrayakautukāt /
pratyahaṃ vañcanodyogī riñcano 'tha visṛṣṭavān // jrt_167 //
tathaiva laharasyāntar bhoṭṭaloke praveśite /
apipyad rāmacandrāsramadhu śastrāṇi riñcanaḥ // jrt_168 //
rāmacandrakulodyānakalpavallīṃ sa riñcanaḥ /
vakṣassthale mahābāhuẖ koṭādevīm aropayat // jrt_169 //
śrīriñcanabhayād rājā nagaraṃ tyaktavāṃs tataḥ /
vipraśāpāgnidagdhānāṃ kutas syād udayāṅkuraḥ // jrt_170 //
pramaṇḍalaguhāṃ rājajambur bhīto 'viśat tataḥ /
pāpasya tādṛśo mṛtyus sammukhasya raṇe katham // jrt_171 //
vairidhārādharaś citraṃ raṇe rājāsravarṣaṇaiḥ /
daṇḍadānāṃ dvijātīnāṃ cakre netreṣv avagraham // jrt_172 //
pañcāhonāṃś caturmāsān varṣāṃś caikonaviṃśatim /
sa rājarākṣaso rakṣāvyājāt kṣoṇīm abhakṣayat // jrt_173 //
13) lha·chen rgyal·bu rin·chen (ls 4396-4399)
śrīriñcanasuratrāṇo bhujavātāyane mahīm /
vyaśiśramad atha śrāntāṃ daussthyād dussthitiviplavaiḥ // jrt_174 //
pūrvadṛṣṭam ivāśeṣaṃ timirāpagame pumān /
kaśmīramaṇḍalam pūrvarājasaukhyaṃ tad aikṣata // jrt_175 //
dīpair iva pratisthānaṃ yair lavanyais sthiraṃ sthitam /
akampyanta prabhātasya te rājño balavāyunā // jrt_176 //
mantrasūcyā kṛte bhede bāṇasūtre praveśini /
abhūl lavanyakanthāyāś citraṃ viślathatā tadā // jrt_177 //
vane kaṇṭakinīvāṅga nagno yatrākulo bhavet /
tatraiva vyomni pattrīva deśe samacaran nṛpaḥ // jrt_178 //
tasya dākṣiṇyadakṣasya prajānāṃ hitahetunā /
putre mantriṇi mitre vā duṣṭe nālakṣyata kṣamā // jrt_179 //
chedaṃ yacchann atucchānāṃ vairiṇām ucchalacchriyām /
ācchoṭanam agacchat sa chattraśālī kadācana // jrt_180 //
ṭakkabhrātā timir nāma mārge santāpakheditaḥ /
gopālyāẖ kutracid grāme kṣīraṃ niṣpītavān haṭhāt // jrt_181 //
rājñā vijñāpitenātha sadyo gopālayoṣitā /
anuyuktas timir bhītyā vyadhāt sarvasya nihnavam // jrt_182 //
asatye bhāvitā gopī yadā dhairyān na sāskhalat /
pānāśayaṃ timer eva sa satyaikṣī vyadārayat // jrt_183 //
tasya pānāśayād dīrṇān niryāntyā kṣīradhārayā /
rājñaẖ kīrtir mukhaśrīś ca gopyāḥ prāpat prasannatām // jrt_184 //
vāravāle nivasator asuvātāṃ kayoścana /
aśve kiśorakau tulyau kasminn api vanāntare // jrt_185 //
siṃhasaṅkṣayitāpatyā tayor anyatamā vane /
aśvasādṛśyavātsalyād apuputrīyiṣat param // jrt_186 //
"madīyo 'yaṃ madīyo 'yam" ity asañjātaniścayau /
vaḍavādhipatī kṣobhād rājāntikam agacchatām // jrt_187 //
sa vivādaṃ tayoś śrutvā svāntikaṃ svīyamānuṣaiḥ /
vaḍave ca kiśoraṃ ca rājābhyānāyayat tataḥ // jrt_188 //
tasmin kiśorake bālyād dūraṃ dhāvati līlayā /
mātā dhātrī ca nitarām asnihyac cāpy aheṣayat // jrt_189 //
sabhyeṣv anelamūkeṣu vādinoẖ kṣobhasajjayoḥ /
aśve nāvānayan madhyevitastaṃ sakiśorake // jrt_190 //
bālāśvaṃ pātitaṃ nadyāṃ nāvo rājñā mahādhiyā /
haṭhād anvapatan mātā parā param aheṣayat // jrt_191 //
sandigdhavyavahārāṇām evaṃ niścayakāriṇi /
tasmin rājñi jano 'maṃsta kṛtaṃ yugam ivāgatam // jrt_192 //
śrīdevasvāminaṃ śaivīṃ dīkṣāṃ yācan narādhipaḥ /
nānvagrāhi sa bhauṭṭatvāt tenāpātratvaśaṅkayā // jrt_193 //
anujas tanujo bandhur mantrī sahacaras sakhā /
vyālarājo nṛpasyābhūt satyaikavrataniṣṭhayā // jrt_194 //
jahau vyālaẖ kṛtaṃ rājñā na sa vyālakṛtaṃ punaḥ /
mano hi kāyikaṃ hanti tatkṛtaṃ na vapuḥ punaḥ // jrt_195 //
kalānidhau rasamaye vyāle bhūlokabhāsvataḥ /
mūrchitā rucir acchaitsīd acchedyaṃ jagatāṃ tamaḥ // jrt_196 //
[ps-jrt 11]
praveṣṭukāmaṃ kaśmīrān nivartayitum añjasā /
ḍulcyaṃ dhanaprayogeṇa yo visṛṣṭo mahībhujā // jrt_b.229 //
avamantrya praviṣṭe 'tha ḍulucye bhayato gataḥ / gāndhāradeśaṃ udyānadevo labdhāntaras tataḥ // jrt_b.230 //
śrīmān udyānadevo 'tha randhrapraharaṇodyataḥ /
samādikṣata ṭakkādīn gāndhārastho bhayād iti // jrt_197 //
"jīvatām eva gantavyaṃ jāne tan nagarāntaram /
yat sevyate 'viśeṣajñas svāmī sammānalipsayā // jrt_198 //
bhuṅkte vyālaś śriyaṃ prāṇapaṇair yuṣmābhir arjitām /
karau sādhayato yatnād rasanā bhogabhāginī // jrt_199 //
īśvaro bhūtiliptāṅgo vyālaṃ hārīcikīrṣati /
anāsthāṃ tu suvarṇeṣu yuṣmāsu vidadhāti saḥ // jrt_200 //
kṣīramātraikapāyitvaṃ nimittīkṛtya bhūpatiḥ /
yuṣmacchauryābhiśaṅkitvāt timiṃ timim ivāvadhīt" // jrt_201 //
evaṃ sandeśanirbhinnāṣ ṭakkādyāś śukkalaṅkitāḥ /
viṃśaprasthe kadācit te prajahrur atha bhūbhujam // jrt_202 //
tatkhaḍgadhārāsampātair vyālas teṣāṃ hṛdantarāt /
svaiśvaryatāpam anudad rājāmūrchat tu kevalam // jrt_203 //
te 'tha labdhajayammanyās tadvadhāpoḍhamanyavaḥ /
nagarāntar yayū rājyagrahaṇārtham ahaṅkṛtāḥ // jrt_204 //
kṣaṇaṃ mṛta iva sthitvā bhūyoghātabhayān nṛpaḥ /
dūraṃ gatān ripūn dṛṣṭvā rājye rājodatiṣṭhata // jrt_205 //
ārukṣan rājadhānīṃ te yāvat tāvan narādhipam /
apetamūrcham āyāntam adrākṣuẖ kṣudrabuddhayaḥ // jrt_206 //
"tvayā kiṃ na tvayā kiṃ na hato rāje"ty anītayaḥ /
parasparavivādāt te tatkālaṃ cukṣubhur jaḍāḥ // jrt_207 //
anyo'nyamanyavo 'nyo'nyaloṭhanād rājasadmanaḥ /
kartavyaṃ maraṇaṃ rājñā vyadhus svasya svayaṃ jaḍāḥ // jrt_208 //
śeṣān rājātha duśśīlāñ chūlāropeṇa kevalam /
uccaistām anayan mānī sarvathādhogatiṃ punaḥ // jrt_209 //
sagarbhā vairikoṭṭastrī roṣavān sa vyadīdarat /
asibhir bhūpatir garbhaśāliśimbīr nakhair iva // jrt_210 //
taddroharoṣajā pīḍā rājñas tatkulamāraṇāt /
citte śāntim agāt khaḍgaghātotthā na tu mūrdhani // jrt_211 //
dussvapnam iva tad dṛṣṭvā ṭakkādicaritaṃ kṣaṇāt /
prabuddheva punaḥ prāpad abhayena śamaṃ mahī // jrt_212 //
adrohamadhyage rājā śāhamere prasannadhīḥ /
sakoṭāmātṛkaṃ vṛddhyai svaputraṃ haidaraṃ dadau // jrt_213 //
vardhitaẖ koṭayā devyā prāvṛṣeva mahīruhaḥ /
sacchāyatvaṃ sphuratpattraś śāhamero nyaṣevata // jrt_214 //
parikhācchalato 'kīrtyā svaparājayajātayā /
parito valitaṃ rājā svanāmāṅkaṃ puraṃ vyadhāt // jrt_215 //
pauṣadurdinamārtāṇḍasannibho dharaṇīpatiḥ /
māsāṃś ca katicid bhūyaḥ prakāśam akarod bhuvaḥ // jrt_216 //
hemante śaityapāruṣyadoṣeṇa dharaṇīpateḥ /
marutkopena naiviḍyaṃ śiraḥpīḍāgrahīttarām // jrt_217 //
sadānekottamāṅgānāṃ pīḍāharaguṇaśriyaḥ /
bhūpater uttamāṅgasya pīḍā kaṣṭam avardhata // jrt_218 //
ekādaśyāṃ tataḥ pauṣe navanandāṅkavatsare /
nirastā mṛtyuvaidyena bhūpater mṛtyuvedanā // jrt_219 //
ekādaśadinair nyūnau māsau trīn vatsarān api /
kṣamāṃ saṃrakṣya sa svargaṃ yayau riñcanabhūpatiḥ // jrt_220 //
14) udyānadeva (ls 4399-4414)
putraṃ haidaranāmānaṃ bālyād anabhiṣiktavān /
atathāvidhaśaktitvād rājyaṃ svenāpy asaṃvahan // jrt_221 //
lavanyaiẖ kulanāthatvād riñcane pratighād api /
avyāhatapraveśāśo matimāñ śāhamerakaḥ // jrt_222 //
samaṃ śrīkoṭayā devyā mūrtayeva jayaśriyā /
tadodayanadevaṃ taṃ kaśmīrakṣmām alambhayat // jrt_223 //
rājyalakṣmīmahādolā guṇabaddhā garīyasī /
riñcanoccaiḥpadaṃ gatvā rājādhaḥpadam aśrayat // jrt_224 //
rājā śāhmeraputrau tau jyaṃśirāleśirau tadā /
kramarājyādideśānāṃ svāmyadānād arañjayat // jrt_225 //
dhīr ivāsīt tadā koṭā devī sarvādhikāriṇī /
rājā deha ivātyarthaṃ tadādiṣṭaṃ samācarat // jrt_226 //
tejasā pihitāny āsan yāni riñcanabhāsvataḥ /
lavanyajyotiṣāṃ rājapradoṣe 'bhūt tadodayaḥ // jrt_227 //
yasyākramyata saumyasya gṛhiṇyā koṭayā gṛham /
viṣayākramaṇaṃ tasya lavanyaiẖ kiṃ nu śocyate // jrt_228 //
lavanyadeśacaṇḍālagṛhasparśavivarjakaḥ /
sa śrotriya ivānaiṣīt kālaṃ snānatapojapaiḥ // jrt_229 //
āstikatvaṃ kiyat tasya varṇyate varṇadhāriṇaḥ /
krimimardabhayād ghaṇṭāṃ yo 'badhnād vājino gale // jrt_230 //
tāvad draviṇatām eva kośālaṅkaraṇaṃ dadhat /
kaṇṭhabhūṣāṃ samauliṃ sa cakriṇe 'dita kāñcanīm // jrt_231 //
atha mugdhapurasvāmidattānīkinyahaṅkṛtaḥ /
kaśmīrān acalo 'vikṣad balād ḍalca ivāparaḥ // jrt_232 //
svapakṣair ākṣipaty āśā balenākramya medinīm /
nācale gotrabhittvaṃ sa kartum aiṣṭa mahīvṛṣā // jrt_233 //
prāpte bhīmānakaṃ tasmin sasainye dainyam āśritaḥ /
bhoṭṭadeśam agāt tūrṇam urvīparivṛḍho bhayāt // jrt_234 //
"nivartaya camūm anyāṃ kiṃ mithyā deśapīḍayā /
arājakās tvayā pālyāẖ kaśmīrāẖ kulanāthavat" // jrt_235 //
iti śrīkoṭayāmātyaiḥ preritair lekhadhāribhiḥ /
āsārasainyam acalaḥ pratyamuñcad vimohitaḥ // jrt_236 //
pratimuktanijāsāras sārahīno 'calas sa taiḥ /
mārgotsavacchalāt kañcit kālaṃ mārge vilambitaḥ // jrt_237 //
tāvac chrīkoṭayā devyā tadā pālayituṃ prajāḥ /
bhauṭṭaẖ kheriñcano nāma rājabhāve nyayujyata // jrt_238 //
pramītabhartṛkotpannamṛtāpatyeva sā tadā /
adūyata nijais sarvaiś cirasyācalaśemuṣī // jrt_239 //
tuṣāraliṅgapūjābhiẖ kṛtārthīkṛtya vāsarān /
bhoṭṭadeśān nijaṃ deśam agacchad vītabhīr nṛpaḥ // jrt_240 //
udayādribhuvā pūrṇaś śaśīvātha sa koṭayā /
kheriñcanatamonāśī śirasādhāri sādaram // jrt_241 //
yaṃ koṭāsūta jaṭṭākhyaṃ bhikṣaṇākhyasya mantriṇaḥ /
vardhanāyātmajaṃ rājā sa taṃ mṛtyum ivādita // jrt_242 //
śāhameras sa vīro 'tha paripālitaraiñcaniḥ /
acakṣuṣyaẖ kṣamābhartuḥ putrapremabharād abhūt // jrt_243 //
devyās tu samadṛṣṭitvāt putrayor ubhayor api /
rājño dveṣyo 'pi śāhmero na bhayena sa paspṛśe // jrt_244 //
acalopaplavātaṅke bhayāl lokais samāśritaḥ /
śāhmeraś sa rājānaṃ na tṛṇāyāpy ajīgaṇat // jrt_245 //
śāhmero haydaraśyenaṃ darśayitvā muhur muhuḥ /
abhāyayattarāṃ rājapakṣiṇaṃ taṃ divāniśam // jrt_246 //
rakṣaṃs taṭasthān udvegarahito jalavarjitaḥ /
alleśvarāmbupūras sa prajāś citram atārayat // jrt_247 //
śiraśśāṭakahindākhyau samabhūṣayatām ubhau /
candrārkāv iva tasyāśāṃ śūrau pautrau guṇocchritau // jrt_248 //
dvāraiśvaryāt sphuraddarpo rājājñālaṅghanodyataḥ /
śāhmeras sa vipaddvāram abhūd bhūpatisevinām // jrt_249 //
so 'lleśirasutāṃ dattvā lustasya tadadhīśituḥ /
srīśaṅkarapuraṃ jitvā rājñaś śaṅkām avardhayat // jrt_250 //
vaśe telākaśūro 'sya bhāṅgilaiśvaryabhājanam /
jyaṃśirasya sutāṃ hastekṛtya kṛtyavido 'bhavat // jrt_251 //
bahurūpajayī lakṣmīnidhir acyutatāpadam /
śamālāṃ sa nṛsiṃho 'tha daityaśriyam ivādunot // jrt_252 //
makarālayagāmbhīryaẖ karālambo jayaśriyaḥ /
karāle sa karālaujāẖ karam ālambayaj janān // jrt_253 //
asismarat smerayaśā dahyamānam itas tataḥ /
rājñaẖ kalaśadevasya vijayeśapuraṃ tataḥ // jrt_254 //
sthityai prakalpya cakrasya svasya cakradharācalam /
śāhmero 'calakāryāṇi janasya samadarśayat // jrt_255 //
kampaneśvaralakṣyasya lakṣmīsarvasvatāṃ dadat /
citraṃ sa labdhavāñ śuddhaṃ sudāyam iva sadyaśāḥ // jrt_256 //
narendraraṅgaśailūṣaṃ koṭarājam athāgrahīt /
śāhmeras tanayāratnagrahaṇonmānakena saḥ // jrt_257 //
sāmnā kecit pare daṇḍād dānād anye pare bhayāt /
mānyatām anayan dhanyā lavanyās tasya śāsanam // jrt_258 //
lavanyalokas tatputrīr mālā iva babhāra tāḥ /
nājānād bhujagīr ghoraviṣāḥ prāṇaharīḥ punaḥ // jrt_259 //
rājabījividheyatvān mantrād vikramataś ca vā /
kaś śāhmeraharer nābhūl lavanyadvirado vaśe // jrt_260 //
śāhamerāmbupūreṇa kāmanollāsaśālinā /
ākrāntaḥ parito rājā mṛdrāśisthadrumopamaḥ // jrt_261 //
puramātrādhipatyotthalajjayeva mahīpateḥ /
jīvitaṃ dūram agamac chuddhena yaśasā samam // jrt_262 //
śivarātritrayodaśyāṃ varṣe rājā caturdaśe /
kṣamāvān sa kṣamām aujjhīc śāhmerasparśadūṣitām // jrt_263 //
[ps-jrt 12] abdān pañcadaśa dvau ca māsau dvau vāsarāv api / kaśmīrakāśyapībhogam akārṣīt sa mahīpatiḥ // jrt_b.298 //
15) koṭā devī (ls 4414-4415)
atha śāhmerabhītyā śrīkoṭā catvāry ahāni sā /
gūḍheṅgitānayad guptiṃ bhūpālapramayādikam // jrt_264 //
"śāhmero matsutadvārā sāmrājyaṃ svīkarotu mā" /
iti jyāyāṃsam utsṛjya bālatvāc ca paraṃ sutam // jrt_265 //
putrasnehena vṛddhatvadoṣeṇa ca vimohitā /
avaruddham anicchantī śrīkoṭā mahiṣī tataḥ // jrt_266 //
strībhāvād bandhubhāvāc ca lavanyair upabṛṃhitā /
asāntvayat svayaṃ bhūmiṃ vidhavāṃ svāṃ sakhīm iva // jrt_267 //
[ps-jrt 13] sā rājñī śuklapratipadvītabhītā bhavanty atha / rājānaṃ gurubhis svīyaiś carameṣṭim avāpipat // jrt_b.303 //
pūrvopakārasmaraṇāc chāhamerādayo 'khilāḥ /
tāṃ prāṇamann amātyās svāṃ cāndrīm iva navāṃ kalām // jrt_268 //
śamayantyā rajas sarvaṃ tāpāpahatidakṣayā /
tayā nidāghavṛṣṭyeva latās saṃvardhitāḥ prajāḥ // jrt_269 //
śāhmerāt svodayabhraṃśaśaṅkinī bhaṭṭabhikṣaṇam /
tadudrekavināśārthaṃ mānaṃ devī nināya sā // jrt_270 //
dustareṣu mahābhītijalapūreṣu sā tataḥ /
tatprajñānāvam āruhya kāryapāraṃ paraṃ yayau // jrt_271 //
antas sehe na śāhmeras taddattaṃ bhikṣaṇodayam /
mānavantas sahante hi cchāyāsāmyaṃ kathañcana // jrt_272 //
vartate dhūmatāpādilakṣaṇaṃ jātavedasaḥ /
dhīmato 'sya na kiñcit tu roṣaliṅgam alakṣyata // jrt_273 //
chalābhinītarogeṇa śāhamereṇa dhīmatā /
pratyāsannavināśatvam ātmanas samakathyata // jrt_274 //
tasyātha pratyavekṣārtham avatārādibhis saha /
vyasarji koṭayā devyā sa śrīmān bhaṭṭabhikṣaṇaḥ // jrt_275 //
"svedaẖ kupitapittasya hito no ve"ti vādibhiḥ /
sampraveśān nyaṣidhyanta dvāssthais tadanuyāyinaḥ // jrt_276 //
tau bhikṣaṇāvatārau dvau tatsamīpam avikṣatām /
sāṅkaṭyād iva tatprāṇarakṣiṇyo devatā na tu // jrt_277 //
anuyuktāmayodantas sa kālena tayor nijaiḥ /
gātre nyakhānayac chastrīr ādhīn svasyodakhānayat // jrt_278 //
sirābhiś śoṇitaṃ vāṣpaṃ dṛśāṅgais sakalair asūn /
tau dvāv amuñcatāṃ sadyas taddveṣaṃ sa ca cetasā // jrt_279 //
tad eva vraṇadīpārkapūrṇapātrārdhatacchiraḥ /
rogamokṣocitaṃ snānaṃ sa tayoś śoṇitair vyadhāt // jrt_280 //
"bhavannandanasaṃrakṣāparāv etāv ubhāv api /
tayor anyatamaṃ dvārīkṛtyānyam aharad vidhiḥ // jrt_281 //
pramītadvijaśokotthatāpaśāntyai jaḍaḥ param /
paraprāṇān roṣavahnau pradīpte juhuyād" iti // jrt_282 //
śāhmeraṃ roddhukāmāṃ tāṃ samarthām api durdhiyaḥ /
koṭādevīm amātyās svā naye buddhiṃ nyavārayan // jrt_283 //
kedāram iva kulyā sā pānīyena maharddhinā /
lokam āpyāyayām āsa sāmrājyotpalacandrikā // jrt_284 //
ājñāvyatikramāj jātu kampanādhipatiṃ prati /
yuyutsur akarod yātrām amitrābjaśaśiprabhā // jrt_285 //
saṅkaṭāt kampaneśas tāṃ kulāyād iva pakṣiṇīm /
jīvagrāhaṃ gṛhītvātha kārāpañjaram ānayat // jrt_286 //
mantrī kumārabhaṭṭākhyas tasyās sacivapuṃgavaḥ /
tanmokṣasiddhaye 'kārṣīt tadāmātyaiś chalāt kalim // jrt_287 //
rājñyāḥ puṃbhāvamātreṇa bhinnam ākārasannibham /
kamaṇḍalukaraṃ kañcit so 'dhād vidyārthinaṃ śiśum // jrt_288 //
gatvā sa kampanādhīśaṃ dhīpraśaṃsāvimaṇḍitaḥ /
sauṣṭhavaudāryasampattiśālinīṃ vācam abhyadhāt // jrt_289 //
"svaśiro malinīkṛtya jīvatāṃ yoṣidājñayā /
puruṣatvaṃ tvayā svāmin kṛtārthīkriyate 'dya naḥ // jrt_290 //
[ps-jrt 14] strītvāt kātaracittāyā dānabhogotsavadviṣaḥ / rājñyā bandhuṣu sainyāntar draviṇaṃ vartate mahat // jrt_b.327 //
gatvā tvadājñayā kārāṃ tasyās tarjanasāntvanaiḥ /
dhanaṃ janas tvadīyo 'yaṃ svāmisātkartum icchati // jrt_291 //
strītvād aśaktā dātuṃ sā samacaiṣīd dhanaṃ yataḥ" /
vyasṛjat kampaneśas taṃ kārām evaṃ vimohitaḥ // jrt_292 //
kārāyā nirgamiṣyantīṃ devīṃ koṭām ivekṣitum /
tatkālam eva sandhyāgāj jagadrañjanakovidā // jrt_293 //
sandhyāvandanayogyāmbuvāhinā vaṭunā saha /
asau kārām avikṣac ca rājñyāś niraguś śucaḥ // jrt_294 //
rājñīveṣabhṛtaṃ tatra sthāpayitvā vaṭuṃ sa tam /
tadveṣadhāriṇīṃ koṭām anvādāya viniryayau // jrt_295 //
rakṣitāro 'pi nājānaṃs tad yāvat tāvad eva sā /
kampanādhipatiṃ cakre svacakrebhaśakṛtkarim // jrt_296 //
sā brāhmaṇakumāreṇa mocitā bhaṭṭabhikṣaṇāt /
ekadantahatāreẖ kiṃ nānyenebhamukhād bhavet // jrt_297 //
tayānapodito 'py aujjhi śāhmero naiva śaṅkayā /
kṛtavairās samarthena prājñā naiva hy udāsate // jrt_298 //
na prāsīdan na cākupyat tasmin sā balaśālini /
ghṛṇā pramādasahitā vināśaprathamāṅkuraḥ // jrt_299 //
[ps-jrt 16]
devyā vāsaṃ vimuñcantyās tasyā dhanarasāśrayam /
śāhmere viṣavallīva drohadhīr abhyavardhata // jrt_b.337 //
vardhano 'nyatarasyābhūt pakṣo 'nyasya kṣayāvahaḥ / koṭāśāhmerayor asti kṣitimārutayor iva // jrt_b.338 //
jayāpīḍapuraṃ yāntyāṃ tasyāṃ kāryānurodhataḥ /
śāhamero balī jātu nagaraṃ svīcakāra saḥ // jrt_300 //
tasmiṃl lavanyalokena gṛhītājñe balīyasi /
rājñī samavṛṇot koṭṭadvāraṃ saha jayāśayā // jrt_301 //
[ps-jrt 17] nivṛttanetracārasya capalatvaikakāraṇam / ākhur bilagato votoś śāhamerasya sābhavat // jrt_b.341 //
niruddhe balinā koṭaguhābhre matiśālinā /
nṛsiṃhenābhajat koṭā sṛgālīva muhur bhayam // jrt_302 //
[ps-jrt 18]
"tuṅgatvaṃ maṅgalāsaṅgam abhaṅgurataraśriyam /
rājyāṅgaiś ca nijāṅgaiś ca dattai rājñī karotu me // jrt_b.343 //
adhyaśetatarāṃ rājñī matputrāṇāṃ na kevalam / prāṇānām api caiśvaryaṃ ślāghyā sukhaparamparā" // jrt_b.344 //
"siṃhāsane mayā sākaṃ śriyā sākaṃ mamorasi /
kṣamayā saha citte me rājñī niviśatāṃ svayam" // jrt_303 //
tām evamādisandeśair mugdhāṃ sammohya yatnataḥ /
haste cakāra koṭakṣmāṃ koṭādevīṃ ca buddhimān // jrt_304 //
ekasmiñ śayane rātrim ativāhya tayā samam /
sa prātar utthito jātu tīkṣṇair devīm arodhayat // jrt_305 //
varṣe pañcadaśe śukladaśamyāṃ nabhasas tataḥ /
tāreva nabhaso rājyād rājñī bhraṃśam alabdha sā // jrt_306 //
tatputrāv api tau dvau sa karaṇīyavicakṣaṇaḥ /
babandha bandhusambandhikalpavṛkṣo bhaṭāgraṇīḥ // jrt_307 //
16) šams ad-dīn ibn ṭāhir mirzā (šāh mīr) (ls 4415-4418)
svaṃ rūpaṃ cidacidbhir ebhir abhito vyañjat svayaṃ nirmitair yasyonmīlati deśakālakalanākallolitaṃ tan mahaḥ /
ātmā vāstu śivo 'stu vāstv atha haris so 'py ātmabhūr astu vā buddho vāstu jino 'stu vā bhagavate tasmai namaẖ karmaṇe // jrt_308 //
bhiyaṃ lavanyalokeṣu kīrtiṃ dikṣu mahīṃ bhuje /
lakṣmīṃ vakṣasi koṭāṃ ca kārāyāṃ sa tato vyadhāt // jrt_309 //
nītvāvasthāntaraṃ daussthyaśamāt kaśmīramaṇḍalam /
śrīśaṃśadīna ity ākhyām anyāṃ svasya vyadhān nṛpaḥ // jrt_310 //
[ps-jrt 19] rājā satīsaraẖkṣoṇiśuktimuktāmaṇis tataḥ / arthacintāmaṇir vairiratnavajramaṇir babhau // jrt_b.353 //
mahābale bhuje tasya kāṣṭhoddīpanaśālinaḥ /
maurvīkiṇaḥ pratāpāgner adhūmayad anantaram // jrt_311 //
prāharan mantriṇāṃ rājā saṃśayaṃ na tu tasya te /
bhinatty anyān maṇīn vajro nānyaratnāni taṃ punaḥ // jrt_312 //
[ps-jrt 20]
rājyādhikārān akhilān strībhāvād dussahān svayam /
yeṣu viśvāsapātreṣu śrīkoṭā svayam arpipat // jrt_b.356 //
tejomahimneva ravis tamāṃsīva guhāntarāt / jrt_b.357ab /
sa rājā rājato rājasthānīyān kāṣṭhavāṭagān /
bhayāt tato 'pi vidrāvya ślāghanīyayaśā babhau // jrt_313 //
[ps-jrt 21]
yatra sandhyātapasy eva lavanyais timirair iva /
arodhi rucisañcāras svāmino balaśālibhiḥ //
kaśmīramaṇḍalaṃ caṇḍaśauryadaṇḍitavidviṣā /
kramāgatam ivāśeṣaṃ kṣaṇāt tena vaśīkṛtam // b 358a-h //
hṛtveva hṛdayāt kampaṃ sampadāpi tadā sa ca / vāmetareṇa lokasya bāhunā nayanena ca // jrt_b.359 //
ciraṃ dhuraṃ parinyasya putrayos svād anūnayoḥ /
nayocchritayaśā rājyaṃ sukhaṃ bhuṅkte sma bhūpatiḥ // jrt_314 //
sapañcavāsarān bhuktvā trīn abdān medinīpatiḥ /
aṣṭādaśe 'bde rākāyām āṣāḍhyāṃ sa vyapadyata // jrt_315 //
17) ǧamšīd (ls 4418-4420)
atha prathamasāmantais sammatājñas sa jyaṃśiraḥ /
satīsaraẖkṣitirakṣām akṣāmaśrīr aṭaṅkayat // jrt_316 //
rājyatoraṇasaṃvāhastambhābhyāṃ dharaṇīpateḥ /
anujo balabuddhibhyām agamac chaṅkanīyatāṃ // jrt_317 //
naiva dānaṃ na cādānaṃ nigrahaṃ nāpy anugraham /
vihāraṃ na na cāhāraṃ rājño nyūnaṃ sa hi vyadhāt // jrt_318 //
[ps-jrt 22] vidyāpraṇayavijñānaprajñātiśayaśālinaḥ / yuvarājān mahārājo vayasaivādhiko 'bhavat // jrt_b.365 //
prāgvad viśvāsasampattim akurvati mahībhuji /
yuvarājo manāk cakre nikaṭasthair viraktadhīḥ // jrt_319 //
tadvaimanasyavṛttāntaśravaṇacchidralābhataḥ /
yuvarājaṃ tato rājasthānīyāḥ prāhur añjasā // jrt_320 //
āgate vigrahe vyaktiṃ rājasthānīyasaṃśrayāt /
so 'gād avantinagaraṃ tanmūlasthānam uddhataḥ // jrt_321 //
athotpalapuraṃ rājā bhaṭais saha raṇodbhaṭaiḥ /
aśiśrayad idaṃ bhrātur vācikaṃ ca visṛṣṭavān // jrt_322 //
"durjanapreraṇāt tvaṃ cen matsnehaṃ nābhyajīgaṇaḥ /
lokāpavādajvarataẖ kathaṃ kampo na jāyate // jrt_323 //
anyo'nyapālanāyājñāṃ rājñas tridivagāminaḥ /
pālanīyām anudhyāya pratyānaya dayāṃ mayi" // jrt_324 //
iti sandiśya dūtaṃ ca vyasṛjat sa nareśvaraḥ /
kampanādhipatiṃ hantuṃ vyasṛjac ca nijātmajam // jrt_325 //
"mṛgayāṃ yuvarājo 'gād" iti dūtaṃ nyarodhayat /
bhrātṛputraṃ nihantuṃ ca śrutadroho 'gamac ca saḥ // jrt_326 //
"dūtaẖ kim iti nāyātaẖ kālo hi suciraṃ gataḥ" /
iti cintākulo lakṣmabhaṭṭo rājāntikam yayau // jrt_327 //
ūce ca "jāne sa drohaṃ lakṣayitvā tavānujaḥ /
tvatputramāraṇāyāgād yad dūtasya cirāgamaḥ // jrt_328 //
snāti bhuṅkte svapity eva yuvarāja iti cchalāt /
tvadudyoganiṣedhāya nūnaṃ ruddho vacoharaḥ // jrt_329 //
tad avantipuraṃ tasmiñ śrīdevasarasaṃ gate /
sadyo nissvāmikaṃ hanmo jayo 'smākaṃ tato dhruvaḥ" // jrt_330 //
athāvantipuraṃ gatvā sattvātiśayaśālinā /
rājñā yuddhaṃ tathākāri tadbhaṭair udbhaṭais samam // jrt_331 //
alleśirāya bhṛtyānāṃ vadhaṃ nūnaṃ niveditum /
vitastā śavaruddhaughā pratīpam agamad yathā // jrt_332 //
bhrātṛputraṃ parābhūya tāvad alleśire drutam /
vyāvṛtte raṇakhedārtaḥ prapalāyata jyaṃśiraḥ // jrt_333 //
[ps-jrt 23]
dīpasyeva śikhā dhvānte yasya dhīr āpadi sphuret /
sa ratnaṃ ratnajāteś ca pāṣāṇebhyaẖ kim antaram // jrt_b.381 //
samadhitsata bhedāya kañcit kālaṃ sa vairiṇam / amoghā dūragā buddhiś śastrāṇy apy ativartate // jrt_b.382 //
anayor "naiva kartavyaẖ kalir māsadvayīm" iti /
rājñā samaṃ vidāṃ cakre dhīmān alleśiras tataḥ // jrt_334 //
pratimucya nijān yodhān avantipuram utsṛjan /
atha kṣīrīpathenāsāv alleśo 'gamad ikṣikām // jrt_335 //
nagarīrakṣitāṃ nyasya sayyarāje svamantriṇi /
kramarājyaṃ virājacchrīr jyaṃśiraś cāgamat tadā // jrt_336 //
dānamānau pratiśrutya sayyarājaṃ vibhindatā /
yuvarājena nagarī svīkṛtā mantrayuktibhiḥ // jrt_337 //
nāmarājatayā duẖkhaṃ bhuktvā kaśmīramaṇḍale /
māsadvayonau dvau varṣāv avasānam agān nṛpaḥ // jrt_338 //
18) ‘alā' ad-dīn (ls 4420-4430)
jānann alāvadeno 'tha taṃ kālaṃ kalahākṣamam /
dvāraiśvaryaṃ dadau bhrātus sadyo vighnanivṛttaye // jrt_339 //
salilottaraṇopāyaṃ setuṃ suyyapure vyadhāt /
vipatsantaraṇopāyaṃ na punar jyaṃśiro 'smarat // jrt_340 //
pathikānām nivāsāya tena parvatasīmani /
kakṣyāvibhāgasahitas svanāmnā racito maṭhaḥ // jrt_341 //
[ps-jrt 25] kapaṭāpattrapāropād rājñaḥ prāptavibhīṣakaḥ / svayaṃ dvāraṃ tyajan so 'gād grāmaṃ jyeṣṭheśvarābhidham // jrt_b.391 //
evaṃ vikramanītibhyāṃ deśaṃ śodhayato nijam /
śrīśiraśśāṭako rājño dvāraiśvaryam avāptavān // jrt_342 //
tasya rājño 'bhavat putro nāmnā śāhābhadenakaḥ /
balabuddhikṣamāśauryamantrotsāhaguṇair yutaḥ // *26 //
rājaputras sa vākpuṣṭāṭavīṃ līlārasād aṭan /
yoginīcakram adrākṣīt kadācid girigahvare // jrt_343 //
udayaśrīs tathā candraḍāmaraś cāsya vallabhau /
apaśyatāṃ na kiṃ labhyaṃ mahatām anuyānataḥ // jrt_344 //
acalal lāḍanādaṇḍaghaṇṭānāṃ caṇḍaṭāṅkṛtam /
manāṃsi na punas teṣāṃ vīrāṇāṃ sāhasaspṛśām // jrt_345 //
[ps-jrt 26] ghaṭitāśātaṭasvāṭṭahāsasaṃvāhanādibhiḥ / yoginyo ḍamarudhvānair bhayād iva calair babhuḥ // jrt_b.396 //
māntardhāsiṣur evaitāḥ praṣṭuṃ draṣṭuṃ ca kāṅkṣitāḥ /
iti te 'śvād avārohan pravīrā na tu tadbhayāt // jrt_346 //
śanaiś śanais tato yānto maunapūrvaṃ mahāśayāḥ /
yoginīnikaṭaṃ prāpur vikaṭaprakaṭaujasaḥ // jrt_347 //
yoginīnāyikā dūrāt parijñāya nṛpātmajam /
sāśiṣaṃ śīdhucaṣakaṃ prāhiṇon mantritaṃ tataḥ // jrt_348 //
candras tad amṛtaṃ tṛptibhājā rājñāvaśeṣitam /
udayaśrīmukhāpekṣī na saṃtṛptim aśeṣayat // jrt_349 //
bhavitavyabalād aśvapālaṃ sapadi vismaran /
udayaśrīr aśeṣaṃ tat pītvā tṛptiṃ parām agāt // jrt_350 //
āścaryatṛptanetreṣu teṣu tṛpteṣu yoginī /
nimittajñāvadad rājaputraṃ baddhāñjaliṃ tataḥ // jrt_351 //
"akhaṇḍaṃ bhāvi te rājyaṃ candras tvadvibhavāṃśabhāk /
ājīvam udayaśrīś ca maṇḍito 'khaṇḍayā śriyā // jrt_352 //
aśvapālas tv asāv asmadanugrahavivarjitaḥ /
acireṇaiva kālena nūnaṃ prāṇair viyujyate" // jrt_353 //
bhaviṣyat sūcayitvaivaṃ yoginībhis samanvitā /
sāntardadhe puraḥ prāṇāḥ paścāt turagapālinaḥ // jrt_354 //
avicāratamomagnāñ jantūn uddhartum īśvarāḥ /
sambhavanti prajāpuṇyaiḥ prakāśotkarṣahetavaḥ // jrt_355 //
śvaśurād bhartṛbhāgaṃ yad avīrā puṃścalī vadhūḥ /
haranty āsīt sa taṃ rājā durācāraṃ nyavārayat // jrt_356 //
[ps-jrt 28]
kāṣṭhavāṭāgatān rājasthānīyān vyūhatatparān /
yuktyānīya mahīpālo baddhvā rājyaṃ sukhaṃ vyadhāt // jrt_b.408 //
koṭarājasya jāmātuẖ kārāvāstavyatāṃ vyadhāt /
bhītyā pratyaham evātha jīvanmṛtyum avārayat // jrt_b.409 //
bubhuje kṣemarājaśrīsvasthāṃ śastranakhaiś śataiḥ / vidārya khaṭikābhūmiṃ rājā saukaryabhājanam // jrt_b.410 //
jayāpīḍapure kṛtvā rājadhānīṃ mahāmatiḥ /
śrīriñcanapure cakre rodham buddhagirābhidham // jrt_357 //
ekonatriṃśe 11 varṣe 'tha duṣkṛtodbhavam adbhutam /
durbhikṣaṃ kṣobhayām āsa lokaṃ śokākulaṃ mahat // jrt_358 //
māsān aṣṭau dvādaśābdāṃs trayodaśa dināni ca /
kṣmāṃ bhuktvā triṃśavarṣe 'tha caitre rājā vyapadyata // jrt_359 //
19) šihāb ad-dīn (ls 4430-4449)
mandarājakathākhyānāj jaḍimā vāci saṃstutaḥ /
tīkṣṇapratāpaśāhābadenākhyānād vinaśyate // jrt_360 //
rājñi śāhābadene 'tha smaraṇaṃ kṣitir atyajat /
lalitādityasampattivipattisukhaduẖkhayoḥ // jrt_361 //
[ps-jrt 29] śrīmān śāhābadeno 'tha prājyaṃ sāmrājyam agrahīt / yena rājanvatī bhūr dyām ahasat tadyaśomiṣāt // jrt_b.416 //
grīṣmārkaṃ dyaur ivānyartūn rājño 'tītya bahūn mahī /
dhruvam āpaj jayāpīḍam etaṃ na tu sa kilviṣī // jrt_362 //
pūrve pare ca bhūpālā nāyakeneva bhūṣitāḥ /
kṣmānāyakena tenātha muktāguṇalasacchriyā // jrt_363 //
[ps-jrt 30] sindhau vāḍavataptāmbuny api bimbitam ambaram / yatpratāpāgnitāpārtaṃ majjatīva divāniśam // jrt_b.419 //
tadīyo jayalakṣmībhiḥ praviṣṭābhiḥ pade pade /
na pratāpānalo 'tṛpyat saridbhir iva sāgaraḥ // jrt_364 //
jayaṃ vinā gaṇayataẖ kṣaṇamātraṃ vṛthā gatam /
vṛddhasya taruṇīvābhūd yātrā tasyātivallabhā // jrt_365 //
na mṛgākṣī na vā śīdhupānalīlā na candrikā /
yātraiva kevalaṃ tasya bhūmibhartur mano 'harat // jrt_366 //
na tāpo na himaṃ tasya na sandhyā na niśā tathā /
na kṣun na vā pipāsā ca rājño yātrām avighnayat // jrt_367 //
na sarid dustaratarā durāroho na parvataḥ /
durlaṅghyo na maruś cābhūd yātrāyāṃ māninaḥ prabhoḥ // jrt_368 //
ajitāṃ pūrvabhūpālaiḥ pārasīkakulākulām /
uttarāśāṃ vijetuṃ sa prasthānaṃ prathamaṃ vyadhāt // jrt_369 //
jagatāṃ vijayī kāmo madhuśīdhuvadhūr iva /
candralolakaśūrān sa sahāyatve 'vṛṇot prabhuḥ // jrt_370 //
sainyacetāṃsi sattvena tamasā svavirodhinaḥ /
apūrayat sa rajasā digantān uddhatāntakaḥ // jrt_371 //
praviṣṭaṃ tasya govindakhānapālanaśālini /
udabhāṇḍapure pūrvaṃ bāṇais tadanu sainikaiḥ // jrt_372 //
śailaśṛṅgaṃ nṛpānīke prāpte tasya virodhibhiḥ /
bhayāturair avārohaś śṛṅgāt tuṅgād vyadhīyata // jrt_373 //
sadṛśaṃ prābhṛtaṃ dātum asamartho 'sya sindhupaḥ /
upadhīkṛtavān kanyāratnaṃ ādāya bhūpateḥ // jrt_374 //
rājñas tu gauravaṃ bāhau gāndhārāṇāṃ bhuvoḍhayā /
citraṃ tu lāghavaṃ teṣāṃ bhayabhārānuṣaṅgataḥ // jrt_375 //
bhaṅgas tuṅgasya śṛṅgasya khaḍgānāṃ naiva bhūbhujā /
śiṅgānām api deśe 'smin vihitaś śauryaśālinā // jrt_376 //
ākarṇya rājasiṃhasya siṃhanādamayīṃ camūm /
madaṃ tatyāja caskhāla bibhāya gajinīpurī // jrt_377 //
[ps-jrt 31] snātaṃ raktair dviṣāṃ bhuktaṃ prāṇavātair mahītale / vratasthābhir ivāsvāpi tasyāho dhīrahetibhiḥ // jrt_b.434 //
śrotriyakṣatriyair aṣṭanagare 'rodi śāmyatoḥ /
taruṇāgnipratāpāgnyor dhūmeneva bhayāturaiḥ // jrt_378 //
yaśasā saha sampattiṃ tasmiṃl luṇṭhayati prabhau /
prāpat puruṣavīrākhyadeśākhyā rūḍhiśabdatām // jrt_379 //
dattavāṣpanivāpāmbhonagarāgraharastriyaḥ /
jīvatas svasya patyuś ca piṇḍau stananibhād daduḥ // jrt_380 //
aśvapāleṣu gacchatsu ghoṣadhātutaṭacchalāt /
udakpatitiraskārapraśastiṃ sa vyadhāt prabhuḥ // jrt_381 //
tato vyāvṛtya gacchan sa dakṣiṇāśāṃ svavājinām /
mārgakhedocitaṃ tāpaṃ śatadrūvāriṇāhanat // jrt_382 //
ḍhillīm ulluṇṭhya tatkālam udakpatim upāgatam /
mārgarodhena nṛpatir nitāntam udavejayat // jrt_383 //
[ps-jrt] yoginīpurapaurān yān dhāṭyānaiṣīd udakpatiḥ / mārgadānopakāreṇa sa tān adita bhūbhuje // jrt_384 //
turaṅgavastradānena sa tān sammānya bhūpatiḥ /
svadeśaṃ prāhiṇot kīrtirāśīn mūrtān bahūn iva // jrt_385 //
suśarmapurarājena tasmāt svāśarmaśaṅkinā /
durgāhaṅkāram utsṛjya devy eva śaraṇīkṛtā // jrt_386 //
[ps-jrt 32] tatpratāpānalaḥ pītvā kedārāśrayiṇāṃ rasam / jātānāṃ śivaliṅgānāṃ vata bhaṅgam adarśayat // jrt_b.444 //
svayaṃ natyā na tūnnatyā bhauṭṭānām asya bhūpateḥ /
arvatāṃ parvatārohadohado vinivāritaḥ // jrt_387 //
dustaratvāt taṭasthasya devatābhis tanūkṛtaḥ /
sindhvogho nṛpater evaṃ pūrvebhyaś śrutam adbhutam // jrt_388 //
evaṃ nityajayodyogāt svadeśaḥ paradeśavat /
paradeśas tu tasyāsīt svadeśa iva bhūpateḥ // jrt_389 //
pratāpeneti sampādya diṅmukhe tilakaśriyam /
vyadhāt praviśya kaśmīrān sa paurān ayanotsavam // jrt_390 //
tasya varṇayatāṃ śauryaṃ prasaṅgād atimānuṣam /
asmākaṃ cāṭukāritvaṃ jñāsyate bhāvibhir janaiḥ // jrt_391 //
yātrāyātaẖ kadācit sa dūradeśe mahīpatiḥ /
apsarassadṛśīṃ kāñcic chrutavān hariṇekṣaṇām // jrt_392 //
nijānugān vañcayitvā rājā yuktyā kayācana /
athaikākī sa taṃ deśam aviśad bhogalālasaḥ // jrt_393 //
narmaṇā mohayitvā tāṃ dvitīya iva manmathaḥ /
manorathān asiñcat sa tadoṣṭhāmṛtapānataḥ // jrt_394 //
apaśyantas tam āśaṅkya hataṃ kenāpi vairiṇā /
atha kopabhramāveśam udbhaṭās tadbhaṭā yayuḥ // jrt_395 //
anviṣyadbhis tam aśvena nibaddhenāṅganād bahiḥ /
samabhāvyata tai rājño vairibhir nirjayaẖ kṛtaḥ // jrt_396 //
śauryasvāmyanugābhyāṃ tu vidhātuṃ yuddham udbhaṭaiḥ /
tadbhaṭais sadanaṃ ruddham abaddhakavacāntaraiḥ // jrt_397 //
atrasadbhiś ca tatsiṃhanādapūrṇāt tataḥ purā / 398ab /
[ps-jrt] kṛtāskandeṣu śūreṣu śatrubhir vipinaṃ gatam // 398cd //
athāśvāsya priyāṃ tāṃ tu śatrūn matvā samāgatān / svaśauryaṃ saphalīkartuṃ yoddhuṃ rājā viniryayau // jrt_399 //
śāhābadenam ālokya taṃ teṣām anujīvinām / 400ab /
cittaiḥ prītyā mukhair bhītyā nītyā mūrdhabhir ānatam // 400cd //
evaṃ sa svajayastambhayūpān raṇamakhān bahūn /
hatavairipaśūṃś cakre svapratāpānalārciṣaḥ // jrt_401 //
svadeśe mantriṇos tasya koṭabhaṭṭodayaśriyoḥ /
samareṣu bharas tv āsic candraḍāmaralolayoḥ // jrt_402 //
devaśarmānvayodanvaccandro rājñārpitaṃ muhuḥ /
vairāgyād vibhavaṃ tyaktvā koṭaśarmā vanaṃ yayau // jrt_403 //
[ps-jrt 33]
śrīvṛṣṭyā koṭabhaṭṭo 'rthisārthān sampoṣya yatnataḥ /
vyalālayad vanavyomni sa svaṃ niyamamārutaiḥ // jrt_b.462 //
koṭaśarmā tathā dharmadrumaṃ dānāmbhasāsicat / nanāśāśāmayo bhūyo yathā tatphalabhoginaḥ // jrt_b.463 //
tasya darśayituṃ rājñas svabalādhikatāṃ dhruvam /
kadācit tatprajā daivī vyāpad gāḍham apīḍayat // jrt_404 //
purīkairaviṇīsūraś śūraḥ pādapavidviṣām /
ṣaṭtriṃśe 'bde jalāpūraẖ krūro vyaplavata prajāḥ // jrt_405 //
[ps-jrt 34] tadantaḥpratibimbasthe svasmin sadmāntarabhramāt / tadvīkṣārtham ivānīke toye tumbīr vyadhur gṛhāḥ // jrt_b.466 //
nagarabruḍanād asru muñcanto nirjharacchalāt /
tasyodīpasya mahataḥ parvatās taṭatām aguḥ // jrt_406 //
na sa vṛkṣo na sā sīmā na sa setur na tad guham /
taṭastham api yan naiva jalapūro vyanāśayat // jrt_407 //
nādridurgāṇy apaśyat sa jātucid vairibhītitaḥ /
ambupūrabhayāt teṣu rājā samacarattarām // jrt_408 //
pīte tattejasevāmbupūre śānte mitair dinaiḥ /
bhūyas tadviplavāśaṅkī so 'cikīrṣad girau purīm // jrt_409 //
nāmnā lakṣmyā mahiṣyāś ca prasiddhāṃ nagarīṃ vyadhāt /
svaudāryānuguṇāṃ rājā nirmāṇam avilokayan // 410cd //
śārikāśailarājasya mūle puṇyajanāśritām /
yām adrākṣīttarāṃ lokas sumeror alakām iva // 410gh //
vitastāsindhusambhede svanāmnā sa purīṃ vyadhāt /
pratibimbacchalāt toye trapayā svar nimajjati // jrt_411 //
saudhotsedhamayīṃ rāśībhūtāṃ kīrtim ivācalām /
alolaśrīḥ purīṃ lolaḍāmaras svābhidhāṃ vyadhāt // jrt_412 //
[ps-jrt 35] sudhādhautair maṭhair lakṣmīṃ phalayadbhiẖ kṛtaiḥ purī / kuliśacchinnakailāsaśṛṅgabhaṅgim ajījanat // jrt_b.475 //
ājanmalolatā mahyā svarasāmyāya vardhitā /
nihanti cchāyayā tasyā dyumaṇisparśajaṃ sukham // jrt_413 //
yā lakṣmyā bhāgineyītvād bālāpāli nijāntike /
lāsākhyā sā samākrāman nṛpateś cittadarpane // jrt_414 //
yaś cānurodhatantus taṃ ciraṃ lakṣmyā nibaddhavān /
sa cchinno rāgavegena lāsāsaundaryajanmanā // jrt_415 //
balijinmūrtinā tena vasantyā vakṣasi śriyaḥ /
prātiveśmikatāṃ nītā lāsā saubhāgyabhāginī // jrt_416 //
chāyā tadracitodayāpi divasaśrībhogam ātanvataḥ sūryāt sammukhatāṃ jahāti vahati śreyoharīṃ kālatām /
strīṇām asti caturguṇā matir iti sthāne na hanta śrutir yad vā durvidhipaṅkam ākalayituṃ śakto na kaścid drutam // jrt_417 //
prākṛtasyāvatārākhyābhallasyāpi sutā satī /
lakṣmīr lāsānurakte 'dhād atha roṣaṃ mahīpatau // jrt_418 //
roṣāt sindhupater deśaṃ sambandhitvād gatāṃ nṛpaḥ /
pratyānayat trapodrekān na punas snehagauravāt // jrt_419 //
[ps-jrt 36]
alābvo nyabruḍann antar aplavanta jale śilāḥ /
lakṣmīpakṣaẖ kṣayaṃ vṛddhiṃ lāsāpakṣas tu labdhavān // jrt_b.483 //
yāvad yāvad agād dūraṃ lakṣmī rātrir iva krudhā / tāvat tāvat sa tāṃ lāsāṃ divaṃ bhāsvān ivābhajat // jrt_b.484 //
apanīya tāpakhedaṃ marukariṇī padminītoyaiḥ /
tatpadmaśevalāmbhonirmāthe karmaṭhībhavati // jrt_420 //
lakṣmyā mātṛsvasus sarvamātṛkṛtyakṛto 'bhavat /
rājapriyātha rākeva lāsā pakṣakṣayodyatā // jrt_421 //
satkarmapākasamayo 'sya na ced vikāsaśobhāṃ na kiṃ pariharet kumudākarasya /
viśvaprabodhaharaṇapravaṇakṣaṇena kustrī niśā ca sahasaiva niśākareṇa // jrt_422 //
cintāsūcakaniśśvāsaklinnauṣṭhī taṃ kadācana /
avocad bhoginīveti lāsākhyā bhoginī nṛpam // jrt_423 //
"na ced vikāsayed bhāsvān padminīṃ svarucā sphuṭam /
tasyāś chedāya śaivālavallyā iva yateta kaḥ // jrt_424 //
patantīṃ premabhārārdrāṃ mayi dṛṣṭiṃ tavāsahā /
māṃ nihantum upāyena kurute mahiṣī tava // jrt_425 //
abhicāre durācāram upacārapriyaṅkaram /
sā cārākṣī mayi dveṣād udayaśriyam airayat" // jrt_426 //
"devādeśapare tasminn abhicāravinirmitiḥ /
asambhāvye"ti tāṃ rājā pratyuvāca vicakṣaṇaḥ // jrt_427 //
nirbandhenopajalpantīṃ tad eva vacanaṃ tataḥ /
tāṃ pratyāyayituṃ devīm udayaśriyam abravīt // jrt_428 //
"vyayitvātiśayenāho kośo riktatvam āgataḥ /
prārthayante janā rājñas sarvaṃ kalpatarūn iva // jrt_429 //
draviṇotpattaye tasmād upāyaḥ pratibhāty ayam /
pratimā śrījayeśvaryā yāsti rītimayī pṛthuḥ // jrt_430 //
tāṃ khaṇḍayitvā vihataiṣ ṭaṅkair mannāmacihnitaiḥ /
vyayanirvahaṇaṃ kīrtisthiratvaṃ copajāyate" // jrt_431 //
"sādhv etat kiṃ tu tanmūrtir laghvī kiṃ prabhaviṣyati /
bṛhadbuddhena mudrāstu" kṣudras taṃ sacivo 'bhyadhāt // jrt_432 //
[ps-jrt 37] puṃnāgavrajam unmumūlayiṣati prāyaẖ karākarṣaṇair uddāmaṃ vijihīrṣati pratipadaṃ kakṣyāchidāṃ kāṅkṣati / kāṃ naicchan nṛpagandhasindhurapatis tīvrāṃ na vaprakriyāṃ tīkṣṇāgrapratibhāṅkuśo 'sya nikaṭe mantrī niyantā punaḥ // jrt_b.499 //
mudropakaraṇaṃ sajjīkṛtyānyedyur upāgatam /
rājñīṃ pratyāyya bhūpālo raho mantriṇam abravīt // jrt_433 //
"yāḥ pūrvair niramīyanta yaśassukṛtalabdhaye /
aṅgīkartāsi tā devapratimā bhaṅktum añjasā // jrt_434 //
amarapratimā vidhāya kecit paripūjyātha pare prasiddhim āptāḥ /
paripālya yathocitaṃ tathānye vidalayyāham aho mahad durantam // jrt_435 //
nirmāṇāj jaladhes kṛteś ca saritāṃ kaumāraśokāvadhiḥ prakhyātas sagaro bhagīrathanṛpo gaṅgāvatārāc ca saḥ /
duṣyantas sa ca viśvaviśvavijayāj jiṣṇor bhayāny āvahan rāmo hanta daśānanena vihitāt sītāpahārāt punaḥ // jrt_436 //
rājā śāhābhadīnākhyas suramūrtīr aloṭhayat /
mā durvārtteyam atyugrā cakampad bhāvino janān" // jrt_437 //
udayaśrīr nataśirā rājñīty uktavati svayam /
mahīrandhram ivaikṣiṣṭa drāg adhogativāñchayā // jrt_438 //
[ps-jrt 38] sarvaṃsahā tadā kṣmābhūd anvarthā prāgvad eva yat / lāsānuraktam api taṃ sā rājānam asevata // jrt_b.505 //
bhāskaro dyuparīrambharasāsāditakautukaḥ /
svaputraśanimukhyānāṃ grahāṇāṃ hānim icchati // jrt_439 //
rāgī taddoṣavādinyā tayā devyā prabodhitaḥ /
vyavāsayat svadeśāt sa rājaputrān parān iva // jrt_440 //
kāryeṣv atimanuṣyeṣu sāhāyakavidhāyibhiḥ /
yoginīpuranāthasya tair vyakto vikramaẖ kṛtaḥ // jrt_441 //
audāryād dattavṛttīn sa hindukān eva bodhitaḥ /
mlecchān sekandaramukhān rājadrohakṛto 'vadhīt // jrt_442 //
piśunair janitāśaṅkaś śūro madanalāvikaḥ /
rājā viplavasajjo 'pi senayāsya nivāritaḥ // jrt_443 //
[ps-jrt 39]
"audāryaśālinā rājñā svasamaṃ vardhitas svayam /
rājādhikaṃ vyavāhārṣīt tadā madanalāvikaḥ // jrt_b.511 //
tulyārthas samasāmarthyaś śaṅkyo 'yam" iti bhūpatiḥ /
īrṣyālubhiẖ kusacivais tasmai param akopyata // jrt_b.512 //
śucim apy aśuciṃ matvā taṃ vītiṃ bhūmipāladhīḥ /
khalanāśāvṛtatvena na cittaviratābhavat // jrt_b.513 //
upaplāvayituṃ vāñchaṃs taṃ muhuẖ krodhavegataḥ / rājaratnākaro 'rodhi tadīyaguṇavelayā // jrt_b.514 //
rājā jātatvarāṃ yātrāṃ vyasanenābhiṣeṇayan /
nausetukautukaṃ sindhoḥ parikhāyā ivāharat // jrt_444 //
śūraẖ khaḍganagaryāṃ sa paryaṭan mṛgayārasāt /
siṃham abhyadravad rājā siṃhasaṃhatasāhasaḥ // jrt_445 //
gacchaṃś cittādhikaṃ rājā vājinā vegarājinā /
anvagāmy atibhaktena madanenaiva kevalam // jrt_446 //
[ps-jrt 40] ārūḍhaḥ pauruṣaṃ rājā so 'varūḍhas turaṅgamāt / yameneva vyadhād yuddhaṃ hariṇā krauryadhāriṇā // jrt_b.518 //
ekākinaṃ ciraṃ baddhayuddham uddhatakesaraḥ /
tam adhaẖ kṛtavān rājasiṃhaṃ siṃho 'tisāhasam // jrt_447 //
utplutya vājinas tūrṇaṃ śūro madanalāvikaḥ /
nipātitanṛpaṃ siṃhaṃ kṛpāṇyā sahasāvadhīt // jrt_448 //
prāṇarakṣopakāreṇa prasannaḥ piśunāj janāt /
yuktyā māraṇam etasya śaṅkamāno nareśvaraḥ // jrt_449 //
sa vivāhacchalād dattvā draviṇaṃ karuṇāmayaḥ /
madanaṃ vyasṛjaḍ ḍhillīpater nikaṭam añjasā // jrt_450 //
utpannacaṇpakaṃ dīptyā kurvatīṃ vyoma jātucit /
svapne śarkarasūhākhyo dṛṣṭavān kāñcanīṃ purīm // jrt_451 //
veśma veśma viśaṃs tatra śūnyaṃ paśyann ayaṃ tataḥ /
rājadhānyāṃ striyaṃ kāñcid apaśyat kāntidanturām // jrt_452 //
apṛcchac ca "tvam ekaiva hanteyati mahāpure /
vyomnīva śaśilekhā kiṃ citraṃ tiṣṭhasi nirbhayā // jrt_453 //
kasyeyaṃ nagarī kasmāc chūnyā sarvatra vartate /
atredaṃ patitaṃ kasya vartate ca kalevaram" // jrt_454 //
sā taṃ jagāda "gandharvarājasyāsau mahāpurī /
sundarī patihīneva vidhuhīneva śarvarī // jrt_455 //
sa cāmātyais samaṃ sarvaiḥ pātuṃ kaśmīramedinīm /
avatīrṇaḥ paristhāpya nijam atra kalevaram // jrt_456 //
śāhābadena iti yaḥ prathito 'sti jagattraye /
tatkalevararakṣārtham atra tiṣṭhāmi kevalā // jrt_457 //
sa ca niṣpāditāśeṣakāryo māsatrayāntare /
svām imāṃ nagarīm eva dhruvaṃ rakṣitum eṣyati" // jrt_458 //
prabuddho 'bhyadhikāścaryaśokacintārasāntare /
majjann avarṇayad rājñe svapnavṛttim akhaṇḍitām // jrt_459 //
"asatye kiṃ bhayaṃ svapne satye tv aiśvaryam eva me" /
itthaṃ tad vimṛśan rājā na tathā paspṛśe śucā // jrt_460 //
"madantikam upāgamyam" iti bhūmipatis tataḥ /
dūrasthitānāṃ putrāṇāṃ sadyo lekhān visṛṣṭavān // jrt_461 //
tato mumūrṣur bhūpālo hindukānāṃ nije pade /
aprāptatanayo dhīmān abhyaṣiñcat svayaṃ tataḥ // jrt_462 //
[ps-jrt 43]
taṃ bhaktaṃ neśvaro 'naiṣīt sadehaṃ yat sadharmatām /
tatra hetur dhruvaṃ tasmin saubhāgyān madanabhramaḥ // jrt_b.534 //
śauryaudāryavidhau vidhautavividhaśloke nṛlokeśvare tasminn astam upāgate guṇigaṇatrāṇoccarannaipuṇe /
śakreṇonnamitaṃ śiraḥ paribhavatrāsāpasārād dhruvaṃ bhūbhārodvahanāt punar vinamitaṃ śeṣeṇa śokaspṛśā // jrt_b.535 //
pratyakṣaṃ jvalataḥ pratāpaśikhinas svīkṛtya yāṃ bhuktavān nānyān ādriyatādhikaṃ spṛhayatas tadrāgabandhāc ca yā / tāṃ bhūmiṃ pravihāya hāyam agamad dyāṃ śakrabhuktāṃ ciraṃ puṃsāṃ strīṣu kadāpi na prabhavati premagrahapratyayaḥ // jrt_b.536 //
jyaiṣṭhaśuklacaturdaśyāṃ tānāṅke 'bde mahīpatiḥ /
āliṅgya nākavanitās stanaunnatyam apīphalat // jrt_463 //
20) quṭb-ad-dīn (ls 4449-4465)
[ps-jrt 44] matveva bhūjayād bhūyaḥ punaruktāpavādatām / śāhābhadīne nirjetuṃ dyām iva prasthite sati // jrt_b.538 //
kudbhadenanarendro 'tha maulāv ājñāṃ mahībhujām /
citte sukhaṃ mukhe harṣaṃ stutiṃ vāci nyadhāt tataḥ // jrt_464 //
[ps-jrt 46]
tasya pratāpakamalā sagarvapadavīm agāt /
jayavyasanipūrveśavirahārteva bhūpateḥ // jrt_b.540 //
tadviyogāsahā deśadevī jayam adhāt svayam / jrt_b.541ab /
nātitīvro na vā mandas sarvasyaiva mahīpatiḥ /
cittam ādita lokasya vaiṣuvo bhānumān iva // jrt_465 //
[ps-jrt 47]
ahnāyāpahnutaṃ yuddhe taddhanuḥpratikūjitam /
śocadvairivadhūvargakranditair matsarād iva // jrt_b.542 //
diṅmukhe candanālepaẖ kīrtir ambaracandrikā /
dharaṇīramaṇasyāsya dviṣām āmlāpayan mukham // jrt_b.543 //
kṣema lakṣmīṃ prajāẖ kṣoṇīpāle tanvati tanvati / bhūmāv eva sthitā nākabhogasaukhyam abhuñjata // jrt_b.544 //
loharapratyavekṣārthaṃ yān nyadhāt pūrvabhūpatiḥ /
loharādhipater bhītyā te palāyya gatās tataḥ // jrt_466 //
śāmyanty oṣadhayas sarvāś śaśiny astaṃ gate sati /
dṛṣṭo hi sūryakāntānāṃ ravau yāti dyutikṣayaḥ // jrt_467 //
loharaṃ pratisandhātuṃ kudbhadenamahīpatiḥ /
śauryaśālinam ādikṣat puro ḍāmaralolakam // jrt_468 //
aveṣṭayat tato gatvā loharādriṃ sa sarvataḥ /
prāṇā hi svāmibhaktānāṃ tṛṇāyante mahātmanām // jrt_469 //
asāmarthyān nijaṃ durgaṃ durgendro 'rpayituṃ tataḥ /
brāhmaṇān vyasṛjad dūtāṇ ḍāmarādhipatiṃ prati // jrt_470 //
dvijaliṅgān sa tān matvā sāraṃ draṣṭum upāgatān /
nyagrahīd vigrahād ugrād dvijān avyagramānasaḥ // jrt_471 //
dvijadaivatam apy etaṃ śrutvā tadapakāriṇam /
loharendreṇa koṭṭāśāṃ jīvāśāṃ ca visṛṣṭavān // jrt_472 //
paśyanto maraṇaṃ svasya yuddhe vātha palāyane /
kṣatriyāṇāṃ nijaṃ dharmam agrahīṣus tato raṇam // jrt_473 //
śilāsāraśilāvarṣair durdarśā durghanā iva /
loharādrer avārohann ārohaṃs tu yaśāṃsi te // jrt_474 //
[ps-jrt 49] svaṃ khaṇḍīkṛtya śailena vibhaktaṃ svāmibhaktitaḥ / pratyekaṃ śatravas teṣu śilāvarṣiṣv amaṃsata // jrt_b.554 //
viprakīrṇais sa pāṣāṇair lolo ḍāmaranāyakaḥ /
antarhitas samaṃ kīrtyā bhāvi ko nāma laṅghati // jrt_475 //
śatrukīrṇaśilārāśicchanno ḍāmaralolakaḥ /
yavanapretasaṃskārān na vipady apy ahīyata // jrt_476 //
śāhābadenabhūpālo nirvāsyāpi sutān nijān /
ākārayat svayaṃ lekhair nijavarṇapariṣkṛtaiḥ // jrt_477 //
guṇaiś ca vayasā teṣāṃ jyeṣṭho māhendramaṇḍalam /
hassano rājaputras sa prāpa tāvad anaṅkuśam // jrt_478 //
sa netraśuktimuktābhir muktābhir vāṣpavīcibhiḥ /
śrutvā tatra pitur mṛtyuṃ nivāpāñjalim ārpayat // jrt_479 //
vyāvṛtya gamanecchāyās svacchāśayam amuṃ tataḥ /
nyavārayat pitṛvyasya lekhaẖ kaśmīrabhūpateḥ // jrt_480 //
"śakrādisaukhyalobhena bhṛtyān asmān upekṣya saḥ /
samaskuruta śāhābādīnabhūmipatir divam // jrt_481 //
svasstrībhogaraseneva gamanāya tvarāvataḥ /
tasyāsmābhir bhavatkāryam aśeṣaṃ nirapadyata // jrt_482 //
kṣmārakṣālakṣaṇām ājñāṃ vicakṣaṇaśiromaṇeḥ /
tanmantramālitāṃ maulimūle mālāṃ vidadhmahe // jrt_483 //
pravāsāgamanābhyāṃ tvaṃ svapituḥ pālitājñayā /
śrīrāma iva bhūlokaṃ yaśobhis svam apūpuraḥ // jrt_484 //
bhūto bhāvī ca sammāno yady api svaguṇais tava /
yauvarājyagrahād bhāraṃ laghūkuryās tathāpi me // jrt_485 //
svadhairyaṃ sabhyasaṃyogo nānābandhusamāgamaḥ /
tava rakṣādhikāraś ca daurmanasyaṃ vilumpate // jrt_486 //
yaśaseva pramītānāṃ paradeśanivāsinām /
mahatāṃ na hi jātu syād vibhavena sukhodgamaḥ // jrt_487 //
svarūpapratibimbena bhavatā svargavāsinaḥ /
tadutkaṇṭhābharo 'smākaṃ darśanena nivāryatām // jrt_488 //
"putraś śāhābadenasya so 'yam" ity anyamaṇḍale /
aṅgulīmukhanirdeśaḥ prākṛtasyeva māstu te // jrt_489 //
rājñāṃ madanukampyānāṃ mukhaprekṣī bhavan bhavān /
kaśmīraiśvaryam atulaṃ mā naiṣīr alpakaṃ svayam // jrt_490 //
vibhajya bhavati kṣoṇībhāraṃ merugirāv iva /
sukhaṃ sampattim atulām anantadyutir āpnuyām // jrt_491 //
[ps-jrt 52]
kīrtiṃ suravadhūgītāṃ pātre śrīpratipādanāt /
sa karṇapūrayan rājā mādṛta svargamālatīḥ // jrt_b.572 //
priyayor āvayos snehaśrutisaukhyena śītalaiḥ / niśśvāsair bhūpates svīyais syād aspṛhyaṃ ca cāmaram // jrt_b.573 //
yena mānena mām anvagrahīt sa vasudhādhipaḥ /
tvaṃ sañcarasva tenaiva mayi pālayati prajāḥ // jrt_492 //
[ps-jrt 53] trātā dyauś śakrarājabhyām āvābhyāṃ ca samaṃ mahī / śeṣaikanāthāṃ pātālalakṣmīṃ hasatu nissukhām // jrt_b.575 //
udayaśrīmukhāmātyamatānuṣṭhānaśālinīm /
mamārthanāniṣedhena lakṣmīṃ maiva vṛthā kṛthāḥ" // jrt_493 //
ajānaṃl lolakarṇatvaṃ rājendrakariṇām atha /
panthānaṃ lekhavācī sa kāśmīrāṇām agāhata // jrt_494 //
pavanais sammukhāyātair jhāṅkāraravadhāribhiḥ /
nyavāryateva kaśmīrapraveśād rājanandanaḥ // jrt_495 //
sa viśann atha kāśmīrasaraṇīm udajijvalat /
amalīmasayad rājñaś śrutiṃ tu khalacodanā // jrt_496 //
nakrās samudram iva kecid udetukāmā vātā latāntam iva kecana darpavṛttyā /
durmatriṇo bhuvanakānanacakravālahavyāśanā narapatiṃ pravilolayanti // jrt_497 //
atha praviṣṭe kaśmīrān hassane rājanandane /
kudbhadenamahīpālaḥ piśunair ity akathyata // jrt_498 //
"sarvāsām eva buddhīnām uparīśvarabuddhayaḥ /
tathāpi sacivair vācyo hitāhitavinirṇayaḥ // jrt_499 //
purandarādilokeśatejo'ṃśāśrayaśālinām /
svavaṃśyebhyo mahīndrāṇāṃ antarāyo vilokyate // jrt_500 //
sparśanāśitayā khyātād bhrātṛrūpād vijihmagāt /
kṛṣṇasarpād ivāśliṣṭāt kaṣṭaṃ dūre na kasyacit // jrt_501 //
vibhavais tarpyamāṇo 'yaṃ na ca svībhavitā tava /
snehena sicyamāno 'gniś śītalatvaṃ kim ṛcchati // jrt_502 //
[ps-jrt 55]
varaṃ hālāhalo ghoro na durātmā ca durjanaḥ /
tasya pānād galaty ekaḥ parasya tv akhilaṃ kulam // jrt_b.586 //
daivād dūrataraṃ sarpaṃ prasarpadviṣadhāriṇam / vinā daivakṛtaṃ ko nu nidhau sthāpayati svayam // jrt_b.587 //
na cintyaṃ "svayam ekākī rājño me kiṃ kariṣyati" /
hareḥ puras sayūtho 'pi katamo vāraṇeśvaraḥ // jrt_503 //
"madbuddhyā vikramas tasya hanyatām" iti nojjvalam /
buddhimān udayaśrīs taṃ svāmibhaktyā hi rakṣati // jrt_504 //
ādye darpodayaḥ pakṣe doṣodrekaḥ pare yataḥ /
nānugrāhyo na cotsṛjyas tava rājendra hassanaḥ // jrt_505 //
na vaivamprāyatāvṛttiṃ tejasvī sa kṣamiṣyate /
yasmin dahati nāmbhodhiṃ sa kṣaṇo vāḍavasya kaḥ // jrt_506 //
atas tasya nirodhena nirutpiñjasukhāḥ prajāḥ /
kuṇṭhayantutarāṃ pūrvabhūpālotkaṇṭhitāṃ ciram" // jrt_507 //
praviṣṭair iti durvāpyā nirgatādbhir iva hradaḥ /
vairasyam abhajad rājā khalavākyais sa hassane // jrt_508 //
paśyañ śṛṇvann anubhavaṃs tasyāpy utsekavikriyām /
"bhrātuḥ putra" iti snehān na taṃ rājā nyarodhayat // jrt_509 //
udayaśrīr athālakṣya viraktaṃ hassane nṛpam /
lolaḍāmarabhāryāṃ taddhātrīṃ samadiśat tataḥ // jrt_510 //
"svāmirāgam ivārūḍho nākaṃ ḍāmaralolakaḥ /
ahārayad yaśo na svaṃ kusvāmimukhavīkṣaṇaiḥ // jrt_511 //
asmād durmanaso rājño vibhavāśāstu dūrataḥ /
vardhitasya tvayā prāṇasaṃśayo hassanasya tu // jrt_512 //
[ps-jrt 57] ataḥ pralobhya rājetthaṃ tvayāneyo nijān gṛhān / yogyaṃ sthānāntaraṃ nāsmadvipanniryātanāvidhau // jrt_b.598 //
tasmāt tvayā nijārthānāṃ grahaṇārthaṃ mahīpatiḥ /
prārthanīyo yathābhyeti tvadgṛhān eṣa lubdhadhīḥ // jrt_513 //
[ps-jrt 58]
"viśvastāyāẖ kim arthair me dharmakāmārthahetubhiḥ /
rājño 'rpayāmi tān sarvān yadi me syād anugrahaḥ // jrt_b.600 //
atas svakīrtaye pūrtasammānasphūrtaye 'stu me /
yat tu tvaccaraṇasparśadarśitānugrahaṃ gṛham // jrt_b.601 //
pratyāhṛtya svayaṃ svīyam oṣadher iva sadvasu /
āśāḥ prakāśayatv arthapatir bhāsvān ivābhitaḥ // jrt_b.602 //
vadanyena tvayāpekṣyaṃ na tu strīdhanam ity ataḥ /
rasāyā rasam ādatte lokāpyāyāya bhāskaraḥ // jrt_b.603 //
anena vasunā rājñaḥ phalatu prārthanārthinām /
saritāṃ vāri gṛhṇāno meghāṃs tarpayate 'mbudhiḥ // jrt_b.604 //
nidhīn ahibhir āveṣṭya gopayantī mayā mahī / upahāsyeta nāthena maddravye dṛṣṭikāriṇā" // jrt_b.605 //
tatrāgataṃ mahīpālaṃ haniṣyāmo vayaṃ balāt /
badhnīmo vā tato rājaputro vṛddhim upaiṣyati" 4 // jrt_514 //
[ps-jrt 58]
"tathe"ti pratisandiśya sā puṃvad dhairyaśālinī /
tadbuddhiparitoṣārtham evaṃ sandeśam ākṣipat // jrt_b.606 //
"ekākī dīrghadhīkṛd yaẖ kim udyaccheta sāhase /
kadācin noccaraty eva kareṇaikena tālikā // jrt_b.607 //
sāmarṣas sāvalepatvāt kampanādhipatis tvayā /
sāhāyyakārtham abhyarthyas siddhe kārye dhṛtaujasā // jrt_b.608 //
bhavataiva vidhāryeyaṃ nirādhāratvaniṣphalā /
vātāhatāśrayā drākṣāvallīvānyena bhūruhā" // jrt_b.609 //
udayaśrīr iti śrutvā vācikaṃ matimān api /
tathaivāyācat sāhāyyaṃ kampaneśvaralakṣmakam // jrt_b.610 //
hassanasya jananyās sa lakṣmyā dhyāyann apakriyāḥ /
tasmin pratyapakārecchus tad rājñe vinyavedayat // jrt_b.611 //
mantribhir vivṛtas so 'tha guṇavatsalamatsaraiḥ /
abodhy udayabhadrasya durnayaṃ taṃ narādhipaḥ // jrt_b.612 //
mantriṇaṃ stanyam āpyāya svakīyam abhayāya tam /
rājñī rājño 'sya suḍākhyā putrīyāṃ cakruṣī svayam // jrt_b.613 //
sa pūrvasvāmisammānavyṛṇamārgopalabdhaye / hassanābhyudayāṅgāni prāṇān api tv ajīgaṇat // jrt_b.614 //
atha daivād gate tasmin mantre bhedaṃ mahīpateḥ /
udayaśrīs tato bhītaḥ palāyayata hassanam // jrt_515 //
ātmano vadhabandhe vā mocayann aparāñ janān /
rasendra iva loke 'smiñ ślāghanīyatvam aśnute // jrt_516 //
karmaṇy abhīkṣṇatīkṣṇe 'pi tathā lakṣitam udyatam /
kṣamāśīlaẖ kṣamāpālo nātakṣṇod udayaśriyam // jrt_517 //
guṇais saṃvṛtya randhrāṇi śucitāṃ śīlayan bahiḥ /
bisavat kālam anayat paṅkavatsu jaleṣu ca // jrt_518 //
[ps-jrt 59]
buddhelasvāminaẖ kanyāratnaṃ svīkṛtya hassanaḥ /
aviśal loharaṃ tāvan niragāc ca diśāṃ bhayam // jrt_b.620 //
kaśmīrāmbarabaddhasya ghanasyevodayaśriyaḥ /
dhīvṛṣṭyā puṣṭim abhyāyāt kedāra iva hassanaḥ // jrt_b.621 //
yuktyā mantrān ghnatāthāntar ādhinevodayaśriyā / vyādhineva bahir bhūpo hassanenābhyabhūyata // jrt_b.622 //
"tāvad vamati yas toyaṃ dūrāt spṛṣṭo himāṃśunā /
kiṃsvin naiva tadāśliṣṭaś śaśigrāvā sraved" iti // jrt_519 //
udayaśrīr gantukāmo rājaputrāntikaṃ tataḥ /
udayaśrīś śrutadroho rājñā kārāṃ niveśitaḥ // jrt_520 //
[ps-jrt 60]
maḍavāsaraṇiṃ vakrāṃ siddhihetuṃ vidan rahaḥ /
śvaśuraṃ varṇitasvīyarahasyaṃ maḍavāpatim // jrt_b.625 //
gaṅgarājam athāyācat tanmārgeṇa vinirgamam /
ante naśyati dhīḥ puṃsas sahasrāṃśor iva dyutiḥ // jrt_b.626 //
na yady udbhedayet kandakoṭiṃ śṛṅgāṭam unnatām /
kas tasyāntarnimagnasya jñātuṃ śakto bhavet sthitim // jrt_b.627 //
svanāśaśaṅkayā gaṅgarāje taddrohavarṇini / iddhatejā nṛpaẖ kruddho ruṇaddhi smodayaśriyam // jrt_b.628 //
parīkṣitum ivodyuktair guros tasya ca śemuṣīm /
surair ivārthito rājā krodhād vyāpādayat sa tam // jrt_521 //
mathnan padmaṃ gajo bhañjan maruc candanapādapam /
nighnan puruṣaratnaṃ ca rājā nindyo jagattraye // jrt_522 //
yaśaḥ puruṣapuṣpāṇāṃ bhuvanodyānavartinām /
saurabhātiśayaṃ ślāghyaṃ vicinoti manoharam // jrt_523 //
vinaṣṭahastapādo 'ndho yathāticakitāśayaḥ /
udayaśrīkṣaye rājaputro 'bhūd dhassanas tathā // jrt_524 //
[ps-jrt 64] pakṣiśāva iva krūrakarakābhagnapakṣatiḥ / paryantavṛttibhiẖ krūrair hassano 'tha nyarudhyata // jrt_b.633 //
prasādaprīṇitaiḥ prāyaẖ khaśarājair durātmabhiḥ /
rājaputro hassanas sa hantuṃ pratyarpitaḥ prabhoḥ // jrt_525 //
utpiñje galite śatruvarge 'py āśācyute sati /
matis satejā lokānām ālokaśriyam āyayau // jrt_526 //
vitastāyāṃ svanāmāṅkā purī tenātha nirmitā /
ucchritaiẖ kanakacchattrair dyām uddhasati yā śriyā // jrt_527 //
pratyabdaṃ janam ālakṣya durbhikṣakṣayitāyuṣam /
māsi bhādrapade 'kārṣīt sa sattraṃ bhūridakṣiṇam // jrt_528 //
sādhusūktisudhāsnānāt karṇābhyarṇatale kacaiḥ /
dhruvaṃ dhavalim āpede vārdhake cāsya bhūpateḥ // jrt_529 //
bhūṣaṇaṃ nijavaṃśasya pūṣaṇaṃ dharaṇer asau /
śatruśrīdūṣaṇaṃ putraratnaṃ na ca sa labdhavān // jrt_530 //
[ps-jrt 65] āyur vāyucaladvīcicañcalaṃ kalayann atha / sarvāgrahāranirmāṇam akarot putralipsayā // jrt_b.640 //
yogino brahmanāthasya kaśmīrān āgatasya saḥ /
prasādena mahīpālas santatiṃ prāptavāṃś cirāt // jrt_531 //
[ps-jrt 67]
"mayā vairivarān nītvā kārāgārakuṭumbitām /
nivāritaṃ vilolatvaṃ naisargikam api śriyaḥ // jrt_b.642 //
yathāparādhaṃ daṇḍena haratā dharmaviplavam /
prajā apakṣapātena svaprajā iva pālitāḥ // jrt_b.643 //
nītāś cirāya nirmathya vipaścijjanavāridhim /
kiyanto 'pi mayā svīyāṃ maitrīṃ śāstramaṇiprabhāḥ // jrt_b.644 //
iti me kṛtakṛtyasya śokaśaṅkur ayaṃ param /
prājyasāmrājyabhārasya voḍhā nāsti kulāṅkuraḥ" // jrt_b.645 //
iti śrutvā vacas tasya vaṃśacchedatamomuṣam /
darśayan daśanajyotsnāṃ yogī taṃ pratyabhāṣata // jrt_b.646 //
"mā viṣādaṃ kṛthā rājan putrānutpattihetukam /
na hi kiñcit kadācit syād durāpaṃ puṇyaśālinām // jrt_b.647 //
putrotpattinimittaṃ me yogino 'py ānuṣaṅgikam /
kiñcit sañcitam asty eva tat tavāstūpakārakṛt // jrt_b.648 //
guṇais samam imaṃ me ca kaśmīrāgamanodyamam /
phalayatv eva mahiṣī bhuñjānā gulikām imām // jrt_b.649 //
kulatantau samutpanne trilokābhayalagnake /
narottamo jagattrāṇacintātānavam aśnutām" // jrt_b.650 //
ity ūcuṣo 'tha yogīndrād ādāya gulikāṃ nṛpaḥ / abhojayat sa mahiṣīṃ caruṃ daśaratho yathā / devīm abhojayan mūrtāṃ prasādapadavīm iva // jrt_b.651 //
anvayābharaṇaṃ devī pitur ānandapāraṇam /
tamoharaṇam aryandhaṅkaraṇaṃ suṣuve sutam // jrt_532 //
śṛṅgāramaṅgalāvāsam avalokya vapuś śiśoḥ /
śṛṅgāra iti nāmāsya vyadhād bhūlokavāsavaḥ // jrt_533 //
harṣād ādiśati kṣmāpe bandhamuktiṃ tadutsave /
anvabhāvi tadā citraṃ bandho nausetubhiḥ param // jrt_534 //
[ps-jrt 68] yo mātulasuto devyā bhāṇḍāgārika uddakaḥ / tatpriyāṃ sevatāṃ rājā ninye dhātrīṣu mukhyatām // jrt_b.655 //
atha dvitīyaputraṃ sā devī haibatasañjñitam /
asūta kāntisantānatarjyamānasudhākaram // jrt_535 //
[ps-jrt 69]
na kasya vastuno 'lakṣi subhikṣaśrīḥ pade pade /
tasmin rakṣitari kṣoṇīm anyatrāribhayāj janaiḥ // jrt_b.657 //
dhanur vināmitaṃ tena paśyanto naiva kutracit /
praṇatiṃ vairiṇas tasya kasmād apy adhyagīṣata // jrt_b.658 //
daivī nītir abhūt tasmin pṛthvīṃ pālayati prabhau / utpiñjakhañjatākhyānaṃ pratyutāsya tiraskriyā // jrt_b.659 //
candrasyeva kalaṅko 'bhūd ayaṃ doṣo mahībhujaḥ /
kulāgatāṃ mahīṃ yat sa vāstavyānām apāharat // jrt_536 //
[ps-jrt 70]
akalaṅkas sa rājendur vikasatkumudākaraḥ /
nāgrāmanāmni dhāmny āpat paradhāmavilīnatām // jrt_b.661 //
cirabhuktāṃ bhuvaṃ matvā so 'spṛśyāṃ bhāvikilviṣaiḥ / jagāma tridivaṃ rājā dhruvaṃ bhoktuṃ surastriyaḥ // jrt_b.662 //
bhādre kṛṣṇadvitīyāyāṃ pañcaṣaṣṭhe sa vatsare /
astaṃ jagāma rājenduẖ kudbhadenamahīpatiḥ // jrt_537 //
21) sikandar šāh butšikān (ls 4465-4489)
"rājñī śokāturā rājaputrau bālāv" iti prajāḥ /
abhūvaṃś cakitās sarvā vināthavad athādhikam // jrt_538 //
devyā vāṣpajale śokavarṣajāte pṛthau sati /
parasparam amātyānāṃ mātsye nyāye 'bhavad ruciḥ // jrt_539 //
"alaṃ śokaniveśena dhairyam atrocitaṃ yataḥ /
rundhate malinātmānaẖ kṣmām aśūrām arājakām" // jrt_540 //
iti prabodhya subhaṭāṃ devīm uddakasāhakau /
jyeṣṭhaṃ sekandaraṃ putraṃ mahārājye 'bhyaṣiñcatām // jrt_541 //
rājñyā matenoddako 'tha sāhaputraṃ muhammadam /
svajāmātaram apy eṣa sajānim adahac chalāt // jrt_542 //
sūkṣmān atti timir mahān svakulajān andhād ajānan vadhaṃ svām ambām api makṣikā vata madhugrāhād bhaviṣyadvadhā /
lakṣmīlobhabhareṇa mohitadhiyaẖ kalpān analpān sthitiṃ jānanto 'pi jaḍā na kiṃ kucaritaṃ kurvanti hā hanta hā // jrt_543 //
[ps-jrt 71] śobhānāmamahādevyās so 'dhivinnāṃ mahīṃ vyadhāt / pratāpahema rājā tu nādhivedanikāṃ dadau // jrt_b.670 //
śrīśobhāyā mahādevyāś ślāghyā lakṣmīr abhūttarām /
kṣmāṃ hemaliṅgair dyāṃ puṇyaliṅgair yā svair amaṇḍayat // jrt_544 //
"etadbandhughnam eṣo 'pi māṃ haniṣyati niścitam" /
ity uddako rājaputraṃ viṣeṇātha vyapādayat // jrt_545 //
"nijayaiva kṛpāṇyāhaṃ svaṃ chindyāṃ kaṇṭham etayā /
yady ahaṃ tvāṃ nirundhyāṃ vā hanyāṃ ve"ty atha saṃvidā // jrt_546 //
viśvāsya sāhakaṃ vīram uddako 'tha vyapādayat /
āsannavinipātānāṃ drohā dūtā hi durdhiyām // jrt_547 //
yathā bhrātus tathā svasya vadhaṃ sambhāvayan nṛpaḥ /
prauḍhībhūtas tato vṛddhiṃ svaṃ pakṣaṃ kiñcid ānayat // jrt_548 //
bhauṭṭāñ jitvāgato dṛpto 'sahamāno 'nyavaibhavam /
śrīśobhābhrātaraṃ khuñjyārājam uddo 'vadhīt tataḥ // jrt_549 //
ādiśan sevakaṃ svaṃ sa dvārotpiñjāya nimmakam /
rājño 'pi praṇayaṃ tyaktvā holaḍām agaman madāt // jrt_550 //
tac chrutvā laddarājādyā bhūpater anuyāyinaḥ /
yoddhuṃ baddhodyamāḥ padmapuradhanvani dhanvinaḥ // jrt_551 //
pratyāsannavināśānāṃ prāyo matimatām api /
piśācādibhramo nūnaṃ svacchāyāsv api jāyate // jrt_552 //
uddasainyair yato yoddhuṃ vallāmaṭham upāgataiḥ /
pārevitastaṃ mahiṣīṣv aśvabhrāntyā palāyyata // jrt_553 //
āvitastāpuraṃ rātrau tam anudrutya bhūpatiḥ /
vyāvartatātha taṃ baddhvā nagarotpiñjaśaṅkayā // jrt_554 //
[ps-jrt 73] manoviśālaṃ gaganaṃ paṭahais tarjayann iva / sa prāviśat puraṃ rājā harṣaś ca hṛdayaṃ viśām // jrt_b.682 //
taṃ vadhyam api kārāyāṃ kāruṇyāt tu nṛpo 'kṣipat /
uddakas tu sa viśvastadrohapāpamalīmasaḥ // jrt_555 //
śaṅkamāno vadhaṃ bhūpāt karuṇākomalād api /
nijayaiva kṛpāṇyātha svagalacchedam ācarat // jrt_556 //
[ps-jrt 74]
madajvaro 'dbhutaḥ pālapaśūnām evam apy abhūt /
āśrayan stabdhatāṃ yena tacchirāṃsi tadā ciram // jrt_b.683 //
kadācit saha taiḥ pālakuñjair madaghūrṇitaiḥ /
palaṅgam āviśad rājasiṃhas sannakharadyutiḥ // jrt_b.684 //
tatra pālottamāṅgāni vapuścakrān mahīpatiḥ / śarāvān iva sūtreṇa kumbhakāro 'sinācchinat // jrt_b.685 //
pattrirāja iva vyālān sṛgālān iva kesarī /
pālān dharaṇipālas sa kālāntikam athānayat // jrt_557 //
rājyaṃ śauryaṃ vayas tejo nirniyantraṇatā tathā /
tadā tathābhavad rājñaḥ pañcāgnitapasaḥ phalam // jrt_558 //
hanta rājñāṃ tataṃ darpatimiraṃ khaṇḍayan nṛpaḥ /
yātrām asūtrayac citraṃ gotrabhidbhayadāṃ tataḥ // jrt_559 //
[ps-jrt 75] rūḍhaṃ tatsevakakṣatracchattraśeṣaphaṇāśataiḥ / sa vyadhād ambarārohi rajo bhūmaṇḍalāntaram // jrt_b.691 //
viśvaṃ rañjayatā tasya pratāpena prathīyasā /
rājastrīnakhalakṣmaśrīḥ pāṇḍimānam avāpitā // jrt_560 //
tadaiva dīnābharaṇām apālakatayā yutām /
mleccharājo vyadhāḍ ḍhillīṃ vidhavām iva luṇṭhayan // jrt_561 //
tataḥ pratyāvrajan mleccharājaẖ kaśmīrabhūpateḥ /
śaṅkamāno gajendrau dvāv upāyanam acīkarat // jrt_562 //
hastidvayagaladdānarājivyājāt svayaṃ vyadhāt /
deśasīmāvibhāgaṃ sa kaśmīrādhipateẖ kila // jrt_563 //
hastidvaye samārūḍhe himādriśikharaśriyi /
vindhyavṛddhibhramād vindhyaniyantā kopam āgamat // jrt_564 //
mārge kopam agātāṃ tau vitastātaraṇakṣaṇe /
pratibimbaṃ nijaṃ dṛṣṭvā pratihastibhramaṃ gatau // jrt_565 //
[ps-jrt 77] didṛkṣayaiva kariṇo rājadhānyāṃ mahīpateḥ / noccaṃ śiro 'bhavat tasya tattṛptyā timirād api // jrt_b.699 //
rājastrīstanasaundaryacauryakārikaṭotkaṭau /
tau gajau bhūmipālena vārīkārāṃ praveśitau // jrt_566 //
vadanyena narendreṇa suvarṇaparipūritāḥ /
naivārthinaḥ paraṃ deśo nijo 'pi pravyadhīyata // jrt_567 //
yathākāmārpaṇaprītayācakastutilajjayā /
vinaman saṅkucan hastas tasya dānakṣaṇe 'bhavat // jrt_568 //
dānaṃ varṇayituṃ tasya śakyate naiva kenacit /
pāṇirūpam adhaḥ padmaṃ yatropari jalaṃ sadā // jrt_569 //
sadā dānāmbusekād yan na prārohad yavaẖ kare /
khaḍgatsaruvimardānāṃ manye tatra nimittatām // jrt_570 //
[ps-jrt 78]
avācyā saubhagaślāghā śrīsekandarabhūpateḥ /
tyaktāpi yaṃ svayaṃ lakṣmīr bhūyo bhūyas samāśritā // jrt_b.705 //
dānodyamaparād rājñas sphuranmukharucaḥ puraḥ /
kamalā dānabhītyeva padmād api palāyata // jrt_b.706 //
ājīvam eva tiṣṭhantī nindyā śrīs tasya tūttamā / sānyajanmasv api prattā yad vāgdevīva bhāvinī // jrt_b.707 //
prajāpāpavipākena tato yavanadarśane /
bālasyeva mṛdi kṣoṇipate rucir avardhata // jrt_571 //
aneke yavanā dānaprasiddhaṃ tam athāśrayan /
vihāyāparabhūpālān puṣpāṇīvālayo dvipam // jrt_572 //
dīptendur iva ṛkṣāṇāṃ teṣāṃ bālo 'pi vidyayā /
yavanānām abhūj jyeṣṭho merasaidamuhammadaḥ // jrt_573 //
anamad bhṛtyavac chikṣāṃ śiṣyavan nityam agrahīt /
dāsavac ca puro nītyā rājā tatra nyavikṣata // jrt_574 //
marudbhir iva vṛkṣāṇāṃ śālīnāṃ śalabhair iva /
kaśmīradeśācārāṇāṃ dhvaṃso 'tha yavanaiẖ kṛtaḥ // jrt_575 //
svāmino dānamānābhyāṃ vaiśadyaguṇavattayā /
kaśmīrān aviśan mlecchās sukṣetraṃ śalabhā iva // jrt_576 //
[ps-jrt 80] vidvān abhyāsabodhābhyāṃ vidyām iva viśāmpatiḥ / sa lakṣmīṃ tyāgabhogābhyām aśobhayad avīvṛdhat // jrt_b.714 //
udabhāṇḍapurādhīśaṃ dṛpto jātu jayan nṛpaḥ /
śrīmerāṃ tatsutāṃ prāpa mūrtām iva jayaśriyam // jrt_577 //
avātarac chāhikule nūnaṃ sā kāpi devatā /
yojayiṣyati tatputraẖ kaśmīrān mlecchanāśitān // jrt_578 //
śrījainollābhadīnākhyo mūrto dharmaẖ kalāv api /
rājāpi yogirājo 'yaṃ rājacūḍāmaṇeḥ priyaḥ // jrt_579 //
[ps-jrt 82] yavanā guravo bhṛtyās sevakā vallabhās tataḥ / bāndhavāś cābhavaṃs tasya kākāḥ pikaśiśor iva // jrt_b.718 //
kenāpi rasasiddhena dattastokaraso nṛpam /
rasasiddhiṃ vadan dhūrto mahādevābhidho 'bhyadhāt // jrt_580 //
[ps-jrt 83] sahasravedhitā tena rasenaiva na sādhitā / vismayena rasenāpi kāñcanaśriyam ṛcchatā // jrt_b.720 //
sadā rājñi mahībhārodvahanād anurodhavān /
adān merur mahādevarūpeṇa draviṇaṃ bahu // jrt_581 //
rasasiddhaprasādo 'tha mahādevasya hīnatām /
agaman na tu kaśmīranivāsaviṣaye manāk // jrt_582 //
rasasiddhibhramārthaṃ sa kṛtvā dṛgbandham auṣadhaiḥ /
hemeva mūṣikāmadhye ciram āsīt kiran kila // jrt_583 //
vijñānajñāpito rājñā tacchadma svayam ekadā /
akīrtiśravaṇād bhīto mahādevo 'jahād asūn // jrt_584 //
[ps-jrt 84]
dhik taṃ vāridam ambu yo jalanidher āpyāśuciśrīr bhavan mitraṃ sāśam upadravaty atha parikṣīṇas skhalaty adriṣu /
padmas stutyatamaś ca yo vikasane sārai rasair aurasaiḥ samprīya bhramarān rasavyudasane prāṇān nijān muñcati // jrt_b.725 //
śeṣaṃ viṣabhayeneva kāṭhinyeneva parvatān /
madeneva dvipāṃs tyaktvā sukhaṃ bhūs tadbhuje 'vasat // jrt_b.726 //
citraṃ ca nālabhaṭṭena guṇinā mitrabandhunā / kulapadmenāpi rājavāllabhyād uccanālatā // jrt_b.727 //
laddarājo 'gadaṅkāraśaṅkaro bhaṭṭasūhakaḥ /
mantriṇaś cāntaraṅgāś ca sarvadaivābhavan prabhoḥ // jrt_585 //
[ps-jrt 85]
abhiṣeṇayatas tasya kanyāratnauṣadhārpaṇāt /
madrendro billadevo 'tha jātu yātrām apīphalat // jrt_b.729 //
aucityāt sādhuvādeṣu prasaktena prabhoḥ puraḥ /
sakhyaṃ śaṅkaravaidyena niravadyaṃ ca baddhavān // jrt_b.730 //
dhṛtāmarṣas sūhabhaṭṭaś śaṅkaraprītivatsare /
apakārān madrarāje cintayann āsta santatam // jrt_b.731 //
udīcīnāyako dhāṭyā yaṃ paurais saha nītavān /
śikhakukkurarājasya putraṃ malekajasratam // jrt_b.732 //
mṛte 'thodakpatau jāte 'tyutpiñje muktatāṃ bhajan /
sa madranāyakadveṣāt sūhabhaṭṭārthanābalāt // jrt_b.733 //
madrāsannakṣites svāmyaṃ kaśmīrendreṇa lambhitaḥ / sacetanaṃ jayastambham iva taṃ tatra ropayan / vyāvartatārilokārtikartā sa kṣmāvikartanaḥ // jrt_b.734 //
merakhānaś śāhikhānaẖ khāno mahmada ity api /
yais sañjñā abhyabhūṣanta gaṅgaughair viṣṭapā iva // jrt_586 //
pratyakṣā iva dharmārthakāmāẖ kāmamanoramāḥ /
meradevyās trayaḥ putrā rājñas tasyodapatsata // jrt_587 //
kṛtrimatvān nirastānāṃ śobhādevyātmajanmanām /
putraṃ pirujanāmānaṃ na nirāsthat purān nṛpaḥ // jrt_588 //
alakāsadṛśīṃ rājā mānasapratibimbitām /
purīṃ puṇyajanākīrṇāṃ pradyumnādritaṭe vyadhāt // jrt_589 //
[ps-jrt 87]
pūrṇānandā jayāriktā bhadrā vismayadāyinī /
śrīs tasyātithisampattyai bhūbhujo 'bhūd divāniśam // jrt_b.739 //
rājāvanāśrayatvena prasiddhas sa sadāyatiḥ /
lakṣmīm acumbitām anyair vatācumbad dviṣāṃ balāt // jrt_b.740 //
yavanā nityataddattavittasampattiśālinaḥ / āhāravyavahārādau jitavanto mahīpatim // jrt_b.741 //
ayatnaprāptavittānāṃ yavanānāṃ mahīpateḥ /
varāṭake ca koṭau ca dṛṣṭir āsīt samā tadā // jrt_590 //
kaśmīramaṇḍale mlecchadurācārātidūṣite /
mahimā brāhmaṇair mantrair devaiś ca svas samujjhitaḥ // jrt_591 //
prabhāvatejo yair devais satataṃ prakaṭīkṛtam /
khadyotair iva tair eva deśadoṣād vinihnutam // jrt_592 //
pratyāhṛte tatas tejoviśeṣe tridaśair abhūt /
pratimānāṃ śilābhāvo mantrāṇāṃ varṇamātratā // jrt_593 //
[ps-jrt 89]
kalisparśabhayāt tyaktukāmais svapratimā dhruvam /
taddhvaṃse tridaśair mlecchā dhiyam āviśya coditāḥ // jrt_b.747 //
rājāntaraṅgo yavanamatabhaktaḥ pratāritaḥ / yavanais sūhabhaṭṭo 'tha pratimānāṃ nirākṛtau // jrt_b.748 //
puṇyakṣayena kartṝṇāṃ kalidoṣeṇa cojjhitāḥ /
gīrvāṇaiḥ pratimās sarvā nirmokā bhujagair iva // jrt_594 //
rakte rāgaṃ śucau śauklyaṃ maline malināṃ sthitim /
saṅkrānte sati gāhante sphaṭikānīva bhūbhujaḥ // jrt_595 //
svayaṃ brāhmakriyādveṣī mlecchaiś ca pratibodhitaḥ /
sūhabhaṭṭaḥ prabhuṃ jātu devabhaṅgārtham airayat // jrt_596 //
[ps-jrt 90]
"pāṣāṇān devasānnidhyabhrameṇaiṣa jano naman /
tvatpraṇāmaviśuddhaṃ svaśiro dūṣayati dhruvam // jrt_b.751 //
māyayā kavalakṣobhasaṃsargāndhaṃbhaviṣṇuṣu /
śraddadhīta ca devatvam īśvarād itareṣu kaḥ // jrt_b.752 //
mukhāni kamalānīva rajjavo bhujagā iva /
śuktayo rajatānīva sthāṇavaḥ puruṣā iva // jrt_b.753 //
māyendrajālasandarbhaprabhavādinayoditāḥ /
ye ca kecij jaḍair devā bhrāntiśaktyā prakalpitāḥ // jrt_b.754 //
sannidhāpayituṃ tān kaḥ pratimāsu kṣamo bhavet /
grahītuṃ mārutaṃ muṣṭau sauṣṭhavaṃ kasya dṛśyate // jrt_b.755 //
te ca sannihitāẖ kiṃ vā kuryuẖ karma niyantritāḥ /
śilpibhiẖ kalpyamānāsu svatulyāvayavāsv api // jrt_b.756 //
kalikāle sphuraty adya tiṣṭheraṃs te janā hi kim /
tejastimirayor nāsti sādhāraṇapadasthitiḥ" // jrt_b.757 //
tenetyādikutarkoktyā duramātyena pāpinā /
nirasto devatābhāvaḥ pratimābhyo mahīpateḥ // jrt_b.758 //
surāsurāṇāṃ samare sajjānāṃ satataṃ tadā /
asurair vijitaṃ nūnam anyathā katham apy ayuḥ // jrt_b.759 //
vidhvastāḥ pratimās sarvā gīrvāṇānāṃ śilā iva / na vighno bhañjakānāṃ ca prāgvad dṛṣṭaẖ kadācana // jrt_b.760 //
vihāya rājakāryāṇi prajābhāgyaviparyayāt /
devānāṃ pratimābhaṅge rājārajyad aharniśam // jrt_597 //
pāpināṃ pāpamūlo 'bhūd bhūbhṛtām anayadrumaḥ /
harṣadevaturuṣko 'bhūd yasya prāg aṅkurāyitaḥ // jrt_598 //
pattrāyito lavanyānām utpiñjo dāruṇo 'bhavat /
ḍalaco mleccharājo 'bhūd yasya puṣpāyitas tathā // jrt_599 //
devānāṃ mūrtibhaṅgecchā yasyāsīt tasya bhūbhujaḥ /
mlecchapreraṇayā nityaṃ viplavas sa phalāyitaḥ // jrt_600 //
mārtāṇḍavijayeśānacakrabhṛttripureśvarāḥ /
bhagnā yenāsya ko vighnaś śeṣabhaṅgena kathyate // jrt_601 //
sureśvarīvarāhādipratimābhaṅgakarmaṇi /
akampata bhiyevorvī nāsya sarvaṅkaṣā tu dhīḥ // jrt_602 //
na puraṃ pattanaṃ nāpi na grāmo na ca tad vanam /
yatra sūhaturuṣkeṇa surāgāram aśeṣyata // jrt_603 //
[ps-jrt 92]
taddarśanabhayeneva tirobhūtas svayambhuvaḥ /
tadā hutāśo nāśoci nikaṭasthair drumaiḥ param // jrt_b.770 //
bhītyevāpaḥ prakāśya svās trisandhyaṃ tatra majjataḥ / sandhyādevī paraṃ vandhyā tasyāgād anukampyatām // jrt_b.771 //
kathāśeṣīkṛte sarvagīrvāṇapratimāgaṇe /
vyādhimukta ivānandaṃ sūhabhaṭṭo 'bhajat tataḥ // jrt_604 //
[ps-jrt 93]
sindhūdabhāṇḍapurayos svāminau śrīsekandaraḥ /
śrīśobhākanyayoḥ pāṇigraheṇānvagrahīd atha // jrt_b.773 //
pratyamuñcat svadeśotkaṃ merasaidamahammadam /
rājā sahacarīkṛtya śobhāputraṃ sa pirvajam // jrt_b.774 //
darśitair mausulaiś śāstrair jātidveṣamayair iva / aśrāvi tena tad rājā kim asādhyaṃ durātmanā // jrt_b.775 //
apathyāśīva bālas sa sāmantasahitas tataḥ /
janānāṃ jātividhvaṃse sūhabhaṭṭaẖ kṛtodyamaḥ // jrt_605 //
"jātidhvaṃse mariṣyāmo" dvijeṣv iti vadatsv atha /
jātirakṣānimittaṃ sa tān durdaṇḍam ajigrahat // jrt_606 //
prasādaprāptilobhena bhūpater upajīviṣu /
brāhmaṇatvādhikāṃ jātiṃ tyajatsv apy avilambitam // jrt_607 //
śrīsiṃhabhaṭṭakastūṭau vaṇijau ślāghyatāṃ gatau /
śrīnirmalācāryavaryas trijagacchlāghyatāṃ gataḥ // jrt_608 //
tyaktvā jātigrahaṃ yat tāv anyadarśanasevinau /
śuṣkaṃ turuṣkadaṇḍaṃ ca vinyavārayatāṃ tataḥ // jrt_609 //
nirmalācāryavaryas sa sarvasvaṃ tṛṇavat kṣaṇāt /
tyajan rājaprasādena na jātiṃ svām adūṣayat // jrt_610 //
[ps-jrt 94] paśyatāṃ sarvalokānāṃ brahmadaṇḍo 'patad divaḥ // jrt_b.778 //
kṛtavraṇas sa tenāṅge visarpiklinnavigrahaḥ / kīryamāṇakrimikulaẖ krakacaiś cāritair abhūt // jrt_b.779 //
anubhāvya vyathāṃ bhāvinirayakleśavarṇikām / gaṇarātreṇa taṃ prāṇāẖ kāṅkṣitāpagamā jahuḥ / brahmadaṇḍakṛtaṃ daṇḍaṃ bhuktvā daṇḍadharādhipaḥ // jrt_b.780 //
daṇḍākrāntas sa rājātha merakhānaṃ nije pade / abhiṣicyāliśāhākhyāṃ kṛtvāsyāgād yamālayam // jrt_b.781 //
svāmī bhṛtyāparādhena daṇḍanīya iti sthiteḥ /
sūhabhaṭṭāparādhena kālo bhūpe 'karot krudham // jrt_611 //
jyāyāṃsam abhiṣicyātha putraṃ sikandaro nṛpaḥ /
nandāṣṭābde tato jyaiṣṭhakṛṣṇāṣṭamyāṃ vyapadyata // jrt_612 //
22a) ‛alī šāh (ls 4489-4494)
[ps-jrt 95]
rūpaṃ niṣphalam arcitaṃ kim api tan mandān amandāgrahān bhaktān yas samanugrahītum atulasvācchandyavandyakriyaḥ /
gaurīrūpakarīṃ vapussahacarīṃ svāṃ śaktim avyaktayad bhuktiṃ muktipurassarīṃ diśatu vo devas svayambhūr ayam // jrt_b.784 //
viśrāmyatutarāṃ śāhikhānavṛttāntasānuni /
madvāk śrāntānyarājākhyāśailakoṭiśikhāṭanaiḥ // jrt_b.785 //
tadguṇaugharasaślāghyāṃ pibantv api giraṃ mama / sugandhighanasāreṇa kūpāmbho 'pi manoramam // jrt_b.786 //
āliśāhas sa vasudhāsudhāṃśur jagatas tamaḥ /
pradoṣārabdham acchaitsīd bhāsvato 'ste pitus tataḥ // jrt_613 //
adarpakacitaṃ bālaṃ prauḍhā lakṣmīr muhur muhuḥ /
kulajāliṅgad aṅgais taṃ rājānaṃ natiśālibhiḥ // jrt_614 //
[ps-jrt 96] tasya bālyaṃ manohāri viśeṣād rājyarājitam / kāntiṃ kalayate kāntaḥ pūrṇenduś śaradi sphuran // jrt_b.789 //
pūrvorvareśavad bālam api taṃ bhūbhujo 'naman /
ahidaṣṭo hi dāmāpi kramituṃ na pragalbhate // jrt_615 //
nijabuddhibalād daivahitatvenopasaṃhitāt /
sūhabhaṭṭena mukhyatvaṃ sacivānām avāpyata // jrt_616 //
viśvāsanyastaśastraṃ sa laddamārgapatiṃ balāt /
baddhavān saha tatputrair varjayitvā muhammadam // jrt_617 //
muhammado mārgapater bandhaṃ śrutvaiva śauryavān /
bhāṅgilācalamārgeṇa mārgābhijñaḥ palāyitaḥ // jrt_618 //
[ps-jrt 99]
mārutasyeva vīrasyeva gatiẖ kvāpi na hanyate /
śrutvā tadgamanaṃ dūtān mantranirbhedaśaṅkitaḥ /
laddamārgapatiṃ roddhuṃ sahasā samacintayat // jrt_b.816 //
rujas saṃvīkṣaṇavyājān mārgeśasya śayāptaye /
viśvāsanāya ca prāsyad bhaṭṭotsaṃ tasya sadmani // jrt_b.817 //
cikitsakauṣadhāhārī mārgeśatiminādṛtaḥ /
nābodhi piṇḍīnirgūḍhabaḍiśaṃ punar utsavaḥ // jrt_b.818 //
tāvan mārgapates saudhaṃ siṃhanādodbhaṭair bhaṭaiḥ /
javād rodhitavān mantrī dāśo nīḍaṃ tṛṇair iva // jrt_b.819 //
tīkṣṇair api dayāviṣṭair iṣṭair iva sa vihvalaiḥ / kathañcid doṣarahito mārgeśas samarudhyata // jrt_b.820 //
nirudhyamānaṃ niśśaṅkam agadaṅkāraśaṅkaram /
aprayuktātitīkṣṇāpi śastrī dhīś ca vyaḍambayat // jrt_619 //
apaśyan darpataẖ kiñcit siṃho viśatu vāgurām /
citraṃ tu tad viśet pāśaṃ dūradṛśvāpi yat khagaḥ // jrt_620 //
[ps-jrt 100]
tato mārgapateḥ putrān meṣān iva sa saunikaḥ /
ruddhavān uddhatakrodhaḥ pāpmā mūrta ivāparaḥ // jrt_b.823 //
tābhyāṃ saparivārābhyāṃ kārāgāram apūpurat / na paraṃ bhuvanaṃ sarvaṃ duryaśobhiś ca niścalaiḥ // jrt_b.824 //
ekāhenaiva tac chrutvā mahmadaḥ prāpticintayā /
kanyayeva daridras sa naktandivam adūyata // jrt_621 //
durdaṇḍadeśe govindanāmno mitrasya veśmani /
viśvastaḥ prāviśat tāvad viśramārthaṃ muhammadaḥ // jrt_622 //
[ps-jrt 101] śrīsekandaradattaitaddeśādhīkāraśālinā / mahmadasya purā śākhī tenānāṭi hi durdhiyā // jrt_b.827 //
vahner dhūmavivardhitaś śamayati jvālābharaṃ vārido vṛkṣakṣodabhavo vanāni nayati kṣipraṃ kṛśānuẖ kṣayam /
dāhaṃ janmabhuvo diśed viṣatarur vairasyadoṣāvahaṃ druhyaty atyupakāriṇe 'pi nitarāṃ lobhābhibhūto janaḥ // jrt_623 //
prāpte muhammade mārgapatau viśvāsato gṛhān /
sa govindakhaśaś citte kṣaṇam evam acintayat // jrt_624 //
"mantriṇā sūhabhaṭṭena rājyopadravarakṣiṇā /
dvairājyakārī durbuddhir vinyavāri muhammadaḥ // jrt_625 //
[ps-jrt 102]
līlevāpakriyā kartur apakāryasya sā punaḥ /
nāḍīva vraṇitā jātu na śuṣyati kathañcana // jrt_b.831 //
pariṇāme 'tiduẖkhena sukhenāsukhasīmani / apathyeneva kiṃ nas syāt sevitenāmunā phalam // jrt_b.832 //
rājadrohodyataḥ pāpī nissāmarthyo bhayād ayam /
mama deśaṃ praviṣṭo 'dya rakṣaṇīyo na yujyate" // jrt_626 //
[ps-jrt 103]
iti sammantrya viśvastajihmago mahmadaṃ tataḥ /
suptaṃ harim iva vyādho govindas taṃ nibaddhavān // jrt_b.834 //
anekenātha ratnena nissapatnatvalipsayā / ekaṃ sūhas sa puṃratnam akrīṇān mahmadaṃ tataḥ // jrt_b.835 //
tāvac ca sūhabhaṭṭena visṛṣṭāś śreṣṭhabuddhayaḥ /
anveṣakā gṛhaṃ prāptā govindasya khaśeśituḥ // jrt_627 //
maitrīm ullaṅghya nirvyūḍhām āsritasya ca rakṣaṇam /
muhammadaṃ nijam mitram arpayām āsa durmatiḥ // jrt_628 //
suptaṃ harim iva vyādho yadā baddhvākṣipat khaśaḥ /
paśuvat taṃ tadā te 'tha kaśmīrān ānayan drutam // jrt_629 //
mantrārditasya phaṇinaḥ plavagāś capeṭair vyādhās saṭāvighaṭanān nirasor hareś ca /
baddhasya kātaratayābalino 'vamānair nindāṃ vinā kim iva nāma paraṃ labhante // jrt_630 //
[ps-jrt 104] karoṭīṭaṅkanāghaṭṭaradaṭāṅkārakuṭṭanaiḥ / paryabhūyata jihmena sūhabhaṭṭena mahmadaḥ // jrt_b.839 //
mānyaṃ kṛtāvamānaṃ taṃ śaṅkamānaḥ palāyanam /
bahurūpe mahādurge sūhaẖ kārām avīviśat // jrt_631 //
[ps-jrt 105] hitaiṣiṇo nijaprāṇair devasya svānujīvinaḥ / viṣaye 'smin hy adhīkāras tenāmandam adhīyata // jrt_b.841 //
vidyuddyotabharair niśi pravasataḥ pānthān navo vāridaḥ pañcāsyo vanavāsino mṛgagaṇān vyāvṛttya viprekṣitaiḥ /
gatyā vakragatair dineśatanayo rāśīn ajādīn vidhir bhadrābhāsavilokanair duritino viśvāsya paryasyati // jrt_632 //
śāhanāmnyās tato dāsyā mukhena pratibodhitaḥ /
mahmado nijadhātreyair bandhasthānād akṛṣyata // jrt_633 //
sa hi "svedākulas snānaṃ karomī"ti svarakṣakān /
bhrāmayitvā praviśyātha snānakoṣṭhaṃ tato 'calat // jrt_634 //
dhātreyair vihitaṃ sandhibhedasthānam upetya saḥ /
haṃsaẖ krauñcāntaram iva nissṛto 'tha muhammadaḥ // jrt_635 //
roṣād iva srutiṃ hantuṃ niṣpatan nirjharāmbhasām /
bhṛgor iva tato durgād adāj jhampām akampitaḥ // jrt_636 //
aśaknuvann amuṃ roddhuṃ pāṣāṇā rakṣiṇo na ca /
nirjharās tu tadaṅghristhanigaḍadhvaniḍambaram // jrt_637 //
dhātreyā mahmadasyātha bhañjanto nigaḍān dṛḍhān /
sūhabhaṭṭam amanyanta bhagnaṃ sākaṃ svabandhubhiḥ // jrt_638 //
[ps-jrt 106] himagamanataẖ klāntasvānto himaṃ manute 'nalaṃ taṭatarumukhaṃ nāvā gacchan vrajat paripaśyati / valati nitarāṃ viśvaṃ viśvaṃ vivetti ca mūrchitaḥ saralahṛdaye śaṅkāgrastas tanoty atiśaṅkitām // jrt_b.849 //
muhammadavad evāsmiñ śaṅkamānaḥ palāyanam /
vṛddhaṃ nipītakośo 'pi mārgeśam avadhīd dvijaḥ // jrt_639 //
hate mārgapatau vṛddhe sūhabhaṭṭena durdhiyā /
amandanindam ākrandan pitarīvākhilā janāḥ // jrt_640 //
ṛkṣais saṃlakṣayann āśāviśeṣaṃ niśi niśy atha /
pakṣīva nīḍabhraṣṭas sa sūho lokabhayād ayāt // jrt_641 //
ahas tasya vihastasya rātrir āsīn niśā dinam /
viparyeti dhruvaṃ sarvaṃ vidhau vidhuratāṃ gate // jrt_642 //
kārānāvaṃ samullaṅghya calitaṃ taṃ smaran muhuḥ /
muhammadatimiṃ sūhadhīvaraś śucam āsadat // jrt_643 //
mantriṇā sūhabhaṭṭena pālitair lālitair janaiḥ /
jñāto 'darśanamātreṇa svaryātaś śrīsekandaraḥ // jrt_644 //
śrīsekandaraśāhir yaṃ śobhādevyās svam ātmajam /
utpiñjānām abhāvārthaṃ svadeśān niravāsayat // jrt_645 //
udīcīpatinā rājaputratvād abhinanditam /
kaśmīrān āyayau jetuṃ tam ādāyātha mahmadaḥ // jrt_646 //
turuṣkakaṭakais sārdhaṃ śrutvā pirujam āgatam /
vyasṛjat tannirodhāya sūhaś śrīladdagaurakau // jrt_647 //
mantraiś śrīladdarājasya vikramair gaurakasya ca /
sā turuṣkacamūś śāntā vyādhir dānajapair iva // jrt_648 //
vītabhītis tato mantrī kampanādhipatiṃ vyadhāt /
laddarājaṃ gaurabhaṭṭaṃ kramarājyeśvaraṃ ca saḥ // jrt_649 //
sandhyākṣaṇa ivodagre sūhe rañjitabhūbhṛti /
nābhūtām uditau rājayuvarājau ravīnduvat // jrt_650 //
śyeno hanti patatriṇo mṛgapatir niṣpātayiṣṇur mṛgān bhidyante maṇayo 'pi vajramaṇinā khātā khanitrair mahī /
puṣpāṇīva ca bhāsvatā grahagaṇās sūryeṇa nirdhūnitāḥ prāyeṇātra vilokyate paribhavatrāsas sajātīyataḥ // jrt_651 //
dvijātipīḍane 'nena prerito 'pi muhur muhuḥ /
śrīsekandarabhūpālaẖ karuṇākomalāśayaḥ // jrt_652 //
yavanābdhimahāvelāṃ yām akārṣīt kathañcana /
ullaṅghitā dvijātīnāṃ tena daṇḍasthitis tataḥ // jrt_653 //
darśanāntaravidveṣī pradoṣas tamasāṃ nidhiḥ /
yāgayātrādi nāgānāṃ durvṛttas sa nyavārayat // jrt_654 //
śaṅkamānaẖ kṛtātaṅkasaṅkocānāṃ dvijanmanām /
videśagamanāj jātirakṣām akṣāmamatsaraḥ // jrt_655 //
"mokṣākṣaraṃ vinā mārgo dātavyo naiva kasyacit" /
ity ādiśad aśeṣān sa mārgarakṣādhikāriṇaḥ // jrt_656 //
tato mīnān iva vyādho dattabandhe sarijjale /
dvijātīn atidurjāto deśe 'smin nyagrahīttarām // jrt_657 //
tadbhayānalasantāpaṃ pāpaṃ ca bahavo dvijāḥ /
agnijvālāpraveśena sahasaiva nyavārayan // jrt_658 //
kecid viṣeṇa pāśena pare toyena cāpare /
bhṛguṇā vahninā cānye viprā bhītyā vipedire // jrt_659 //
rājadrohasahasreṇa rakṣituṃ rājavallabhāḥ /
na tv ekam aśakan vipram etasmin dveṣadūṣite // jrt_660 //
durvahatvena nindan sa rājyabhāram alaṃ khalaḥ /
aślāghata dvijākrandaśravaṇānandalābhataḥ // jrt_661 //
gṛhād dhūmyeva viprāṇāṃ paṅktir jātyabhimāninī /
ruddhadvārāt tato deśād apamārgair apāsarat // jrt_662 //
tyaktvāpi pitaraṃ putras taṃ pitā cāgamad dvijaḥ /
sūhāntake kṛtākṣepe videśaṃ paralokavat // jrt_663 //
kṣmā rūkṣā kṣāmam aśanaṃ vyāyāmo vedanāmayaḥ /
jīvannarakatāṃ teṣāṃ videśo 'gād dvijanmanām // jrt_664 //
dhāṭīphaṇīndrabhītīvratāpasvalpāśanāturaiḥ /
mārge 'nekair dvijair mṛtyulābhāt sukham amanyata // jrt_665 //
kva ca snānaṃ kva ca dhyānaṃ tapaẖ kva ca japaẖ kva ca /
bhikṣārtham aṭatāṃ grāmān agāt kālo dvijanmanām // jrt_666 //
dvijānām upakāro 'bhūd apakāramukhād aho /
yat tannirvāsitās sarve pāpaṃ tīrtheṣv anāśayan // jrt_667 //
videśam agatāś śuṣyatkalatratrāṇacintayā /
mlecchaveṣā dvijāẖ kecit kaśmīreṣv eva cābhraman // jrt_668 //
vicchettum icchatā vidyāṃ tenāpahatavṛttibhiḥ /
laḍitaṃ prativeśmāgraṃ piṇḍīlobhād dvijaiś śvavat // jrt_669 //
turuṣkadarśane bhaktyā na tu dveṣeṇa sa dvijān /
vyaplāvayad ataś cāsmin hatyā na prajagalbhire // jrt_670 //
ity ākhyac ca sa evaiṣāṃ sa tasya parihāradaḥ /
dveṣadyotanaśaktānāṃ kāryāṇām eva darśanāt // jrt_671 //
ratnākaraṃ yam āśritya brāhmaṇā jagatībhṛtaḥ /
pakṣarakṣāṃ vyadhus so 'bhūt kṣudrabhaṭṭo 'sya vallabhaḥ // jrt_672 //
malānordīnanāmānaṃ yavanānāṃ paraṃ gurum /
vaidagdhyāc chaṅkamānas "sa drohī"ti tam abandhayat // jrt_673 //
yataḥ prabhṛti sa prāpad rājyam acchattracāmaram /
tataḥ prabhṛti rogārtir iva darśanadūṣaṇā // jrt_674 //
svapne 'pi nātyajat sūhabhaṭṭaṃ ghaṭṭitavairiṇam /
bhogas sadvāsanā cātiśuddhānāṃ tapasāṃ phalam // jrt_675 //
tasyaiva phalapūrṇānām ṛtūnām iva mantriṇām /
mānasya hānisampattī bhāsvato 'dhīnatāṃ gate // jrt_676 //
ekasmiñ śāhikhāne sa dṛṣṭvā mantraparākramau /
atyantacintācakito nidrāṃ nāpat kadācana // jrt_677 //
paśyann evāvilaṃ sūhasarpaṃ saviṣayā dṛśā /
śāhikhānapradīpo 'bhūt tamas saṃhartum akṣamaḥ // jrt_678 //
dvijātipīḍayā śāstranindayā drohacintayā /
cikitsayā ca tasyābdair yātaṃ tricaturais tathā // jrt_679 //
[ps-jrt 107]
dāyavān iva doṣo 'sya hetumātraparīkṣayā /
saṃvṛtaujā vyalambiṣṭa śāhikhānasya bādhane // jrt_b.891 //
valīmukhamanojñas sa prajābhāgyabalodayāt / anaiṣīd bhagnatāṃ śāhikhānacintāmaṇiṃ na ca // jrt_b.892 //
prajāpuṇyodayenaiva prerito duṣkṛtotthitaḥ /
kṣayāmayo duścikitsyo dvijarājam aśoṣayat // jrt_680 //
anālokyaivendor udayam agamiṣyad yadi śamaṃ samantān nādityopaladahanarāśivyatikaraḥ /
kim adrakṣyan nāyaṃ tadudayavaśasrāvituhinadyutigrāvāmbhobhiẖ kṛtadharaṇitāpopaśamanam // jrt_681 //
varṣāṃs tricaturān anyāñ jīvec cet sa na kiṃ tataḥ /
śāhikhānodaye paśyed ihaiva svāṃhasāṃ phalam // jrt_682 //
jīvaty eva tatas sūhabhaṭṭe bhītyā palāyitam /
viśrāmya laddarājaṃ drāg haṃsagaurau babandhatuḥ // jrt_683 //
śrīdhenau rāgiṇau tau dvau madodagrau vṛṣāv iva /
anyo'nyaśṛṅgabhaṅgārthaṃ prāvartete dvije mṛte // jrt_684 //
kārāyā mocite laddarāje haṃsena saṃyati /
prāṇāṃs tyaktvā gaurabhaṭṭas surastrīṇāṃ mudaṃ vyadhāt // jrt_685 //
tyaktvā gatyantarābhāvāt karikarṇavilolatām /
puṃścalyeva patir vṛddho bheje haṃsas tadā śriyā // jrt_686 //
bālo 'pi śāhikhāno 'sya notsekaṃ soḍhavān punaḥ /
śaśīva timirasphāraṃ na hi tejo vayo'nugam // jrt_687 //
ṭhakkurais saha sammantrya yuvarājo 'tha mantravit /
laddarājaṃ vinighnantaṃ haṃsabhaṭṭaṃ raṇe 'vadhīt // jrt_688 //
śāhikhānaṃ prajārāgo nimnaṃ paya ivāgamat /
amandacūtasampattau kundaṃ nindati ṣaṭpadaḥ // jrt_689 //
yuvarājaṃ jayodagraṃ parirabdhuṃ samutsukā /
rājyaśrīs samayālābhāc cintākulam avartata // jrt_690 //
snehād vidagdhabhāvāc ca prajārāgabharād api /
adhikārabharaṃ rājā yuvarāje samarpipat // jrt_691 //
merakaṃsārasañjñasya turuṣkasyātha durmateḥ /
dvipasyeva madāndhasya dviṣṭo 'bhūt tadguṇāṅkuśaḥ // jrt_692 //
suciraṃ malinai rājño mānasaṃ vāridair iva /
paiśunyavarṣibhir netuṃ mālinyaṃ na sma śakyate // jrt_693 //
bhakte dakṣe 'nuje snigdho bhūbhṛd āśritavatsalaḥ /
atipreraṇayā teṣāṃ rājye 'py udvignatām agāt // jrt_694 //
yuvarājaṃ sevakāṃś ca rakṣituṃ svān mahīpatiḥ /
tīrthānusaraṇākāṅkṣī tam ity evam avocata // jrt_695 //
"anarthitarpaṇaṃ vittaṃ cittam adhyānadarpaṇam /
atīrthasarpaṇaṃ dehaṃ paryante śocyatāṃ vrajet // jrt_696 //
diggajeṣv iva yuṣmāsu bhūbhāraṃ nyastavān aham /
puruṣottamasevāyai yate śeṣa ivāparaḥ" // jrt_697 //
śāhikhānārṇavaḥ premamandarāndolitas tataḥ /
vāṇīṃ sudhākarakalām īśvarāya navām adāt // jrt_698 //
"astu sandehasandohād dūre tīrthakadarthanā /
dvāraṃ yaśassukṛtayoḥ prajāpālanam astu vaḥ // jrt_699 //
cirasya pālitāṃ pitryāṃ hitvā niśśaraṇāṃ mahīm /
nairghṛṇyenaiva śūras tvam aśaktyaivāṅkyase 'khilaiḥ // jrt_700 //
devasya yadi tīrthārtham utkaṇṭhā vartatetarām /
ārādhakānām asmākaṃ kim anyat kāryam ucyatām" // jrt_701 //
vyaktam ity uktavaty eva yuvarāje nareśvaraḥ /
īṣatsmitarucā cāruṃ punar vācam avocata // jrt_702 //
"prajānupālanāt puṇyaṃ kevalāt kiyad arjyate /
rasāyanānām agryaṃ yad anekarasacarvaṇam // jrt_703 //
dehāt pṛthaṅ nivasato madbhujasyeva te vata /
dṛṣṭvā parākramaṃ śaṅkā madaśaktau kathaṃ bhavet // jrt_704 //
etāvad api vākyaṃ me yadi naivānutiṣṭhasi /
tvayi saṅkalpitāś śeṣās tad āśās santu dūrataḥ" // jrt_705 //
nirbandheneti jalpan sa tīrthārthaṃ dharaṇīpatiḥ /
yuvarājaṃ haṭhād rājyabhāram agrāhayac cirāt // jrt_706 //
23a) sulṭān zayn al-‘ābidīn (ls 4494-4495)
"śrījainollābhadīnākhyas suratrāṇo bhavan bhavān /
ciraṃ rājyaṃ kriyād" evaṃ rājāsyāśiṣam abhyadhāt // jrt_707 //
tīrthadarśanalobhena svadeśān niragān nṛpaḥ /
na punar yuvarājasya cittāt premārgalāñcitāt // jrt_708 //
kośasārāṇi ratnāni vājiratnāni cārpayan /
bhrātaraṃ vasatīr dvitrās so 'nvagāt premagauravāt // jrt_709 //
mārge kleśaṃ prayatnena siddhiṃ tīrthaphalālpatām /
uktvā mārge khalā rājñas tīrthaśraddhām akhaṇḍayan // jrt_710 //
svajāmātus tiraskāraṃ manyamānena māninā /
madrendreṇātha bhūpālo haṭhāt tīrthān nivartitaḥ // jrt_711 //
prāptāyāṃ śaradi śreṣṭhadaśāyām iva bhūpatim /
madrarājas tam ādāya kaśmīrān pratyagāt tataḥ // jrt_712 //
bhrātur āgamanāt tuṣṭyā madrāsāragrahād ruṣā /
navarājaḥ prasāde ca kāluṣye ca nimagnavān // jrt_713 //
[ps-jrt 109]
devasyopadravaṃ kārṣīn mā madrendracamūr iti /
iyeṣa ṭhakkuraṃ rājā taṃ niroddhuṃ visṛṣṭavān // jrt_b.927 //
yuddhaṃ vinānivartinyāṃ senāyāṃ madrabhūpateḥ / ājñāṃ vinākṣamo yoddhuṃ vyāvartata sa ṭhakkuraḥ // jrt_b.928 //
kṣudreṣv atha sa madreṣu yuvarājo mahāmatiḥ /
bhrātus snehād ruṣaṃ tyaktvā rājyatyāgaṃ svayaṃ vyadhāt // jrt_714 //
22b) ‛alī šāh (ls 4495-4496)
tan nyastaṃ divasāvasānasamaye sūryasya tejo nijaṃ pratyūṣe pratipādayann atiśayaślāghyasvatejā bhavan /
vahnir yajvakulais tato 'pi divase śraddhānubandhākulais tejovṛddhimuṣā navena haviṣā yajñeṣu santarpyate // jrt_715 //
ṭhakkurair anvito rājā pavanaẖ kusumair iva /
kaśmīrebhyo gatas sarvair deśādhīśair natas tataḥ // jrt_716 //
sukhaṃ tāvad agāhiṣṭa vītanakrāṃ nadīm iva /
ṭhakkurair ujjhitāṃ madracamūẖ kaśmīramedinīm // jrt_717 //
atha vistīrṇam ākrāntam āliśāhena bhūbhujā /
pitryaṃ siṃhāsanaṃ tena na tu sajjanamānasam // jrt_718 //
udyaccheta kathaṃ jaḍadyutir aho dūrollasallāñchano gacched dīptakaro na ced dinakaro lokāntaraṃ svecchayā /
vīreṇātyavahelayā viracito 'pakṣo jaḍaẖ kātaraḥ sambhāvya svaparākrameṇa vijayaṃ viśvaṃ tṛṇaṃ manyate // jrt_719 //
śākhābhaṅgena sacchāyam udyānaṃ plavagā iva /
maṇḍalaṃ kṣobhayām āsus turuṣkā rājasevakāḥ // jrt_720 //
kātarān nāma bhūpālād aniṣpannaniyantraṇaḥ /
yavano merakaṃsāro vyadhān maṇḍalaviplavam // jrt_721 //
akārṣīn malino bhṛṅgas saṅkucantīr ivābjinīḥ /
pauranārīr anāryas sa haṭhasambhogadūṣitāḥ // jrt_722 //
mahākarair madenāndhaiḥ paṅkasaṅkulatāṃ bhajat /
akṣobhi maṇḍalaṃ svacchais saro marugajair iva // jrt_723 //
mantrimantrair avāryāṇāṃ divase 'py anivartinām /
rakṣasām eva kaśmīrās tadā hastavaśaṃ gatāḥ // jrt_724 //
arājakaṃ varaṃ rājyaṃ na svāmī tādṛśaḥ punaḥ /
abhūṣaṇau varaṃ karṇau na punar lohakuṇḍalam // jrt_725 //
[ps-jrt 110] himād agnis tamas sūryāc chilā vyomnas tadāpatat / yat pālako 'pi bhūpālas sarvalokakṣayo 'bhavat // jrt_b.941 //
sadma tuṅgaṃ varo vājī svacchaṃ vāso maṇir mahān /
svīkṛtaṃ yavanais tat tad yad yac chobhāvahaṃ prabhoḥ // jrt_726 //
akārṣīt pañcaṣān māsān rājyaṃ sa jaḍanāyakaḥ /
prajāpāpavipākena na punas svena karmaṇā // jrt_727 //
mālinyaṃ sumanaḥprathāḥ prathayate dainyaṃ nidhatte dṛśaḥ sūryālokatiraskṛtaṃ ca kurute saṃhāram āśā nayan /
unnidraẖ kam upadravaṃ na tarasā kurvīta dhūmodgamo noddyotetatarāṃ śikhī yadi mahājvālākalāpākulaḥ // jrt_728 //
śrīsekandaradattasya rājyasya ṛṇam ātmanaḥ /
nivārayitukāmena svalakṣmīphalakāṅkṣiṇā // jrt_729 //
madrendradveṣapūrṇena khuẖkhurasvāminā tataḥ /
navarājo 'rthito dūtair nijadeśāgamaṃ prati // jrt_730 //
nakro na cej jalanidher bahir abhyupeyāt kākas tyajen na varapādapam unnataṃ cet /
ākhur na ced gahanagartaguhāṃ vimuñced dhantavyatāṃ katham avāpnuyur eva tat te // jrt_731 //
"āśrayo yuvarājasya maddviṣo dīyate 'munā" /
jasrathaṃ prati bhūpālaẖ krodhād ity abhyaṣeṇayat // jrt_732 //
mlecchacchāditamāhātmyair udvignais sacivair nijaiḥ /
aniṣiddhodyamamatir dūtair ubhayavetanaiḥ // jrt_733 //
yuktyopodvalitaśraddhas tathā dvairājyajīvibhiḥ /
navarājodayaṃ lekhamukhena prāpayiṣṇubhiḥ // jrt_734 //
prasādalobhād yavanair atimātrakṛtastutiḥ /
navarājajayodrekaśravaṇabhraṣṭasāhasaiḥ // jrt_735 //
svasainyair dainyacakitair nindyamānodyamo nṛpaḥ /
mallekaṃ jasrathaṃ jetuṃ prasthānam akarot tataḥ // jrt_736 //
abhyamitrīṇatāṃ tasya kaśmīrendrasya gacchataḥ /
āsīn mitrasya sāmmukhyaṃ na mitrāṇāṃ mahībhujām // jrt_737 //
[ps-jrt 111]
svasyātyaunnatyam ālakṣya śaṅkamāno 'tha pātakam /
khujyākādas samaṃ mantram amantrayata mantribhiḥ // jrt_b.954 //
"mantravikramamukhyāni lakṣaṇāni kva bhūbhujām /
ayaṃ bāliśabhāvasya bhājanaṃ kva janādhipaḥ // jrt_b.955 //
asmābhir nihitāś cāsminn upadeśā hitā api /
pratīpaṃ yānti śaśinaḥ paṅkaje kiraṇā iva // jrt_b.956 //
prāg eva yuvarājo 'bhūd ajayyo 'sahyasāhasaḥ /
viśeṣeṇādya madreśadveṣāj jasrathamānitaḥ // jrt_b.957 //
rājyāśrayeṣu nāsmāsu viśvāsī nūtano nṛpaḥ /
hāralubdhasya dāmnas tu hāro na maṇibhṛtphaṇī // jrt_b.958 //
tasmād asmābhir ete na yuvarājo vijīyate /
yogyāḥ prāhuṇakenaiva gṛhe ghnanti bhujaṅgamam // jrt_b.959 //
jīyamāne narendre na yuvarāje niraṅkuśāḥ /
āyāntu maṇḍalaṃ sarve sādhayāmaś cikīrṣitam" // jrt_b.960 //
iti sammantrya mantrī sa yuvarājābhiyojane / sodyamasya narendrasya hetukartṛdaśām agāt // jrt_b.961 //
yatra yatrāgaman mlecchakaṭakas sa madotkaṭaḥ /
tatra tatra rajovyājāt tamo mūrtam adṛśyata // jrt_738 //
pālanīyeṣu deśeṣu rājapuryādiṣūddhataḥ /
paradeśeṣv ivākārṣīt sa luṇṭhanaparābhavam // jrt_739 //
prāpte 'tha mudgaravyālanāma sthānaṃ mahīpatau /
sandeśam ity amandaujāḥ prāhiṇon madrabhūpatiḥ // jrt_740 //
"pattilokas sasampattir vājino vegarājinaḥ /
bhaṭā raṇodbhaṭās santi kaṭake tava yady api // jrt_741 //
tathāpi cchalabandheṣu prasiddheṣu mahītale /
yūyaṃ khuẖkhurayuddheṣu naiva nāma pragalbhatha // jrt_742 //
vayam eva tu jānīmaẖ khuẖkhurāṇāṃ raṇacchalam /
ahir eva bhujaṅgasya padaṃ jānāti netaraḥ // jrt_743 //
ato yāvad vayaṃ prāptās tvatsevāvidhisiddhaye /
bhavadbhis tāvad atraiva sthātavyaṃ parvatopari" // jrt_744 //
madreśasya sa sandeśo mandair yavanapuṅgavaiḥ /
svayaśolabdhaye jñāto madasammūḍhadṛṣṭibhiḥ // jrt_745 //
rājñi mūḍhe 'varūḍhe 'tha mānād iva mahīdharāt /
dhvajair vāyucalair yātaṃ khuẖkhureśabalād bhiyā // jrt_746 //
dhāvadaśvabalakṣodāt tanīyasi mahītale /
harṣabhīrasasambhede majjati sma phaṇīśvaraḥ // jrt_747 //
aśvakṣuṇṇe 'srasaṃsikte bhūtale 'sikuśāñcite /
vīrāḥ prāṇān pratāpāgnau tatrājuhuvur āhave // jrt_748 //
āliśāhas tato rājā sindhau pravahaṇaṃ yathā /
abhāgyadurmarudvegād abhajyata raṇārṇave // jrt_749 //
23b) sulṭān zayn al-‘ābidīn (ls 4496-4546)
viśvāndhaṅkaraṇāndhakāranikaragrastasya sūryodayaṃ hemante himamārutair hatadhṛteḥ puṣpākarābhyāgamam /
duṣṭakṣmāpatitarjitasya jagato nirdoṣaleśaṃ prabhuṃ lokeśo janayan vyanakti nitarāṃ kāruṇyam atyujjvalam // jrt_750 //
śrījainollābhadīno 'tha kaśmīrān apakalmaṣaḥ /
anukūlo vidhāteva prāviśad vijayorjitaḥ // jrt_751 //
satāṃ stutyā diśāṃ bheryā mukhāni dhvanayann ayam /
paurāṇāṃ prāṅ manaḥ paścād rājadhānīṃ nṛpo 'viśat // jrt_752 //
dhīnairmalyaṃ janasyāho jātaṃ rājño 'bhiṣekataḥ /
pratāpo vairiṇāṃ śāntas tasmiṃś chatrāṇi bibhrati // jrt_753 //
tannītiḥ pūrvarājeṣu kuṇṭhotkaṇṭhāḥ prajā vyadhāt /
guṇātiśāyanī yā ca śarkarekṣuraseṣv iva // jrt_754 //
pūrvarājavyavasthās sa vinaṣṭā navayann abhūt /
śiśiropahatā vallīr vasanta iva bhūpatiḥ // jrt_755 //
parasparādhikaṃ śatrūñ jayadbhir durjayān api /
śastrair mantrā jitās tasya mantraiś śastrāṇi ca prabhoḥ // jrt_756 //
kāntyāṅgaṃ vadanaṃ vācā śriyoraẖ kṣamayā manaḥ /
śritaṃ paśyanty agād dūraṃ kīrtir īrṣyāvaśād iva // jrt_757 //
rājñaẖ kalidaśāmadhye dharmyā sāmrājyapaddhatiḥ /
antardaśeva śuśubhe śubhā kṛtayugasya sā // jrt_758 //
bhoge sakhā naye mantrī vivektā śāstranirṇaye /
śrīmuhammadakhāno 'bhūt kaśmīrendrasya sodaraḥ // jrt_759 //
kim anyad rājyam evāsīc chattracāmaravarjitam /
śrīmuhammadakhānasya kaśmīrendraprabhāvataḥ // jrt_760 //
vasanta iva kāmasya vayasyo bhūpater abhūt /
khuẖkarādhipatis tasya bhṛtyeṣv abhyadhikapriyaḥ // jrt_761 //
durvyavasthāṃ nivāryāyaṃ deśe 'smin mlecchanāśite /
iti rājyapariprāptiphalaṃ yāvad acintayat // jrt_762 //
tāvad drohocitaṃ karma drogdhāro rājavallabhaiḥ /
apṛṣṭvaiva mahīpālaṃ nītā vītabhayais sphuṭam // jrt_763 //
yaśo diśi śriyaṃ sādhau sukhaṃ lokeṣu ropayan /
vyadhāt prakramabhaṅgaṃ taṃ yac chatrūn udamūlayat // jrt_764 //
ekāntā tigmatā bhānor mradimā śaśinaḥ punaḥ /
sa dvau jetum ivāpuṣyat tatsaṃsargamayīṃ śriyam // jrt_765 //
asaṅkhyān atra saṅkṣipte tadguṇān varṇayāmi kim /
sṛgālānāṃ guhāmadhye kathaṃ hastipatir vaset // jrt_766 //
tasmāc chailendravac citre makure sūryabimbavat /
nyasyāmi tadguṇākhyānam atra citte trilokavat // jrt_767 //
śītoṣṇayor ivorjādau viṣuve 'harniśor iva /
tasya māno 'bhavat tulyas sve pare vāpi darśane // jrt_768 //
rājā vaṇig ivātyarthaṃ tulāyāḥ puṭayor iva /
sāmyabhaṅgaṃ darśanayor nākṣamiṣṭa kathañcana // jrt_769 //
śānte siddhāśrame siṃhair mṛgā iva na pīḍitāḥ /
turuṣkaiḥ puṣkalabhayair brāhmaṇāḥ pūrvavat tadā // jrt_770 //
doṣākareṇa sūhena yeṣāṃ saṅkocitā sthitiḥ /
vyakāsayat tato bhāsvān guṇinas tān mahīpatiḥ // jrt_771 //
randhrair adhogatiṃ prāptā kulyevoddhṛtya bhūbhṛtā /
vidyā pravāhitā tena guṇinā guṇarāgiṇā // jrt_772 //
doṣacchedakaro rājā kramād bhiṣag ivānalam /
kaśmīreṣu sadācāram apīpalad upakramaiḥ // jrt_773 //
ahaṅkārāgadaṅkāro rājā prakṛtivṛddhaye /
darśanānāṃ sa dhātūnām ivolbaṇam aśīśamat // jrt_774 //
kāladharmeṇa balinā mātsyanyāyapravartanam /
aṣṭalokeśatejo'ṃśadhāraṇasyāsya lakṣaṇam // jrt_775 //
sa sūhabhaṭṭasaṃsparśaduṣṭāyāś śuddhaye bhuvaḥ /
pratāpāgniṃ dhruvaṃ dīptamahākāśam ajijvalat // jrt_776 //
rājñas sañcinvato mantraprapañcaṃ pañcadhā sthitam /
jigīṣayeva tasyārivargaḥ pañcatvam āśrayat // jrt_777 //
anityabāhyavidveṣinirjayastutisaṃstavaḥ /
nityāntassthārisaṃhartus tasya pratyuta garhaṇā // jrt_778 //
śakto 'pi kāśyapīśakraś śakyān evābhyaṣeṇayat /
vyomni yātrāṃ karoty arkas satāre na tu soḍupe // jrt_779 //
nājigīṣat sa tejasvī śatrūn vibhavatṛṣṇayā /
harir māṃsādilobhena hinasti na hi hastinaḥ // jrt_780 //
śaileṣu taddviṣo bhānupratāpādhidavaśramaiḥ /
prāyaścittīyituṃ pañcatapastvaṃ dhruvam āśrayan // jrt_781 //
prāvartiṣṭa mahīṣṭho 'pi notpathena sa jātucit /
rākendur na niśārambhaṃ vinā jātv apy udeti yat // jrt_782 //
"garvaṃ pravṛddhā vāstavyā hīnā maiva kṣayaṃ gaman" /
iti nītividā rājñā tebhyo balir agṛhyata // jrt_783 //
vairikīrtir juhotu svaṃ vikramasya viyogataḥ /
vatāgnisadṛśe rājñaḥ pratāpe sahitaṃ śriyā // jrt_784 //
ḍhillīśapīḍitaṃ jātu jasrathaṃ śaraṇāgatam /
droṇīguhāsu so 'rakṣat tamo 'drir iva bhāskarāt // jrt_785 //
tasmiñ śāsitari kṣoṇīṃ vinetari durātmanām /
jayāpīḍapurasthasya bhūmidevasya kasyacit // jrt_786 //
śaṣpagrāsābhilāṣād vā vidhātur vā niyogataḥ /
udācitāpy agād dhenur mūrtevāśā svadhābhujām // jrt_787 //
gato maḍavarājyaṃ sa tīrthasnānāya jātucit /
svāṃ parijñātasaṅketāṃ gāṃ parijñātavān dvijaḥ // jrt_788 //
saniścayo gṛhaṃ yāntīṃ sāyaṃ tām anugamya gām /
vivādam akarod veśmasvāminā saha tatra saḥ // jrt_789 //
tau lobhaniścayagrastāv aśāntakalahāv ubhau /
mahīpālasabhāsthāne vivādaṃ kartum udyatau // jrt_790 //
tayor aśaktayor jetum upapattiṃ parasparam /
śṛṅgāṭāni parīkṣārthaṃ gor agre vyakiran nṛpaḥ // jrt_791 //
sā bālye grasanābhyāsāc chīghram āghrāya saspṛhā /
gaur abhuṅkta phalānīva na tu tatsantatiś ciram // jrt_792 //
sabhāyāṃ rājanaipuṇyaṃ stuvatyāṃ kṛtaniścayāt /
daṇḍyenājigrahad daṇḍaṃ bhāṇḍaṃ rājā dvijanmanā // jrt_793 //
tasya dākṣiṇyadakṣasya prajānāṃ hitahetunā /
putre mantriṇi mitre vā duṣṭe nālakṣyata kṣamā // jrt_794 //
aparādhaṃ vinā jāyāṃ kṣībo nighnan priyo 'pi san /
mereśāyo 'pi yavano vadhaṃ bhūpena lambhitaḥ // jrt_795 //
śatrupakṣe nikāraṃ sa kṣipan kṣitipurandaraḥ /
akarod ādaraṃ nityaṃ yogināṃ nayayoginām // jrt_796 //
parākramaś ca nītiś ca tasya teṣāṃ ca bhūbhujām /
karuṇā ca vivekaś ca yasmin rājani rājati // jrt_797 //
kāmo viyogivargasya karoty apacitiṃ sadā /
nirvikāras smaro yogivargasyāpacitiṃ vyadhāt // jrt_798 //
saumyā bhīmā guṇā yasminn avasan navasaṅgamam /
kvānyatra sāgarād dṛṣṭā viṣāmṛtajalānalāḥ // jrt_799 //
ciraṃ stheyair upātto 'rthipratyarthibhyāṃ dhanagrahaḥ /
tena dharmapravṛttena sadvṛttena nivāritaḥ // jrt_800 //
kenāpi hetunā pūrvaṃ laularājadvijanmanā /
bhūprasthadaśakāt prastho vikrīto lekhyapūrvakam ////
bālānāṃ nonarājādiputrāṇāṃ tam udīrya saḥ /
vikrayābde brahmabhūyaṃ laularājo 'gamat tataḥ // jrt_802 //
nonarājādyasāmarthyāt prasthagrāhair abhujyata /
avikrītam api prasthanavakaṃ balibhis tataḥ // jrt_803 //
evaṃ kṛte daśaprasthabhoge tair balibhiś ciram / nagabhogāya kapaṭaṃ kṛtaṃ vikrayapattrake /
[ps-jrt 112]
vyañjanāgrasthitaikārarūpajñānāya lekhakāḥ /
rekhāṃ pūrve vyañjanānāṃ paścādbhāge kilālikhan // jrt_b.1029 //
kālāntare liper bhedād upary adyatanāḥ punaḥ /
vyañjanānāṃ likhanty eva rekhām ekārabodhikām // jrt_b.1030 //
bhūprastham ekaṃ vikrītam iti vikrayapattrake /
te makārasthitaikārabodhirekhāpade tataḥ // jrt_b.1031 //
bhūprasthagrāhiṇo dhūrtā dakāraṃ samalekhayan /
makāraṃ te śakāraṃ ca kārayām āsur añjasā // jrt_b.1032 //
bhūprastham ekaṃ vikrītam iti vikrayapattrake / jrt_b.1033ab /
vikrītaṃ prasthadaśakam iti varṇān alekhayan // 804ef //
tasmin rājñi vicārajñe nonarājasya nandanaḥ /
balād dhṛtāṃ bhuvaṃ rājasabhāyām aham ākṣipam // jrt_805 //
pratyarthibhir athānītaṃ bhūrjaṃ rājājñayā nṛpaḥ /
yuktijñas salilasyāntar vācayitvākṣipat tataḥ // jrt_806 //
naṣṭeṣu navavarṇeṣu purāṇeṣu sthireṣv atha /
bhūprastham ekaṃ vikrītam iti sabhyān avācayat // jrt_807 //
rājā kīrtim ahaṃ bhūmiṃ kūṭakṛd daṇḍam adbhutam /
prajās sukhaṃ khalā bhītiṃ prāptavantas samaṃ tataḥ // jrt_808 //
indo rāhubhayaṃ kadāpi kurute kālaẖ kalāḥ pūrayan siñcan sañcinute taḍinnipatanakṣobhaṃ taror vāridaḥ /
vedhās satpuruṣasya sarvajagatām āhlādanāyodyamaṃ kurvann āmayadarśanena kurute bhītiprakarṣaṃ kṣaṇam // jrt_809 //
abādhiṣṭatarāṃ kaṣṭo viṣasphoṭaẖ kadācana /
prakoṣṭhaṃ bhūmipālasya prajānāṃ hṛdayaṃ ca saḥ // jrt_810 //
māghamāsīva puṣpāṇāṃ mlecchaprāleyabādhayā /
na lābho viṣavaidyāṇāṃ deśe 'sminn abhavat tadā // jrt_811 //
yajvā gāruḍaśāstrajñaś śivabhaṭṭo nṛpānugaiḥ /
atrānviṣyadbhir āpto 'tha kūpo 'dhvanyair marāv iva // jrt_812 //
cikitsāyāṃ vidagdhas sa mlecchabhītyā vyalambata /
sphuliṅgadagdhaḥ puruṣas spṛśaty api maṇiṃ cirāt // jrt_813 //
svayaṃ dattābhayo rājñā prāptas tam udamūlayat /
śivabhaṭṭo viṣasphoṭaṃ karīva viṣapādapam // jrt_814 //
tasya kīrtis sukhaṃ rājñaḥ prajānāṃ harṣasantatiḥ /
prārohaṃs trīṇi visphoṭe tatraikasmin vipāṭite // jrt_815 //
tuṣṭena bhūbhujā dattāṃ yatheṣṭam api sampadam /
naikṣiṣṭa śivabhaṭtas sa yatātmeva varāṅganām // jrt_816 //

uddāhapātakavaśād iva nirghṛṇas san dagdhvā tṛṇaṃ tṛṇakṛśānur upaiti śāntim /
jātāmbuvāhakaruṇāpraṇayāt tṛṇasya kāntiḥ punaś śataguṇā masṛṇābhirāmā // jrt_b.1046 //
kṣmāṃ santāpayatā gāḍham āṣāḍheneva vāridāḥ /
sūhabhaṭṭena saṃśuṣya parābhūtā yayur diśaḥ // jrt_b.1047 //
varṣā marud iva kṣmāpas tadvidyāpratyayotsukaḥ /
ānāyayat sa tān sarvān paṇḍitān nijamaṇḍalam // jrt_b.1048 //
muktāhāropame deśe vidvadratnāni nāyakaḥ /
kāntyā vā sudhiyā tatra yathāyogaṃ nyavīviśat // jrt_b.1049 //
rājā saṃropitān arghavṛttidānena paṇḍitān /
āpyāyayaj jaleneva mālākāro mahīruhān // jrt_b.1050 //
nāśitaṃ sūhabhaṭṭena yad yat kaśmīramaṇḍale /
yojitaṃ śiryabhaṭṭena rājaprārthanayātha tat // jrt_b.1051 //
pravartya yāgayātrādi nāgānāṃ bhaṭṭaśiryakaḥ /
turuṣkāpahṛtāṃ bhūmiṃ vidagdhebhyo nyadāpayat // jrt_b.1052 //
udaye dāpite tena hindukānām akhaṇḍite /
śiryabhaṭṭāya cukupus sarve yavanadānavāḥ // jrt_b.1053 //
mahāpadmaphaṇīndrāmbhassaṃbhede kumbhakena saḥ /
baddho 'pi dṛtivat sthitvā yavanendrān vyalakṣayat // jrt_b.1054 //
tāpo yasyāhni śailāñ jvalayati sa ravis sāyam akṣṇāpi gamyaḥ svagrāvṇaś śuṣyato 'hni dravayati na śaśī pūrakas sāyam abdheḥ /
kāruṇyād eva loke nijamatisakalaṃ svecchayā darśayitvā taṃ tadbhāgyāvasānāt prathamam atha mahāṃs tūrṇam antardadhāti // jrt_b.1055 //
kalau pātakināṃ puṃsāṃ sparśadarśanavihvalā /
avaśyaṃ śāradā devī tadāntardhānam āśrayat // jrt_b.1056 //
mukhe svedo bhuje kampaḥ pādasparśe vidāhitā /
jātu jātv abhavad devyā no tadā hi tathā kvacit // jrt_b.1057 //
drohārjitād dhanād bhāgaṃ prasādena niyuñjati /
kaśmīraloke sā devī nānugrahaparā hy abhūt // jrt_b.1058 //
dūrvāmātreṇa tuṣyanti viśuddhena hi devatāḥ /
prāṇair api na mālinyadūṣitair jātucit punaḥ // jrt_b.1059 //
kalikāle tu devyās sa prabhāvo 'pi śamaṃ gataḥ /
jātv ity agān nṛpo devīṃ draṣṭuṃ tadyātrikais saha // jrt_b.1060 //
nadīṃ madhumatīṃ snānapānābhyāṃ phalayann ayam /
śāradākṣetram āsīdat sīdatpariṣadākulam // jrt_b.1061 //
devībhaktābhayodyukto vyaṅktuṃ tacchaktim udyataḥ /
yuktāyuktavivektā sa tatra rājā nyavikṣata // jrt_b.1062 //
tatrāpi teṣāṃ daurātmyadarśanād vismito nṛpaḥ /
bhaktihrāsam agād devyāṃ yātrikeṣu ca kopitām // jrt_b.1063 //
"sākṣāt tvaddarśanaṃ devi devānām api durlabham /
asmābhir nārthanīyaṃ tat kalikālakalaṅkitaiḥ // jrt_b.1064 //
aśaktānāṃ bhavadrūpaṃ niṣkalaṃ dhyātum arcitum /
bhaktibhājām anukrośād yat tu rūpaṃ tvam agrahīḥ // jrt_b.1065 //
tavāsyāṃ pratimāyāṃ ced vyapeto naiva sannidhiḥ /
pavitrayatarām adya svapne tad darśanena mām // jrt_b.1066 //
asmābhiś ca tatas sā tvaṃ yathāśakti niṣevyase /
mithyābhaktadurātmatvāt tvaṃ ced dūram ito gatā // jrt_b.1067 //
kimarthaṃ pratimā tarhi garhitā hinduvairibhiḥ" /
vijñapyeti sa saptamyāṃ bhādre rājā jitendriyaḥ // jrt_b.1068 //
aśeta śāradākṣetraprāsādasthaṇḍilopari /
darśitaṃ na yadā svapne kiñcit sannidhisūcakam // jrt_b.1069 //
rājñāṣṭānavatau varṣe svāṃ mūrtiṃ devy acūrṇayat /
nāsyādād darśanaṃ devī mlecchasaṃsargato dhruvam /
svāmī bhṛtyāparādhena garhaṇīya iti sthitiḥ // jrt_b.1070 //
devīdarśanavicchedi tasya nāsīd dhi kiñcana /
dayā satyaṃ vivekaś ca tam evāśrayate tadā // jrt_b.1071 //
vyāvṛtya yavanānāṃ sa vanānām iva vāridaḥ /
harṣotkarṣavaśo 'kārṣīn mahat kanakavarṣaṇam // jrt_b.1072 //
yatra daṇḍyā na daṇḍyante durbalās taskaraṃ vinā /
bhūpateḥ prāḍvivākatvaṃ sa prāpad bhaṭṭaśiryakaḥ // jrt_b.1073 //
pratijānaṃs tadā kośadhanasaṃbhavane 'sati /
svagalacchedanaṃ bhaṭṭo mithyāvaktuś ca viplavam // jrt_b.1074 //
śākhābhaṅgasamudbhūtaśabdavyāptacaturdiśām /
samudīrayatāṃ nūnam abrāhmaṇyaṃ pade pade // jrt_b.1075 //
drumāṇāṃ phalanamrāṇāṃ janānāṃ namatāṃ guṇaiḥ / chedād rakṣām akārṣīt sa jiṣṇur indhanahetunā // jrt_b.1076 //
– – – – – – – – trayadaṇḍaṃ nivārya saḥ /
dvijānāṃ jātirakṣārthaṃ raupyamāṣam akalpayat // jrt_817 //

māṃsādilobhān nighnatsu maṇḍaleṣu viṣeṇa gāḥ /
gomāṃsakuṇḍīr grāhyādivāraṇāt sa nyavārayat // jrt_b.1079 //
patyau mṛte 'nyaṃ gacchantyā vihitaṃ bhartṛgotrajaiḥ /
sa mahāmatimāñ śūdryā viplavaṃ vinyavārayat // jrt_b.1080 //
nyavārayat sa putrīṇām aurdhvadaihikaviplavam /
aputrasya vipannasya lubdhais tadgotrajaiẖ kṛtam // jrt_b.1081 //
śiśūnāṃ śāstrapāṭhādi sūhabhaṭṭena nāśitam /
vṛttidānena viduṣāṃ vidyāvān ānayat punaḥ // jrt_b.1082 //
vidhitsus svam abhijñānaṃ dvijadehe mahīpatiḥ /
vyadhatta tilakavyājād vibhāgaṃ satyadharmayoḥ // jrt_b.1083 //
grāmāṇāṃ prathame varṣe saṅkrāntaṃ kārakāturaiḥ /
pattalāghoṣadeśeṣu lotradaṇḍaṃ nyavārayat // jrt_b.1084 //
nivārya śākaṭatulāmānakūṭaṃ cirasthitam /
arghavyavasthā vastūnāṃ pratimās samakārayat // jrt_b.1085 //
bahirdeśāgatārthānāṃ deśakālādyapekṣayā /
vyavasthāpyārgham utpiñjam acchinad dinamoṣaṇam // jrt_b.1086 //
vidagdhaś śiryabhaṭṭo 'pi notkocaphalam ādita /
avināśi punar dharmaphalaṃ varṣopakārataḥ // jrt_b.1087 //
dehasthaivārthināṃ jñānarasavijñānakāṅkṣiṇām /
tadecchāsiddhir abhavad rājñaḥ puṇyaphalād drutam // jrt_b.1088 //
mahāśrīśiryabhaṭṭasya mukhād rājā nyavārayat /
dharmaprakāśanāmānaṃ rājakāṅgaṭikaṃ prabhuḥ // jrt_b.1089 //
dūraṃ nivārayām āsa nirdhāraṇapadāṅkitam /
bhāvināṃ bhūmipālānāṃ durvyavasthāpathārgalam // jrt_b.1090 //
asthāpayat sa dharmasthas sadvṛttaṃ pratipattanam / jrt_b.1091ab /
sthāpito grāmasīmāyāṃ grāmebhyaḥ prāpito dhanam /
araṇye 'raṇyanāthebhyaḥ pānthas tena mahībhujā // jrt_818 //
hāsāś śmaśānadevīnāṃ sūhabhaṭṭaṃ pratīva tam /
pratisthānaṃ vimānāni pretānām adyutaṃs tadā // jrt_819 //
mlecchair upadrutāṃ kṣoṇīm akṣīṇakaruṇo nṛpaḥ /
udahārṣīt kramād evaṃ dānavair iva keśavaḥ // jrt_820 //
ucchṛṅgān sa nayan bhaṅgaṃ nimnān āpūrayan nṛpaḥ /
svakīrtibījavāpārtham anudghātāṃ mahīṃ vyadhāt // jrt_821 //
bhūpateḥ paradāreṣu niṣkautukamayaṃ vratam /
abhajyata paraṃ tasya paraśrīparirambhaṇe // jrt_822 //
samyagdaśabalenātha sarvajñena mahībhujā /
saugatas tilakācāryo mahattamapade kṛtaḥ // jrt_823 //
saśivabhaṭṭas tilakas sa siṃhagaṇanāpatiḥ /
sopanāny abhavaṃs te ca padārohe dvijanmanām // jrt_824 //
medinyākhaṇḍalasyāsīt pikasyeva rasaśriyā /
akhaṇḍaṃ rasapāṇḍityaṃ brahmakuṇḍalasevayā // jrt_825 //
karpūrabhaṭṭo yaś śrīmān prāṇirakṣo mahībhujaḥ /
guṇināṃ śaraṇaṃ cakre svaguṇais surabhiṃ sabhām // jrt_826 //
pūrvābdagrahasañcārād uttarābdagrahasthitim /
ruyyabhaṭṭo vidann āsīd vinaiva gaṇitaśramam // jrt_827 //
śrīrāmānandapādānāṃ bhāṣyavyākhyākṣaṇekṣaṇe /
vīkṣate śāradā kṣoṇīm eva sambhrāntamānasā // jrt_828 //
gāndhārasindhumadrādibhūbhujas tasya bhūbhujaḥ /
grāmyā ivābhavann ājñākāriṇo jitavairiṇaḥ // jrt_829 //
yuddhe jitaṃ tato baddhaṃ khuẖkhurendreṇa bhūpatiḥ /
māladevaṃ madrarājam ājñayā niramocayat // jrt_830 //
rājā rājapurīrājaṃ nayajñas svapadātibhiḥ / kṣaṇād bhrūbhaṅgamātreṇa raṇasūham aloṭhayat // jrt_831 //
udabhāṇḍapurādhīśaṃ sindhurājopabṛṃhitam /
sa kandukam ivotthāpya muhur muhur apātayat // jrt_832 //
bhoṭṭabhūmau mahīndreṇa goggadeśe kadācana /
bāṇā gaurakharāsreṇa guṇair lokāś ca rañjitāḥ // jrt_833 //
samijjite śayādeśe krūrādeśo mahīpatiḥ /
suvarṇabuddhapratimāṃ yavanebhyo rarakṣa saḥ // jrt_834 //
kaṣākaraṃ kaṣaṃs tasya nikaṣo bhauṭṭatejasām /
aprakāśāṃ pratāpo 'tha malūtanagarīṃ vyadhāt // jrt_835 //
kevalaṃ hṛdayaṃ śūnyaṃ bhauṭṭānāṃ nābhavat tadā /
bhūmipālabhayāveśāt kośo 'pi cirasañcitaḥ // jrt_836 //
prakṛtīnāṃ dadad rājā śeṣopyāyau yathocitam /
pratyavekṣām akārṣīt sa śālinām iva kārṣakaḥ // jrt_837 //
nāsahiṣṭeva taccāpaṃ tulāṃ śārṅgapinākayoḥ /
dūrakāryārthasādhinyā dhanuṣmattā bhruvaḥ punaḥ // jrt_838 //
astaṃ yas tamasāṃ kulāni balato netuṃ sadā vāñchati kṣīṇaṃ taṃ vasunābhipūrya śaśinaṃ saṃvardhayaty añjasā /
kāśyapyām avakāśamātraghaṭanāṃ śākhāmukhai rundhato vṛkṣān vṛṣṭibharaiś ca yo 'sya katamo bhānos tulām arhati // jrt_839 //
laddarājasutaṃ rājā nosrataṃ yam avardhayat /
ahṛtadraviṇaṃ taṃ "sa drohī"ti niravāsayat // jrt_840 //
makkadeśāgato jātu pustakāḍambaraṃ vahan /
sadaulanāmā yavano rājendraṃ tam upāgamat // jrt_841 //
guṇān vikatthamānaṃ taṃ guṇirāgī nareśvaraḥ /
upāgacchat pratidinaṃ darśanāyetaro yathā // jrt_842 //
sa tasya paṭahasyeva rājāpaśyat kramād asau /
antassāravihīnatvaṃ parīkṣāyāṃ vicakṣaṇaḥ // jrt_843 //
mlecchamaskariṇi kṣoṇiprāṇeśo nirguṇe 'pi saḥ /
premāṇaṃ nāmucat putre piteva karuṇārṇavaḥ // jrt_844 //
pradoṣasyeva tamasāṃ durghanasyeva vidyutām /
doṣāṇāṃ bahutā tasya prajās samudavejayat // jrt_845 //
tasminn avasare kaścid yogirājo jitendriyaḥ /
nyavikṣatonnate stambhe yogābhyāsasya siddhaye // jrt_846 //
stambhopari navāhāni nirāhāram apaśyataḥ /
tasyāśiṣaiva mahiṣī rājñaḥ putram ajījanat // jrt_847 //
tapasyatas tathā tasya tatra tan navamaṃ dinam /
rājñas tv anavamaṃ putrajanmakālamahotsavaḥ // jrt_848 //
[ps-jrt 116]
hemantānte patati tuhinaṃ phālguṇe valgu valgad dīpasyāpi sphurati sutarāṃ śāntikāle 'tidāhaḥ /
śaityodreko vahati vahati grīṣmakāle tuṣāraṃ vastu prāyaḥ prathayati nijaṃ dharmam āyāti nāśe // jrt_b.1122 //
tapaẖkavacam aspṛṣṭvā tam adho mārgaṇair gatam /
prahartur iva nirdeṣṭuṃ bhaviṣyantīṃ tathā gatim // jrt_b.1123 //
rājamānyaṃ tam ālokya kupyantaṃ śāntamānasaḥ /
nirṇayād acalad varṇī nayān na tu bhayodayāt // jrt_b.1124 //
sa stambhān na mahādhairyād avārohan mahāmanāḥ /
naivārohaj jagaddṛṣṭiṃ sadyo dyām api yogavit // jrt_b.1125 //
"atithiṃ yogapathikaṃ mā vadhīr mām" iti bruvan / mlecchamaskariṇā varṇī khaḍgaghātair acūrṇyata // jrt_b.1126 //
atyarthadarśanadveṣān madirāmadamohitaḥ /
sa mlecchasahito yogirājaṃ tam avadhīc charaiḥ // jrt_849 //
santaptair malinais sthūlair janānāṃ tadvilokanāt /
bhūtale patitaṃ vāṣpair apavādaiś ca rājani // jrt_850 //
pṛthvīnātho 'tha tac chrutvā śuddhyartham iva magnavān /
bhīhrīśokakrudhāścaryakṛtyacintārṇaveṣu saḥ // jrt_851 //
prathamodbhūtaputre 'pi tasminn ahni mahībhujā /
nāsnāyi nābhyavāhāri vyavāhāri na nākathi // jrt_852 //
anyedyur bhūpatiḥ pṛṣṭasmṛtijñagurukovidaḥ /
hantur daṇḍaṃ vadhaṃ śṛṇvan karuṇāyantrito 'bhavat // jrt_853 //
pratīpaṃ kharam āropya pratihaṭṭaṃ paribhramam /
naramūtrābhiṣiktasya kūrcasya parikartanam // jrt_854 //
ṣṭhīvanaṃ sarvalokānāṃ pretāntrair bāhubandhanam /
jīvanmaraṇam ādikṣad daṇḍaṃ tasya kṛśāyateḥ // jrt_855 //
rājani mlānihīnāni diksaugandhyavahāni ca /
apatan nākapuṣpāṇi paurāśīrvacanāni ca // jrt_856 //
madrarājaduhitros sa caturas tanayān nṛpaḥ /
yathā daśaratho rājā janakān tān ajījanat // jrt_857 //
jyāyān ādhamakhānas sa hājyakhānas tathā paraḥ /
khāno jassarathaẖ khāno baharāmaś ca sañjñitaḥ // jrt_858 //
[ps-jrt 117]
hindavas sūhabhaṭṭena balād ye pīḍitā bhṛśam /
paradeśaṃ gatās te tu bibhrato veṣakalpanām // jrt_b.1137 //
nijācāre ratā nityaṃ tadācāradviṣo hṛdā /
svam ācāram anuṣṭhātuṃ preritāś ca dvijair balāt // jrt_b.1138 //
dāritās svatrāṇabhayād utkocārpaṇatatparāḥ / rakṣitā bhūmipālena tadupadravavāraṇāt // jrt_b.1139 //
kṣīrārṇavasya mathanāt paratas sudhādiratnāni tāny anupabhoganirarthakāni /
yo nītavān saphalatāṃ kila pātradānāt stutyas sa mandaragirir girirājavarge // jrt_859 //
nadīr avaṭapātena bhuvaś cāmbu vināphalāḥ /
saṃyogāt saphalīkṛtya yaśaś citram ajījanat // jrt_860 //
rājñotpalapurakṣoṇau kulyāṃ prāpayya vapriṇīm /
tayor nirarthakatvena dūṣaṇāvinivāritā // jrt_861 //
nandaśailamarau kulyām avatārya mahīpatiḥ /
asmārayac cakradharaṃ sāgarāntar nivāsinam // jrt_862 //
karālambas satāṃ bibhrad akarālaṃ sitaṃ yaśaḥ /
kulyayākārayad deśaṃ karālākhyaṃ stuteḥ padam // jrt_863 //
sāgrahārā dvijā yatra sāgrahārāś ca yoṣitaḥ /
sātha jainapurī rājñā karāle niramīyata // jrt_864 //
avantipurabhūmau ca kāntodantena bhūbhujā /
kulyāvatāritātulyā śālisampattiśālinī // jrt_865 //
girimārgeṇa gaṅgāyā mānasaṃ prāpite jale /
kiṃ pūtaṃ mānasenedam amunā kim u mānasam // jrt_866 //
vyaḍambayat svamūrtiṃ yā mānasapratibimbitām /
vidhāya tattaṭe tena nagarī saphalāyitā // jrt_867 //
[ps-jrt 118]
śrīsvayasya yam ānetuṃ prajñā na sphuṭam asphurat /
śrīsekandaraśāho 'pi kuṇṭhotkaṇṭho 'bhavattarām // jrt_b.1149 //
śrījainollābhadenas tam ānīya paharaṃ nadam /
prāsiñcad viṃśatikrośāñ chrīmān svayapure marum // jrt_b.1150 //
durbhikṣavyāptacittānāṃ viśrāntijananān nṛṇām / viśrāntisañjñayā kulyā prasiddhābhūt pade pade // jrt_b.1151 //
śrīmān suyyapurāt pārevitastaṃ dharaṇer nṛpaḥ /
saṃyojya paharaṃ tāpavyāpadaṃ sa nyavārayat // jrt_868 //
ā pradyumnagiriprāntād amareśapurāvadhi /
maṭhāgrahārahaṭṭāḍhyāṃ sa jainanagarīṃ vyadhāt // jrt_869 //
svargaṃ jetum ivodasthād unnatair aśmaveśmabhiḥ /
saṅkrāntā jainagaṅgāyāṃ phaṇilokasya yāgamat // jrt_870 //
jainagaṅgāṃ raṇasvāmiprāsādaṃ prāpitāṃ kṛtī /
vyasismarat smerayaśā haripādakutūhalam // jrt_871 //
pāresuyyapuraṃ jainagirisañjñāṃ purīṃ vyadhāt /
kailāsācalatulyeva prāsādair abhibhūṣitā // jrt_872 //
siddhakṣetre sureśvaryāṃ prasiddho vilasadyaśāḥ /
rājadhānīṃ niṣiddhārir vyadhāt siddhipurīm asau // jrt_873 //
prāsādaśikhare rājā mārtaṇḍāmaranāthayoḥ /
rājadhānyau vyadhāt saudhadhautadūranabhastale // jrt_874 //
subhikṣaṃ suyyarājena pūrvam aṅkuritaṃ kila /
tataḥ prabhṛty atīteṣu bahuṣv api ca rājasu // jrt_875 //
prajānām alpapuṇyatvān nāvardhata manāg api /
tapobalāt pallavitaṃ puṣpitaṃ phalitaṃ tathā // jrt_876 //
śrījainollābhadīnena yugapat tad vyadhīyata /
tapasām atiśuddhatvāt kim iva jñāpakaṃ param // jrt_877 //
pūrvapuṇyakṣaye rājyāt patanty anye mahīkṣitaḥ /
tasya janmāntare rājyaprāptyai rājyam abhūt prabhoḥ // jrt_878 //
sa nadīmātṛkāẖ kṛtvā dharaṇīr devamātṛkāḥ /
agrahārān anu kṣmāpo dvijebhyo yad adāt sadā // jrt_879 //
varāhakṣetranagaravijayeśānakādiṣu /
yavanebhyo 'grahārān sa savihārān svayaṃ dadau // jrt_880 //
vijayakṣetravārāhakṣetraśūrapurādiṣu /
sattradānena sa trāsam api gotrabhido vyadhāt // jrt_881 //
bhūmivikrayabhūrjādi kṛtacihnaṃ mahībhujā /
nihnavaprāgabhāvāya dharmādhikaraṇaṃ kṛtam // jrt_882 //
yo jayāpīḍadevena prāpto nāgaprasādataḥ /
sa daṇḍam iva tasyādāt tāmraṃ tāmrākaro giriḥ // jrt_883 //
maṇīn khanibhyaś cālabhyāṃs tadrājye bhūr ajījanat /
ye jainamaṇayaẖ khyātāḥ padmarāgamadacchidaḥ // jrt_884 //
saritāṃ saikate nītasikatābhramadaṃ tadā /
kāñcanaṃ kāñcana cchāyāṃ bibhral lokair acīyata // jrt_885 //
"saritsuvarṇāt ṣaṣṭhāṃśo grāhyo bhāvibhir īśvaraiḥ" /
tāmrapaṭṭe 'likhad yācñāvākyam evaṃ nareśvaraḥ // jrt_886 //
nagarādhikṛtaẖ kācaḍāmaro dustare pathi /
krośamātraṃ vyadhāt setuṃ nagarāntaś śilāmayam // jrt_887 //
nātmaiva setudānena tena paṅkāt samuddhṛtaḥ /
sakalo 'pi jano madhyenagaraṃ puṇyaśālinā // jrt_888 //
viṣaye viṣaye cakre śiryabhaṭṭo maṭhān pṛthūn /
anye 'pi sacivā rājño dharmaśālā bahūr vyadhuḥ // jrt_889 //
padmākarasya mathanāya gajādhirājāv abhyudyatau satatam eva tadambudṛptau /
tāvat karākari rasād iha cātimattau kṛtvā kṣaṇād agamatāṃ svayam eva nāśam // jrt_890 //
masodaśūrau dhātreyau bhūpater ekagotrajau /
dvau randhrānveṣiṇāv āstām anyo'nyavibhavāsahau // jrt_891 //
rājñā tau vāritakrodhau snehadākṣiṇyaśālinā /
hatvānyataram utpiñjasajjāv abhavatāṃ ciram // jrt_892 //
kadācid bhūpater agre spṛṣṭaś śūreṇa vākcharaiḥ /
masodaṭhakkuraś śastrasannyāsaṃ samakārayat // jrt_893 //
nyastaśastras sa rajanau gacchan mitaparicchadaḥ /
randhraṃ labdhvātha śūreṇa masodaṣ ṭhakkuro hataḥ // jrt_894 //
vinnādyaiṣ ṭhakkurais tasya bhrātṛbhiẖ khyātapauruṣaiḥ /
hantum abhyarthitaś śūro bhūpateḥ premaśālinaḥ // jrt_895 //
śūre sānucare vinnaṭhakkureṇa hate sati /
prasādam agamat kīrtiṣ ṭhakkurāṇāṃ ca dhīs tadā // jrt_896 //
tathā sa yogināṃ mānam adād bhūlokavāsavaḥ /
teṣām agre yathā madrarājādyair laḍitaṃ śvavat // jrt_897 //
sa dadad yogināṃ bhogaṃ yāgaṃ tebhyo 'grahīn nṛpaḥ /
bhayaṃ dadad arātibhyo dadhāv abhayam apy aho // jrt_898 //
mudrākarparakanthādi vārayan yogināṃ nṛpaḥ /
kuṇḍalaṃ hemapātrāṇi dukūlam api dattavān // jrt_899 //
chittvā parvatapakṣatīr api navāḥ pheṇena hatvāpy ahiṃ kṛtvā yajñaśataṃ trilokavijayī kīrtyā na tṛptiṃ gataḥ /
indraḥ pītasitāsitāruṇaharidvarṇaṃ vidhatte dhanurjyotir dhūmasamīranīraghaṭanāmātre 'py asāre ghane // jrt_900 //
bhūtānāṃ bhāvināṃ vāpi yad aśakyaṃ mahībhujām /
tad iṣṭasāhaso rājā kīrtaye kartum iṣṭavān // jrt_901 //
kartavyaṃ sāhasaṃ yad yad ucitaṃ yad ayaṃ nṛpaḥ /
kālasyānavadhitvāc ca vipulatvena ca kṣiteḥ // jrt_902 //
tat tat sambhāvya sādhyaṃ sa bhāvibhir medinīśvaraiḥ /
dūrād abdhim ivāyāto ratneṣv adhikadīptiṣu // jrt_903 //
sāhaseṣv ekam ādātum api prāpa na niścayam /
upacārair daridrāṇāṃ saṃbhavodāramānasaḥ // jrt_904 //
na toṣitaś śrutai rājñām atītānāṃ ca sāhase /
agamyeṣv api bhūpālaś śaileṣu ca sarassu ca // jrt_905 //
śabdeṣv artheṣv iva kavis tatas samacaran nṛpaḥ /
vaṇijām iva vākyāni vyavahārasamutsukaḥ // jrt_906 //
rājā nīlapurāṇādīn paṇḍitebhyas tato 'śṛṇot /
cintāntarāṇi santyajya sāhasaikasamutsukaḥ // jrt_907 //
kadācid dharaṇīpālaś ciram evam acintayat /
"dehasyeva trilokasya mukhavat kṣitimaṇḍalam // jrt_908 //
pradhānaṃ tatra kaśmīramaṇḍalaṃ nayanaṃ yathā /
śailarājaśikhāḥ pakṣmatulāṃ yatra vahanti tāḥ // jrt_909 //
tārāmaṇḍalavat tatra mahāpadmasarovaraḥ / 910ab /
[ps-jrt 119] śaśvad udbhramito yatra mainākānveṣaṇodyataḥ // jrt_b.1194cd //
pratibimbaphalād bhāti jāne himagirīśvaraḥ / samudrasadṛśe yatra pratibimbacchalād raveḥ // jrt_b.1195 //
antaẖ kṛtāspado dīpto lakṣyate vaḍavānalaḥ / jrt_b.1196ab /
mahāpadmāspadaṃ tatra jyotirmaṇḍalasodaram // 910cd //
tad āpūrya kathañcic cet kiyanmātram api kramāt /
nirmāṇaṃ śakyate kartuṃ tadā rājyaphalodayaḥ // jrt_911 //
agādhasalilacchannakrośāṣṭāviṃśatipramaḥ /
sarorājas sa hi mahān āśayo mahatām api" // jrt_912 //
vicintyeti sa visraṣṭuṃ tatropāyaṃ sarovare /
nāvāsya gatavān madhyaṃ yogīvātmānam ātmanā // jrt_913 //
sadaivoddhatakallolaṃ mahāpadmasaro mahat /
nāgāhanta nṛpāḥ pūrve taraṇībhaṅgaśaṅkinaḥ // jrt_914 //
tapaḥprabhāvād dhairyād vā kāryagauravato 'pi vā /
sthalavat salile tatra sa rājānvasarat sukham // jrt_915 //
yac cetasā cirataraṃ paricintyamānaṃ cintāmaṇiẖ kila dadāti tad eva nānyat /
cittasya cāpi yad agocaratām upaiti tat tu prayacchatitarāṃ vata buddhiratnam // jrt_916 //
tasya hi kṣitipālasya nirālambamates sataḥ /
sarasas sthalatāṃ kartum upāyaḥ pratyabhād ayam // jrt_917 //
"śilāpūrṇapravahaṇair upary upari pātitaiḥ /
śailaśṛṅgair ivāmbhodhim etad āpūrayāmy aham // jrt_918 //
kṛtābhir lohanaddhābhiḥ paṭṭībhir devadāruṇaḥ /
na klidyante tatas toye śilāpravahaṇādibhiḥ" // jrt_919 //
tataḥ pratyāgato rājā vṛddhān ābaddhakautukaḥ /
abhyagāc charaṇaṃ tatra te cainaṃ nṛpam abhyadhuḥ // jrt_920 //
"dvārikeva śubhā tasya purī sandhimatī kila /
sudarśanena cakreṇa manujānāṃ samāśritā // jrt_921 //
nagaryā devatā tasya mahāpadmaḥ phaṇīśvaraḥ /
tvam ivaitāṃś caturvarṇān putravat paryapālayat // jrt_922 //
kalikālabalāt tatra durācāraniṣeviṇaḥ /
janās taddeśavāstavyāḥ prāpur vṛddhiṃ dinād dinam // jrt_923 //
atha karmānusāreṇa viparyāsānubandhataḥ /
krodhaṃ nāgapatir yāto dūṣaṇād iva sajjanaḥ // jrt_924 //
anujjhitanijācāraṃ kumbhakāraṃ sa kañcana /
svapne 'vadad "durācārān paurān majjayitāsmy aham" // jrt_925 //
"nāgaḥ prajādurācārāt prajā vroḍayatī" ti tam /
prātar vadantam ahasan paurāḥ paśum ivākhilāḥ // jrt_926 //
[ps-jrt 120]
tadāstike kumbhakāre gate tasmāt purād drutam /
nāgendro jalapūreṇa sarvam avroḍayat puram // jrt_b.1213 //
yāvat paurāḥ purāc celus te sarve hariṇā iva / tāvad evāgram ākrāmad dāvāgnir iva tajjalam // jrt_b.1214 //
phaṇāśatollasadvāridhārāśabdabhayaṅkaraḥ /
nāgarājo 'tha nagarīṃ vairīvāveṣṭayaj jalaiḥ // jrt_927 //
mantrān paṭhatsu vipreṣu 10janeṣu praṇamatsv atha /
rudatsv api ca bāleṣu nāsyābhūd yamavad dayā // jrt_928 //
bhayād bāleṣu putreṣu kaṇṭhalagneṣu yoṣitaḥ /
vāṣpamuktāphalaiś cakruḥ pūjāṃ phaṇipater iva // jrt_929 //
pādād aṅkaṃ tataẖ kaṇṭhaṃ tatas skandhaṃ tataś śiraḥ /
prāṇā iva sutā jagmur mātṝṇāṃ bhayavihvalāḥ // jrt_930 //
sarvāṇy aṅgāni nārīṇāṃ śṛṅgārīvānurāgavān /
kampamānāni lolas sa jalapūras samaspṛśat // jrt_931 //
hrasvaṃ dīrghaṃ ca sūkṣmaṃ ca sthūlaṃ cāṇu mahat tathā /
andhakāra ivācchādya jalapūro vyajṛmbhata // jrt_932 //
agādhe salile tasmin khalasparśāsahas tataḥ /
phaṇirājas sthitiṃ cakre vipine sajjano yathā // jrt_933 //
kāliyas sa hi nāgendraḥ padākrānto muradviṣā /
śirasy utpannapadmatvān mahāpadmābhidhāṃ gataḥ // jrt_934 //
naṣṭān yojayituṃ bhūyaẖ kaśmīrān icchato hareḥ /
avatāras tvam etat te sidhyaty eva cikīrṣitam" // jrt_935 //
rājā śrutveti sa svapne kṣaṇam evam acintayat /
"evaṃvidhāni kāryāṇi sidhyeyuẖ katham anyathā // jrt_936 //
prajācāraviparyāsān nākṣamiṣṭa puraṃ phaṇī /
nāniṣṭaṃ sahate 'lpo 'pi tādṛśas tu mahān katham // jrt_937 //
nāgarājocitaṃ chattrasagotram aham atra tu /
sthalamātraṃ yaśoratnaghaṭikārabhyam ārabhe // jrt_938 //
ullolasaraso madhye vartamāne mahāsthale /
pavitre vijane cātra siddhiṃ yāsyanti sādhakāḥ" // jrt_939 //
cintayitveti bhūpālaś śilāpravahaṇair dṛḍhaiḥ /
ullolasaraso madhyam apy agādham apūrayat // jrt_940 //
sarasas tu tatas tasya sthalībhūte 'tha bhūpatiḥ /
madhyadeśe mahārājo jainalaṅkāṃ vinirmame // jrt_941 //
ante tasyaiva saraso rākṣasendraprasādataḥ /
jayāpīḍamahīpālas sthalabhāvam adāpayat // jrt_942 //
hemante bisaśṛṅgāṭakavukoddharaṇādinā /
śrījayāpīḍakoṭṭasya jñāyate 'gādhavartitā // jrt_943 //
ullolasyāntabhāgeṣu suyyākuṇḍalakādayaḥ /
dṛśyante bahavo grāmā viśālasadanāṅkitāḥ // jrt_944 //
girayo 'pi nimajjanti yatra tatra tu sa vyadhāt /
jainalaṅkāṃ mahāṭaṅkāṃ taṃ nidhāyādhikāriṇam // jrt_945 //
ruyyabhāṇḍapatiṃ śilpakauśalābhyullasanmatim /
rājadhānīmahādvāraṃ naṣṭaṃ yo 'yojayat punaḥ // jrt_946 //
himācalaśikhādarpacchedaprāsādameduram /
kramarājye sphuradrājyas suratrāṇapuraṃ vyadhāt // jrt_947 //
jainakoṭṭaṃ ghaṭṭitārir aṭṭaśāli samantataḥ /
nṛtyatpaṭṭapatākāntakāntaṃ rājā vinirmame // jrt_948 //
jīrṇoddhāreṣu sarveṣu nirmāṇeṣu naveṣu ca /
ājñā rājño babhau hetū ruyyabhāṇḍapateś ca dhīḥ // jrt_949 //
mahāpadmasarastīre jainopapadaśālinaḥ /
puramaṇḍapikāghoṣāṃs tathā śrījainakuṇḍalam /
sa jainapattanaṃ cāpi vidadhe dharaṇīpatiḥ // jrt_950 //

kāruṇyāt kīrtilobhāc ca svayam evātha bhūpatiḥ /
vāmaparśve girau vāri visraṣṭuṃ ciram abhramat // jrt_b.1232 //
dṛṣṭvā nissalilaṃ śailaṃ ledaryānayanotsukaḥ /
aśrauṣīc chāstravṛddhebhyas tanmūlam amareśvaram // jrt_b.1233 //
nirvighnaṃ kāryasiddhyarthaṃ prasādayitum īśvaram /
ārurohāmareśādrim abhimānam ivātha saḥ // jrt_b.1234 //
te latābhya iva mlecchā nāgebhyaś śaṅkayākulāḥ /
nānyo'yam iva saṃlāpaṃ tatra svaka iva vyadhuḥ // jrt_b.1235 //
tvagroginām iva svasthās turuṣkāṇāṃ vanasthitāḥ /
nāgā darśanam apy antar nāsahanta kadācana // jrt_b.1236 //
dhairyeṇopadruto rājā śuśruvān nāsahiṣṭa tān /
bālo 'gnikaṇavipluṣṭaḥ padmarāgam ivāmalam // jrt_b.1237 //
kapīnām iva baddhānāṃ bhītānām api ca dhruvam /
mlecchānāṃ ca durācāracāpalyaṃ vinyavartata // jrt_b.1238 //
yad udgarjadbhir udyadbhis savidyudbhir ghanair ghanaiḥ /
kopenevābhavat teṣu tataẖ kālamukhaṃ nabhaḥ // jrt_b.1239 //
kātareṣv iva saṅgrāmād gires tūrṇapalāyiṣu /
mleccheṣu karakāvarṣair naṣṭadhairyeṣu tatkṣaṇam // jrt_b.1240 //
mānād iva kulīno 'tha bhaktyā dhairyād avicyutaḥ /
avarūḍho na śailendrāt kaśmīrendraẖ kathañcana // jrt_b.1241 //
māntrikeṣv iva megheṣu garjatsu yavanoragaiḥ /
tyakto nidhir iva kṣmāpo devo nāgair aśaṃsyata // jrt_b.1242 //
"nivṛtyatām ito deva kāryasiddhir bhaviṣyati /
pūjopakaraṇaṃ śambhoḥ prāptam eva visṛjyatām" // jrt_b.1243 //
svapne divyākṛteḥ puṃsaś śrutveti kṣitināyakaḥ /
siddhakāryas tataḥ prātaẖ kaśmīrāntaram āviśat // jrt_b.1244 //
"ledarīṃ girimārgeṇāpaya mārtāṇḍapattanam" /
iti rājā samādikṣad dhārmikaṃ śiryabhaṭṭakam // jrt_b.1245 //
dayālutvāt praśastatvān nirlobhatvān mahībhujā /
niyuktas sa nadīkṛṣṭāv alagad bhaṭṭaśiryakaḥ // jrt_b.1246 //
so 'vyāhatājñas sarvatra lokālīpatibhis tataḥ /
lokam ānāyya śailendraṃ saritaḥ padavīṃ vyadhāt // jrt_b.1247 //
avaṭeṣu śilābandhaṃ nimneṣu grāvapūraṇam /
khanīṣu kuṭilaṃ mārgaṃ tasyās sa sarito vyadhāt // jrt_b.1248 //
taṭasthān poṣayanty uccaiḥ purastācchākhinas sarit /
sā tu rājasabhevātha rabhasād udapūrayat // jrt_b.1249 //
prajñeva viduṣas sthitvā ciraṃ pratipadaṃ sarit /
lolīkṛtataraṅgabhrūḥ prātiṣṭhata śanaiś śanaiḥ // jrt_b.1250 //
rājñas tapaḥprabhāveṇa bhaṭṭaśiryanayena ca /
prajānām api bhāgyena nāsyā vighno 'bhavat kvacit // jrt_b.1251 //
sā bhajantī giriṃ kvāpi tyajantī dūrataẖ kvacit /
vaprāt pararatevābhūt saśabdakalahā sarit // jrt_b.1252 //
navasya bhūmipālasya cittavṛttir ivāmbhasā /
avaṭo dakṣiṇe nadyā vāme 'drir vikaṭopalaḥ /
puras tuṅgā ca dīrghā ca śileti kvāpy adṛśyata // jrt_b.1253 //
sthūlena gaṇḍaśailena purato ruddhapaddhatiḥ /
na tasthau na yayau kulyā kāminīva vimānitā // jrt_b.1254 //
rājñā svayam athāpy atra gaṇḍaśaile vidārite /
sarit tīrṇapratijñena gacchantī kramate sma sā // jrt_b.1255 //
nadyā vyākraṣṭum iṣṭāyāś śilayā mārgarodhane /
mihirākhyo nṛpaẖ krodhāt strīlakṣāṇi jaghāna saḥ // jrt_b.1256 //
śrījainollābhadīnas tu sarito mārgarodhinīm /
dārayitvā śilāṃ śastrair janatās samajīvayat // jrt_b.1257 //
girīśamukuṭabhraṣṭāṃ gaṅgām iva bhagīrathaḥ /
ledarīm abdhivistīrṇāṃ mārtāṇḍakṣmām avāpayat // jrt_b.1258 //
mekhaleva gires tasya rājñaẖ kīrtir ivāmalā /
bhūmer muktālatevāsau sarit param aśobhata // jrt_b.1259 //
"samīpastho 'pi mārtāṇḍo na māṃ śoṣayituṃ kṣamaḥ" /
itīva taraloddāmā ninādam akarot sarit // jrt_b.1260 //
ekaś śrījayanollābhadīno dharmaparo nṛpaḥ /
saritpravāhakapaṭād iti rekhāṃ vidhir vyadhāt // jrt_b.1261 //
brahmacaryopataptānāṃ strīsaṅgād iva bhūruhām /
sekāt saritkṛtāt tatra kim apy udabhavat sukham // jrt_b.1262 //
darśitā vartanābhis sā gacchantī subhagaṃ śanaiḥ /
sarit saphenahasitā mārtāṇḍam ahasattarām // jrt_b.1263 //
sūryo hāripravāhāyāṃ sariti pratibimbitaḥ /
mūrtas sannihito jñātaẖ kalāv api ciraṃ janaiḥ // jrt_b.1264 //
nanu dīnān pālayantī nadān abhimukhī satī /
sarit prasiddhim agamaj jainadharmanadīti sā // jrt_b.1265 //
sāndraṃ pradoṣajanitaṃ timiraṃ nivārya viśvaprakāśanaparasya divākarasya /
āyāti maṇḍalatalaṃ svayam eva tejaḥ śreṣṭhauṣadhīśa ṛṇam āstatarāṃ ciraṃ yat // jrt_b.1266 //
tripañcāṅgamite varṣavṛnde yāte kaleẖ kila /
atharvakauśalād droṇo raṇaṃ kurubalair vyadhāt // jrt_b.1267 //
kurubhir nihate droṇe tadātharvā nirāśrayaḥ /
śaraṇīkṛtavān vedaẖ karṇāṭān paṭucetanān // jrt_b.1268 //
śāstreṣv atharvavedasya māhātmyaṃ paripaśyatām /
kāśmīrikāṇāṃ tatprāptyai ciram āsīn manorathaḥ // jrt_b.1269 //
kāle 'tha vipule yāte sūhabhaṭṭabhayākulaḥ /
yuddhabhaṭṭābhidho mānī deśāntaram agād guṇī // jrt_b.1270 //
yajuṣaḥ paṭhanāt prītaiẖ karṇāṭais so 'tha pāṭhitaḥ /
sarahasyam atharvāṇaṃ nijāṃ pratyāgato bhuvam // jrt_b.1271 //
śrījainollābhadīnasya guṇino guṇarāgiṇaḥ /
upadīkṛtya taṃ vedaṃ parāṃ tuṣṭim ajījanat // jrt_b.1272 //
dattasvakīyavastrānnaś śiryabhaṭṭo 'tha dharmavit /
tenaivātharvavedaṃ taṃ dvijaputrān apāṭhayat // jrt_b.1273 //
sā dharmiṣṭhā śālāsya śiryabhaṭṭasya dhīmataḥ /
karṇāṭāṇām api param agamat spṛhaṇīyatām // jrt_b.1274 //
snigdhā vidyuc chravaṇamadhuraṃ garjitaṃ vṛṣṭir iṣṭā chāyā bhāsvatklamabharaharī māruto mandamandaḥ /
varṣākālaṃ vidhir anudinaṃ vardhayan svair guṇaughair grīṣmārtāsu prathayati dayādakṣiṇatvaṃ prajāsu // jrt_b.1275 //
daśāvidhurabhāvena vipakṣasya balena vā /
dānasaṃskāramānādāv anurūpe parāṅmukhaḥ // jrt_b.1276 //
yasminn ādhamakhānākhye jyeṣṭhe putre 'pi bhūpatiḥ /
aprasanno vidagdhatvahīnais sambhāvitaś ciram // jrt_b.1277 //
hājyakhānādiputrebhyo viśeṣād vihitādaraḥ /
vibhāsitas sa rājñāpi tilako madhunā yathā // jrt_b.1278 //
ādau pādatale santaṃ karālambaṃ tataẖ kṛtam /
yaṃ darśanāntare ca drāg uttamāṅgopari sthitam // jrt_b.1279 //
avardhayat kramād eva kalānāṃ nidhim īśvaraḥ /
mallādaryāvakhānas sa sarvatrādhikṛtaẖ kṛtaḥ // jrt_b.1280 //
samo vaiśravaṇasyāsīd bhaṭṭavaiśravaṇo guṇaiḥ / īśvarasya prasādena rājabhir yad avartsyata // jrt_b.1281 //
bhūpateẖ komalakarā manojñācaraṇāñcitā /
abhirāmamahodantā karuṇā vallabhābhavat // jrt_951 //
anighnan karuṇānighno narendro ḍombataskarān /
bandhayan nigaḍair gāḍhaṃ mṛtkarmākārayat sadā // jrt_952 //
nirdiśan yaśasā śubhrā diśo nṛpatir ādiśat /
avadhaṃ khagamatsyānām anekeṣu sarassu saḥ // jrt_953 //
atha jātu hṛtāṃ caurair gāṃ parijñāya kañcana /
krandantaṃ bhūmipaḥ pṛcchaṃs caurāṃś cāthāpy aḍhaukayat // jrt_954 //
vayolakṣaṇasaṃvādaṃ vinā gor bhugnaśṛṅgatām /
sabhākṣobheṇa hetuṃ sa satyavāg brāhmaṇo 'bravīt // jrt_955 //
"tilakādivad evāsyās sahajā bhugnaśṛṅgatā" /
rājñā pṛṣṭe vadaty evaṃ caure mūkā sabhābhavat // jrt_956 //
parīkṣārthaṃ timisvede rājñā gośṛṅgayoẖ kṛte /
kuṭilatvaṃ vyapaiti sma prāk caurasyātha śṛṅgayoḥ // jrt_957 //
evaṃ buddhiprakarṣeṇa vyavahāravimarśataḥ /
amātyaparṣado harṣacittotkarṣam ajījanat // jrt_958 //
prāḍvivākaẖ kṣamābuddhir yuktadaṇḍatvarañjakaḥ /
rājño 'vahat prajābhāraṃ gaṇanāpatigaurakaḥ // jrt_959 //
yair dattam upakāritvād utkocadraviṇaṃ svayam /
kālāntare kṛtaghneṣu teṣv evāsthānamaṇḍape // jrt_960 //
prakāśayatsu taddānaṃ kupitena mahībhujā /
maulāno malla esākas tebhyas tat pratidāpitaḥ // jrt_961 //
ādau pādatale tiṣṭhan karālambīkṛtas tataḥ /
atha cakṣuṣyatāṃ gacchann uttamāṅgordhvavartitām // jrt_962 //
krīto daryāvakhāno 'tha kṛtajñeneśvareṇa saḥ /
kalānidhir himaruciẖ kaumudīṃ hi tato vahan // jrt_963 //
dinapatir na rasātalagaṃ tamaś śamayituṃ yatate yad avekṣya saḥ /
ativaladruci kālaghanāvṛter harati tatpratibimbam aho jagat // jrt_964 //
rājā bhūbhārakhinno 'pi khaḍgadhārādhvago 'pi san /
svadattaṃ vibhavaṃ yasya dṛṣṭvā viśrāmam āptavān // jrt_965 //
astaṃ mahmadakhānas sa kalānidhir athāgamat /
atyantaramaṇīyānāṃ sucirasthāyitā kutaḥ // jrt_966 //
pratyabdaṃ pratihāryādyair yo vyadhāt prītim arthinām /
satyavrato divam agān mahimaśrīs sa ṭhakkuraḥ // jrt_967 //
tadgotrajebhyas sa kilāgūḍhaṃ tasya vadhaṃ vyadhāt /
yo dūtyacchalato rājñā svadeśān niravāsyata // jrt_968 //
rājñas saindhavaśulkādisthāne sondhyābhidhe pure /
pratyāgatas sa tīrthādhvakhinno vinno divaṃ yayau // jrt_969 //
rājño dharmādhikāreṣu pratyavekṣāparas sadā /
mahāśrīśiryabhaṭṭo 'pi tasmin kāle divaṃ yayau // jrt_970 //
gateṣv apy eṣu dharmo 'sya rājño naivālpatāṃ gataḥ /
kṣmāṃ dadhānasya śeṣasya diggajā hi paricchadaḥ // jrt_971 //
ekāha eva dīnnārakoṭir ekā mahībhujā /
bālebhya eva dattāsīj jayyabhaṭṭamukhena yat // jrt_972 //
adbhūtānāṃ padārthānāṃ tadrājye saṅgraho 'bhavat /
nārāyaṇāvatāro 'yaṃ jñāyeta katham anyathā // jrt_973 //
yeṣāṃ himāṃśupīyūṣapravāhā nityabhikṣavaḥ /
ikṣavas tena mārtāṇḍadeśabhūmiṣu ropitāḥ // jrt_974 //
tyajatā yogamāhātmyād valīpalitavikriyām /
śrījainollābhadenena vibudhatvaṃ prakāśitam // jrt_975 //
udīpe sasyasampatter upaplavakarīṃ vyadhāt /
tūlamūlād apākṛṣya sindhuṃ bhārosagāminīm // jrt_976 //

pūrvābdatithivārarkṣasaṅkrāntyādyekasādhanaḥ /
tithivārarkṣasaṅkrāntīr bhāvinyabde kṣaṇāl likhan // jrt_b.1313 //
tadrājye ruyyabhaṭṭo 'bhūd rājavāllabhyaviśrutaḥ /
anādaraṃ khaṇḍakhādye kārayan gaṇitāgame // jrt_b.1314 //
candre 'staṃ gata eva daivavaśataś śokāgniśāntyai niśā tatkāntā ravikāntavahnim udayāt kaṣṭaṃ praviṣṭā satī /
dyām āruhya tadīyadhūmakapaṭāt prāptā punas tanmaho yat so 'yaṃ graharājapādamahimaprāptaḥ prasādodayaḥ // jrt_b.1315 //
ṛtupatiś śiśireṇa samatsaro 'py ativiruddhakaro na hitas sthitaḥ /
yadi bhuvaṃ śiśiro na vināśayet kim iva nāma madhur vata yojayet // jrt_b.1316 //
sūhabhaṭṭo 'tha śāstrārthamaṇḍito 'py atha paṇḍitaḥ /
darśanadveṣataḥ pretadāhaṃ vata niṣiddhavān // jrt_b.1317 //
pretadehās tadā kecit tyaktā gūḍhaṃ jalāntare /
araṇye kecana tyaktā nikhātā bandhubhiḥ pare // jrt_b.1318 //
kāladharmam upete 'tha sūhabhaṭṭe śanaiś śanaiḥ /
prajā vītabhayā kāṃścit pretān gūḍham adāhayan // jrt_b.1319 //
doṣān dṛṣṭvā svayaṃ rājñā saidamakke nirākṛte /
adahan prakaṭaṃ pretadehān ahani bāndhavāḥ // jrt_b.1320 //
athānusaraṇāt patnyaḥ patyus sukṛtaśālinaḥ /
svargāṅganāṅgasaṃsargāt puṇyakṣayam avārayan // jrt_b.1321 //
bhoktuṃ rājyaṃ paitṛkaṃ tad dhātrā dattaṃ saṭhakkuraḥ /
jayanollābhadīno 'sau kaśmīrān pratyupāyayau // jrt_b.1322 //
hatānāṃ vasuvāso'straśirastrādi pragṛhya tat /
sadanaṃ sadhanaṃ jassaratho 'py āgād vimucyatām // jrt_b.1323 //
śukle śukle brahmaṇo 'hni rasāṅke 'bde śaśāṅkage /
jayanollābhadīno 'sau rājadhānīṃ viveśa saḥ // jrt_b.1324 //
dānātakathaneśasya tanūjāya hanūmate /
sarvasvakarṣaṇagrāmādhipatyaṃ pradadau nṛpaḥ // jrt_b.1325 //
merakāya dadau bhūbhṛd āsthānāsanasaṃvidam /
kartuṃ vicāradakṣāya satyāsatyaparīkṣaṇam // jrt_b.1326 //
vivṛddhayavanādhikāravaravipravīrair viṭair bhaṭṭaiẖ kuṭilavartmagair mathitamohitāś ca prajāḥ /
surejyadhiṣaṇaṃ vicāracaturaṃ paraṃ ṭhakkuraṃ nirīkṣya yuyuje vicārapadanirṇaye merakam // jrt_b.1327 //
senādhipatyaṃ vīrāya ṭhakkurāyogratejase /
vinnakaparamallekanaurujāya dadau nṛpaḥ // jrt_b.1328 //
ledaryāṃ savyapāraṃ satājarājāya so 'diśat /
malleśarājāya dadau mahāgrāmaparamparām // jrt_b.1329 //
viṣayaṃ deyanirmuktaṃ nṛpo 'py ardhavanābhidham /
ādamākhyāya sa dadau mahāvikramaśāline // jrt_b.1330 //
pravareśapurādhīśatvaṃ paraṃ parameśvaraḥ /
vīrāya mārgapataye mahmadākhyāya dhīmate // jrt_b.1331 //
bhāṅgilaviṣayaṃ bhūbhṛt sa tulāyāṃ dadau nṛpaḥ /
tasyānujān mārgapatīṃs tājakapramukhān bahūn // jrt_b.1332 //
pañcagrāmīṃ mahārghāṃś ca dattvāśvān samatūtuṣat /
śrījākoṭṭādhipatyaṃ ca mereṣkārapadaṃ dadau // jrt_b.1333 //
ṭhakkurāyāhmadākhyāya mahāgrāmāṃś ca pattalām / ṭhakkurebhyo 'parebhyo 'sāv api mānyatayā samam / mahāgrāmasahasrāṇi yatheṣṭaṃ pradadau nṛpaḥ // jrt_b.1334 //

— Jonarāja and Pseudo-Jonarāja: Rājataraṅginī (Academic edition — see source file header)
OEBPS/nav.xhtml
Contents

		Jonarāja and Pseudo-Jonarāja: Rājataraṅginī





